އުނގޫފާރު ކައުންސިލުން ބޮޑެތި މީހުންނަށް އިނގިރޭސި ދަސްކޮށްދޭ ޕްރޮގުރާމެއް ފަށަނީ – Ungoofaaru\nބަނޑޭރިގަނޑު/ޚަބަރު/އުނގޫފާރު ކައުންސިލުން ބޮޑެތި މީހުންނަށް އިނގިރޭސި ދަސްކޮށްދޭ ޕްރޮގުރާމެއް ފަށަނީ\nއުނގޫފާރު ކައުންސިލާ ނެޝަނަލް އިންސްޓިޓިއުޓް އޮފް އެޑިއުކޭޝަންއާ ގުޅިގެން ބޮޑެތި މީހުންނަށް އުނގަންނައި ދިނުމަށް “ބުރިޖިން ޕްރޮގްރާމް” ގެ ނަމުގައި ޕްރޮގުރާމެއް ކުރިއަން ގެންދަން ނިންމާ މި ޕްރޮގުރާމުގައި ބައިވެރިވުމުގެ ފުރުސަތު ހުޅުވާލައިފިއެވެ. މި ޕްރޮގުރާމުގެ ދަށުން އުނގޫފާރު ކައުންސިލުން ވަނީ އިނގިރޭސި ދަސްކޮށްދޭ ކުލާސްތަކެއް ފަށަން ނިންމާ މި ޕޮރުގުރާމުގައި އިނގިރޭސި ކިޔަވައި ދިނުމަށް ޓީޗަރުން ހޯދުމަށް އިއުލާންކޮށްފިއެވެ.\nއުނގޫފާރު ކައުންސިލުން ކޮށްފައުވާ އިއުލާންގައި ބުނެފައިވާ ގޮތުގައި މި ޕްރޮގްރާމުގައި ކިޔަވައިދޭ ޓީޗަރުންނަށް ކިޔަވައިދޭ ކޮންމެ 60 މިނެޓުގެ ގަޑިއަކަށް 250ރ ގެ ރޭޓުން ފައިސާގެ އެލަވެންސެއް ދެވޭނެއެވެ. މި ޕްރޮގުރާމްގައި ކިޔަވައި ދިނުމަށް ނަގާ ޓީޗަރުންގެ ޝަރުތަކީ ޘާނަވީ ގުރޭޑުތަކަށް ކިޔަވައި ދިނުމުގައި މަދުވެގެން5އަހަރުގެ ތަޖުރިބާ ހުރުމާ އެކު ކިޔަވައިދޭ މާއްދާއާ ގުޅޭ ދާއިރާއަކުން ޑިގުރީއެއް ޙާސިލްކޮށްފައި ވުމެވެ.\nމި ޕްރޮގުރާމުގައި ކިޔަވައި ދިނުމަށް ޓީޗަރުން ނެގުމުގައި ދިވެހިންނަށް އިސްކަން ދޭނެ ކަމަށް އުނގޫފާރު ކައުންސިލުން މަޢުލޫމާތުދެއެވެ. މި ޕްރޮގުރާމުގައި ކިޔަވައިދިނުމަށް ޝައުގުވެރިވާ ފަރާތްތަކުން 09 ޖުލައި 2019 އިން 14 ޖުލައި 2019 ގެ ނިޔަލަށް ލިބިފައިވާ ތަޢުލީމީ ސެޓްފިކެޓުތަކާ އެކު އުނގޫފާރު ކައުންސިލަށް ސީވީ ހުށައެޅުމަށް އެ ކައުންސިލުގެ އިއުލާނުގައި އެދިފައިވެއެވެ.\nއުނގޫފާރު ކައުންސިލުން މަޢުލޫމާތު ދިން ގޮތުގައި މި ޕްރޮގުރާމުގެ އަމާޒަކީ އުނގޫފާރުގެ ރައްޔިތުންގެ ތެރެއިން އިނގިރޭސި ފެންވަރު ރަނގަޅު ކުރަން ބޭނުންވާ ފަރާތްތަކަށް އެ ފުރުސަތު ފަހިކޮށް ދިނުމެވެ. މި ޕްރޮގުރާމުގައި ބައިވެރިވުމަށް އެދޭ ފޯމް އުނގޫފާރު ކައުންސިލްގެ އިދާރާއިން ލިބެން ހުންނާނެ ކަމަށް އެ ކައުންސިލުން މަޢުލޫމާތުދެއެވެ.\nއުނގޫފާރު ކައުންސިލުން މަޢުލޫމާތު ދިން ގޮތުގައި މި ޕްރޮގުރާމް ކުރިއަށް ގެންދާނީ މި ޕްރޮގުރާމުގައި ބައިވެރިވާ ފަރާތްތަކުގެ އިނގިރޭސި ފެންވަރު ވަޒަން ކުރުމަށް ފަހު،3ލެވެލް އަކަށް ބަހާލައިގެންނެވެ. އެ މީހަކަށް ބައިވެރިވެވޭނެ ލެވެލްއެއް ކަނޑައަޅާނީ އެކަން ބެލުމަށް ދެވޭ އިންތިހާނު ކަރުދާހަކުންނެވެ. މި ގޮތުން ލެވެލް2ގައި ކިޔަވައިދޭނީ ގުރޭޑު4އަދި5ގެ ފެންވަރަށް ކަމަށާއި، ލެވެލް3ގައި ގުރޭޑު6އަދި7ގެ ފެންވަރަށް ކިޔަވައިދޭނެ ކަމަށް އުނގޫފާރު ކައުންސިލުން މަޢުލޫމާތު ދެއެވެ. އަދި ލެވެލް4ގައި ގުރޭޑު 8 އަދި9ގެ ފެންވަރަށް ކިޔަވައި ދިނުމަށް ހަމަޖެހިފައި ވާއިރު ވަރަށް އަވަހަށް ލެވެލް5ވެސް ފަށާނެ ކަމަށް ކައުންސިލުން މަޢުލޫމާތުދެެވެ. ލެވެލް5ގައި ކިޔަވައި ދޭނީ ގުރޭޑު 10 ގެ ފެންވަރަށެވެ.\nއުނގޫފާރު ކައުންސިލުން މަޢުލޫމާތު ދިން ގޮތުގައި މި3ލެވެލްގެ ތެރެއިން ކޮންމެ ލެވެލް އެއް ވެސް ފެށޭނީ އެ ލެވެލް އެއްގައި މަދުވެގެން 15 ފަރާތުން ބައިވެރިވުމުންނެވެ. މިއީ އުނގޫފާރު ކައުންސިލުން މުޅިން އަލަށް ކުރިއަށް ގެންދާ ޕްރޮގުރާމެކެވެ.\nބްރިޖިން ޕްރޮގުރާމް އުނގޫފާރު ކައުންސިލް


ކޯވިޑް19: 68 އަހަރުގެ ދިގު ރަނިކަމުގައި ރައްޔިތުންނާއި4ވަނަ ފަހަރަށް ރާނީ މުހާތަބު ކުރައްވައިފި – Dhen.mv\nކޯވިޑް19: 68 އަހަރުގެ ދިގު ރަނިކަމުގައި ރައްޔިތުންނާއި4ވަނަ ފަހަރަށް ރާނީ މުހާތަބު ކުރައްވައިފި\nApril 6, 2020 - 4:29 am\n68 އަހަރުގެ ދިގު ވެރިކަމުގައި އިނގިރޭސި ރާނީ4ވަނަ ފަހަރަށް ރައްޔިތުންނާއި މުހާތަބުކުރައްވައިފިއެވެ. އާދިއްތަ ދުވަހު ޓީވީ މެދުވެރިކުރައްވައި ހިތޯބު ދެއްވާފައިވަނީ ދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަހުގެ ބަލިމަޑުކަމާއި ގުޅިގެންނެވެ.\nރާނީގެ ހިތޯބުގައި ވަނީ މި ބަލިމަޑުކަމުގެ ވަގުތުގައި ރައްޔިތުން އެއްބައިވެތިބުމަށް ގޮވާލައްވާފައެވެ. އަދި އެންމެން ގުޅިގެން އެއްބައެއްގެ ގޮތުގައި މަސައްކަތް ކޮށްފިނަމަ މި ބަލިމަޑުކަމުން އަރައިގަނެވޭނެ ކަމުގެ ޔަގީންކަން ރާނީ ދެއްވިއެވެ. އޭރުން ކުރިއަށް އޮތް އަހަރުތަކުގައި އަމިއްލަ ނަފްސު އެކަމަށްޓަކައި ފަހުރުވެރިވާނެކަން ވެސް ރާނީ ފާހަގަކުރައްވާފައިވެއެވެ.\nވިންޑްސޯ ކާސަލް ގައި ހުރެ ރާނީ ދެއްވި ހިތާބަކީ ރެކޯޑުކޮށްގެން ފޮނުވި ހިތޯބެކެވެ. ރާނީގެ ވާހަކަަފުޅުގައި ވަނީ ސިއްހީ ހިދުމަތްތެރިންގެ އަގު ވެސް ވަޒަން ކުރައްވާފައެވެ. އަދި މި ބަލިމަޑުކަމުގެ ވަގުތުގައި އެންމެ ހަނދާންވަނީ ދެވަނަ ބޮޑު ހަނގުރާމައިގެ ދުވަސްވަރުކަމުގައި ވެސް ރާނީ ވިދާޅުވެފައިވެއެވެ.\nރާނީގެ ދަރިކަލުން ޕްރިންސް ޗާލްސް ވެސް ވަނީ ކޮރޯނާ ވައިރަހަށް ޕޮސިޓިވް ވެފައެވެ.\nދުނިޔޭގައި ހަލުވިކަމާއެކު ފެތުރެމުންދާ ކޮރޯނާ ވައިރަހުގެ ޖުމްލަ 47,806 ކޭސްވަނީ އިނގިރޭސިވިލާތުގައި ރިޕޯޓުކޮށްފައެވެ. އަދި 4,934 މީހަކުވަނީ ބަލިޖެހިގެން މަރުވެފައެވެ.


vnews - America ge anhenehge lolugai kudhi fani thakeh! Hairaan kuranivi hoadhumeh!\nއެމެރިކާގެ އަންހެނެއްގެ ލޮލުގައި ކުދި ފަނިތަކެއް! ހައިރާން ކުރަނިވި ހޯދުމެއް!\nއެބީ ބެކްލީގެ ލޮލުން ފެނުނު ކުޑަ ފަންޏެއް\nބައެއް ޖަނަވާރުތަކުގެ ލޮލުން ފެންނަ ކުޑަ "ޕެރެސައިޓް" ފަންޏެއް އެމެރިކާގެ އަންހެނެއްގެ ލޮލުން ފެނިއްޖެއެވެ.\nއޮރިގޮންގެ ރައްޔިތެއް ކަމަށްވާ 28 އަހަރުގެ އެބީ ބެކްލީއަށް އެންމެ ފުރަތަމަ މީގެ ފަންޏެއް އޭނާގެ ލޮލުން ފެނިފައިވަނީ އޭނާގެ ލޮލަށް ކުރިމަތިވި އިންފެކްޝަނަކަށްފަހު އެވެ.\n"ލޯ ހިރުވާތީ އަހަރެން ލޯގަނޑަކުން ބަލަންހުރެ ލޯ ކަހާލީ. އަހަރެން ހީކުރީ އެސްފިޔައެއް ވެއްޓުނީ ކަމަށް. ނަމަވެސް، އެސްފިޔައިގެ ބަދަލުގައި ލޮލުން ނެގުނީ ކުޑަ ފަންޏެއް،" ބްކެލީ ކިޔައިދިނެވެ.\nބެކްލީގެ ލޮލުން އޭނާއަށް ފެނިފައިވަނީ އެންމެ ފަންޏެއް ނޫނެވެ. އޭނާގެ ލޮލުގައި މީގެ 14 ފަނި ދިރިއުޅެމުން ގޮސްފައިވެ އެވެ.\n"މިއީ މިފަދަ ފަންޏެއް އެމެރިކާގެ ރައްޔިތެއްގެ ލޮލުން ފެނުނު ފުރަތަމަ ފަހަރު. މިއީ ވަރަށް މަދުން ނޫނީ އިންސާނުންނަށް އަސަރުކުރާ ކަމެއް ނޫން. މިފަދަ ފަންޏަކީ ގެރިބަކަރި ފަދަ ނައަމްސޫފީގެ ލޮލުގައި ދިރިއުޅޭ އެއްޗެއް،" މި ހާދިސާ ދިރާސާކުރި އެމެރިކާގެ ސެންޓަރ ފޯ ޑިސީސް ކޮންޓްރޯލް (ސީޑީސީ)ގެ ސައިންޓިސްޓެއް ކަމަށްވާ ރިޗަޑް ބްރެޑްބަރީ ބުންޏެވެ.\nބެކްލީ އުޅެ ބޮޑުވީ އޮރިގަންގެ ނައަމްސޫފި ގެންގުޅޭ ދަނޑެއްގަ އެވެ. އެތަނުގައި ގެރިބަކަރީގެ އިތުރުން އަސް ފަދަ ޖަނަވާރުތައް ގެންގުޅެ އެވެ. ނަމަވެސް އޭނާއަށް ލޮލުގެ އިންފެކްޝަނެއް ޖެހި، ލޮލުން ފަނިތައް ފެނިފައިވަނީ ރަށުން ބޭރުގައި މަސްވެރިކަމުގެ ދަތުރެއްގައި ނުކުމެ އުޅެނިކޮށެވެ.\n"ލޮލުގައި ރިއްސާ ލޯ ހިރުވުމުގެ އިތުރުން ބޮލުގައި ރިއްސާ މައިގްރެއިންއާއި ކުރިމަތިވި،" ލޮލުގައި ފަނިތައް ދިރިއުޅުނު އިރު އޭނާއަށް ކުރިމަތިވި އުނދަގޫތައް ކިޔައިދެމުން ބެކްލީ ބުންޏެވެ.\nއެންމެ ފުރަތަމަ ފަނި ފެނުމުން ބެކްލީ ވަނީ ވީ އެންމެ އަވަހަކަށް ލޮލުގެ ޑޮކްޓަރަކަށް ދައްކާ، ލަފާ ހޯދާފަ އެވެ. ނަމަވެސް މިއީ އިންސާނުންނަށް އާންމު ގޮތެއްގައި ކުރިމަތިވާ ކަމަކަށް ނުވާތީ، މިއީ ކޮންކަހަލަ ފަނިތަކެއްކަން ޑޮކްޓަރުންނަކަށް ނޭނގުނެވެ. މިއީ ގެރިބަކަރި ފަދަ ނައަމްސޫފީގެ ލޮލުގައިވެސް ދިރިއުޅޭ "ޕެރެސައިޓް" ފަންޏެއްކަން ކަށަވަރު ކުރެވުނީ ސީޑީސީއިން ކުރި ދިރާސާތަކަކަށްފަހު އެވެ.\nމިފަދަ ފަންޏަކީ ޢާންމު ގޮތެއްގައި ޖަނަވާރުތަކުގެ ލޮލުގައި ދިރިއުޅޭ ޕެރެސައިޓެއް\n"އަހަރެން ވަރަށް ބިރުގަތް. ހީކުރީ މި ފަނީގެ ސަބަބުން އަހަރެން ލޯއަނދިރިވެދާނެއޭ. ނޫނީ، މި ފަނިތައް އަހަރެންގެ ސިކުނޑިއަށް ވަދެފާނެއޭ،" ބެކްލީ ކިޔައިދިނެވެ.\nނަމަވެސް ބެކްލީ ވަރަށް ނަސީބު ގަދަ އެވެ. މި ފަނިތަކުގެ ސަބަބުން ބެކްލީއަށް އެއްވެސް ނުރައްކަލެއް ކުރިމަތިވެފައެއް ނުވެ އެވެ. ބެކްލީގެ ލޮލުން މިފަދަ 14 ފަނި ފެނިފައިވީ ނަމަވެސް މިހާރު އޭނާ ވަނީ މިކަމުން ސަލާމަތްވެފަ އެވެ.\nއޭނާ މި ހާދިސާގެ މައުލޫމާތު ނޫސްތަކާއި ހިއްސާކޮށްފައިވަނީ މިއީ އަލަށް ކުރިމަތިވި ކަމަކަށްވެފައި، މިފަދަ ކަމެއް އެހެން މީހަކަށް ކުރިމަތިވެދާނެތީ މީހުން ހޭލުންތެރިކުރުމުގެ ގޮތުން ކަމަށް އޭނާ ބުންޏެވެ.\nމިއީ އެމެރިކާގެ ރައްޔިތަކަށް މިފަދަ ކަމަކާއި ކުރިމަތިވެފައިވާކަން ރެކޯޑްކުރެވުނު ފުރަތަމަ ފަހަރު ކަމަށްވީ ނަމަވެސް ދުނިޔޭގެ އެހެން ހިސާބުތަކުގައި މިފަދަ ހާދިސާތައް ހިނގާފައިވެ އެވެ.\nމި ފަންޏަކީ މެހީގެ ޒަރީއާއިން އެއް ޖަނަވާރުގެ ލޮލުން އަނެއް ޖަނަވާރުގެ ލޮލަށް ދަތުރުކުރާ "ޕެރެސައިޓް" އާއިލާގެ ފަންޏެކެވެ. އަދި މިއީ ފަގީރު ހިސާބުތަކުގައި ދިރިއުޅޭ އިންސާނުންގެ ފަރާތުންވެސް ކޮންމެވެސް ވަރަކަށް ފެންނަ މައްސަލައެކެވެ.


ގްރޭޓަރ މާލެ ގްރިޑް އެނަރޖައިޒް ކުރުމުގެ މަސައްކަތް މި މަހު4ދުވަހެއްގައި ކުރަނީ! | Atoll News\nގްރޭޓަރ މާލެ ގްރިޑް އެނަރޖައިޒް ކުރުމުގެ މަސައްކަތް މި މަހު4ދުވަހެއްގައި ކުރަނީ!\nޝާއިޢުކުރީ: އިބްރާހީމް ރަމީޒް ޖުލައި 16, 2021, 21:18\nގްރޭޓަރ މާލެ ގްރިޑް އެނަރޖައިޒް ކުރުމުގެ މަސައްކަތް މި މަހު4ދުވަހެއްގައި ކުރަން ނިންމާފައިވާ ކަމަށް ސްޓެލްކޯ އިން ބުނެފި އެވެ.\nއެ ކުންފުނިން ބުނީ މި މަސައްކަތް ކުރުމަށް ނިންމާފައިވަނީ މި މަހުގެ 21،18،17 އަދި 22 ދުވަހު ކަމަށެވެ.\nއެގޮތުން 17 ވަނަ ދުވަހު (މާދަމާ) ހެނދުނު 8:00 އިން 17:00 އަށް އެ މަސައްކަތް ކުރަމުންދާއިރު، ހުޅުމާލެއިން ކަރަންޓު ކެނޑުމުގެ ފުރުސަތު އޮންނާނެ ކަމަށް ވަނީ ބުނެފަ އެވެ. އަދި 18 ވާ އާދީއްތަ ދުވަހު ގްރިޑް މާލޭގެ އިންޖީނުގެއާއި ސިންކޮރޮނައިޒް ކުރެވިގެންދާނެ ކަމަށެވެ.\nމި ދުވަހު މާލެއިން ކަރަންޓު ކެނޑޭނެ ކަމެއް ނުވަތަ ނޫން ކަމެއް ސްޓެލްކޯ އިން ބުނެފައެއް ނުވެ އެވެ.\nސްޓެލްކޯ އިން ބުނީ ގްރޭޓަރ މާލޭ ގްރިޑްގެ ދެވަނަ ސާރކިޓް އެނަޖައިޒް ކުރުމަށް ތާވަލުކޮށްފައިވަނީ 21 ޖުލައި ވާ ބުދަ ދުވަހު ކަމަށެވެ. އެދުވަހުވެސް 8:00 އިން 17:00 އެ މަސައްކަތް ކުރިޔަށްދާނެ ކަމަށާއި މި ދުވަހު މާލެއާއި ހުޅުމާލެއިން ކަރަންޓު ކެނޑުމުގެ ފުރުސަތު އޮންނާނެ ކަމަށް ބުނެފައި ވެއެވެ.\nގްރޭޓަރ މާލޭ ގްރިޑް ކަނެކްޝަނަކީ މާލެއާއި، ހުޅުމާލެ އަދި ހުޅުލެގެ ކަރަންޓު ވިއުގަ 132 ކޭވީ ގެ7ކިލޯމީޓަރުގެ ދެ ސާރކިޓުން ގުޅާލެވޭ މަޝްއޫއެކެވެ. އަދި މި މަޝްއޫގައި ހުޅުމާލެ އަދި މާލޭގައި 95 އެމްވީއޭގެ ޖުމްލަ4ޓްރާންސްފޯމަރާއި، ހުޅުލޭގައި 8 އެމްވީއޭގެ2ޓްރާންސްފޯމަރު ވަނީ ބަހައްޓާފަ އެވެ.\nމި ކަރަންޓުވިއުގައިން ކޮންމެ ސާރކިޓަކުން 100 މެގަވޮޓްގެ ހަކަތަ ފޮނުވުމުގެ ގާބިލްކަން ލިބިގެންވެ އެވެ.


Hulhumale sports complex gai viyafaari kurumuge furusathu hulhuvaalaifi\nހުޅުމާލެ މަތިން ނަގާފައިވާ ފޮޓޯއެއް- ފޮޓޯ | އަވަސް\nހުޅުމާލޭ ސްޕޯޓްސް ކޮމްޕްލެކްސްގައި ވިޔަފާރި ކުރުމުގެ ފުރުސަތު ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން މިއަދު ހުޅުވާލައިފި އެވެ.\nއެޗްޑީސީ އިން ބުނީ ހުޅުމާލޭ ސްޕޯޓްސް ކޮމްޕްލެކްސްގައި ވިޔަފާރި ކުރުމުގެ ފުރުސަތު ހުޅުވާލާފައި ވަނީ ކެފޭތަކާއި ރެސްޓޯރަންޓުތަކާއި ކުޅިވަރާ ގުޅޭ ތަކެތި ވިއްކުމުގެ ވިޔަފާރިއާއި ރީޓެއިލް ވިޔަފާރިތަކަށް ކަމަށެވެ. އަދި އެ ވިޔަފާރިތައް ކުރަން ޝައުގުވެރިވާ ފަރާތްތަކުން ވިޔަފާރީގެ ޕްރޮޕޯސަލް ހުށަހެޅުމުގެ ފުރުސަތު އަންނަ މަހު 23 ގެ ނިޔަލަށް ހުޅުވާލާފައިވާ ކަމަށް ވެސް އެޗްޑީސީ އިން ބުންޏެވެ.\nއެ ކޯޕަރޭޝަން އިން ބުނެފައި ވަނީ ރެސްޓޯރަންޓުތަކާއި ކުޅިވަރާ ގުޅޭ ތަކެތި ނުވަތަ ރީޓެއިލް ވިޔަފާރި ކުރި ނަމަވެސް ބިން ދޫކުރަނީ 10 އަހަރުގެ މުއްދަތަކަށް ކަމަށެވެ. އެގޮތުން އިންޑޯ ސްޕޯޓްސް ކޮމްޕްލެކްސްގައި ކެފޭ އާއި ރެސްޓޯރަންޓުގެ ވިޔަފާރި ކުރަން 75000 ރުފިޔާގެ ބިޑް ސެކިއުރިޓީއެއް ދައްކަން ޖެހެ އެވެ.\nއަދި ކުޅިވަރާ ގުޅޭ ތަކެތި އިންޑޯގައި ވިއްކާ ނަމަ ދައްކަން ޖެހެނީ 50،000 ރުފިޔާގެ ބިޑް ސެކިއުރިޓީ އެކެވެ. އައުޓްޑޯ ސްޕޯޓްސް ކޮމްޕެލެކްސްގައި ވިޔަފާރި ކުރާ ނަމަ ދައްކަން ޖެހެނީ 25،000 ރުފިޔާގެ ބިޑް ސެކިއުރިޓީއެއް ކަމަށް އެޗްޑީސީ އިން ބުންޏެވެ.\nރައްޔިތުންގެ މަޖިލިސް ހުޅުމާލެ އެޗްޑީސީ\n66.5 މިލިއަން ހޯދަން ބިން ތަކެއް ވިއްކާލަނީ


Customs in CGT ah 22 million Rufiyaa dhakkan jehijje - vNews.mv\nކަސްޓަމުން ސީޖީޓީއަށް 22 މިލިއަން ރުފިޔާ ދައްކަން ޖެހިއްޖެ\nޝިފްޒާ މުޞްޠަފާ 15 March 2019, 13:17\nކަސްޓަމްސްއަށް ދެއްކި ޑިއުޓީގެ މައްސަލައެއްގައި ސީޖީޓީ ޕްރައިވެޓް ލިމިޓެޑަށް 22 މިލިއަނަށްވުރެ ގިނަ ރުފިޔާ ކަސްޓަމްސްއިން ދެއްކުމަށް ސިވިލް ކޯޓުން ހުކުމް ކޮށްފިއެވެ.\nސިވިލް ކޯޓުން މިގޮތަށް ހުކުމްކުރީ ސީޖީޓީން ރާއްޖެ އެތެރެކުރި ސިނގިރެޓުތަކަކަށް ދެއްކުމަށް ކަސްޓަމްސްއިން ނިންމި އަދަދާމެދު ހިތްހަމަނުޖެހިގެން އެކުންފުނީގެ ފަރާތުން ސިވިލް ކޯޓަށް މައްސަލަ ހުށަހެޅުމުންނެވެ.\nއެކުންފުނިން ހަ ކޮންޓެއިނަރ ސިނގިރެޓު އެތެރެކުރީ 1 މާޗު 2017 ގައި ނަމަވެސް، އެކްސްޕޯޓު އިމްޕޯޓު ގާނޫނަށް ގެނައި އިސްލާހަށް އެއަހަރުގެ މާޗު މަހުގެ2ވަނަ ދުވަހު ވަނީ އަމަލުކުރަން ފަށާފައެވެ. މުދާ އެތެރެކުރިއިރު ކުރީގެ ރޭޓުން ޑިއުޓީ ދައްކާފައި ހުރި ކަމުގައި ވިޔަސް، މައްސަލަ ޖެހުނީ ކަސްޓަމްސްގެ ބޮންޑެޑް ވެއާހައުސްގައި މުދާ ބެހެއްޓުމަށްފަހު، މުދާ ނެރުނުއިރު ޑިއުޓީ ބޮޑުވެފައި އޮތުމުން އެގޮތަށް ޑިއުޓީ ދައްކަން ކަސްޓަމްސްއިން އެންގުމުންނެވެ.\nސީޖީޓީން މައްސަލަ ހުށަހެޅީ ޑިއުޓީ ދައްކަންޖެހޭނީ މުދާ އެތެރެކުރެވުނު ވަގުތު އަމަލުކުރަމުންދިޔަ ޑިއުޓީ ރޭޓުން ކަމަށް ބުނެ އޭގެ އިތުރަށް ދެއްކި ފައިސާ އަނބުރާ ހޯދުމަށް އެދިއެވެ.\nމި މައްސަލަ ސީޖީޓީއާ އެއްކޮޅަށް ސިވިލް ކޯޓުން ނިންމާފައިވާއިރު އެކުންފުންޏަށް 22,733,844.36 ރުފިޔާ (ބާވީސް މިލިއަން ހަތްލައްކަ ތިރީސްތިންހާސް އަށްސަތޭކަ ސާޅީސް ހަތަރު ރުފިޔާ، ތިރީސްހަ ލާރި) ކަސްޓަމްސްއިން އަނބުރާ ދެއްކުމަށް ވަނީ ހުކުމް ކޮށްފައެވެ. މިފައިސާ ދައްކައި ޚަލާސްކުރުމަށް ކަސްޓަމްސްއަށް ދީފައިވަނީ ހަމަސް ދުވަހުގެ މުއްދަތެވެ.\nސީޖީޓީއަކީ އޭސީސީން ނެރުނު އެމްއެމްޕީއާރުސީގެ ޚިޔާނާތުގެ ތަހުގީގު ރިޕޯޓާ ގުޅިގެން ގޭގައި މަޑުކުރައްވަން ރައީސުލްޖުމްހޫރިއްޔާ އަންގަވާފައިވާ ބޭފުޅުންގެ ތެރެއިން ފެން ކުންފުނީގެ ޗެއާމަން އަހުމަދު މައުސޫމްގެ ހިއްސާ އޮންނަ ކުންފުންޏެކެވެ. އެކުންފުންޏަށް 5.7 މިލިއަން ޑޮލަރު އެސްއޯއެފުން ޖަމާކޮށްފައިވާ ކަމަށް އޭސީސީގެ ރިޕޯޓުގައި ބުނެއެވެ. ނަމަވެސް އެސްއޯއެފާއެކު ސީޖީޓީން ކޮށްފައިވަނީ ސައްހަ މުއާމަލާތެއް ކަމަށް މައުސޫމް ވަނީ ވިދާޅުވެފައެވެ.


Executors in 10 ventilator fonuvaifi\nކުންފުންޏަކުން މީގެ ކުރިން ރާއްޖެ ގެނައި ވެންޓިލޭޓަރުތަކެއް --\nދުބާއީގެ އެގްޒެކިއުޓާސް ޖެނެރަލް ޓްރޭޑިންއާ ހަވާލުކުރި 75 ވެންޓިލޭޓަރުގެ ތެރެއިން 10 ވެންޓިލޭޓަރު ރާއްޖެ އަށް ފޮނުވައިފި އެވެ.\nކޮވިޑް-19 އާ ގުޅިގެން ރާއްޖެއަށް ބޭނުންވާ ވެންޓިލޭޓަރުތައް ހޯދުމަށް ހަވާލު ކުރީ ދުބާއީގެ އެގްޒެކިއުޓާސް ކުންފުންޏާ އެވެ. ހެލްތު މިނިސްޓްރީގެ ޑެޕިއުޓީ ޑިރެކްޓަ ޖެނެރަލް ތަސްލީމާ އުސްމާން މިއަދު ވިދާޅުވީ، އޯޑަރު ކުރި ވެންޓިލޭޓަރުތަކުގެ ތެރެއިން 10 މެޝިނު ފޮނުވާ މިހާރު ހުރީ ވެލާނާ އިންޓަނޭޝަނަލް އެއާޕޯޓުގައި ކަން ޔަގީންވެފައި ކަމަށެވެ. އަދި، ކަސްޓަމްސް ކްލިއާ ކުރުމުން ގެނެވޭނެ ކަމަށެވެ.\nކޮވިޑް-19 އާ ގުޅިގެން ރާއްޖެއަށް ބޭނުންވާ ވެންޓިލޭޓަރުތަކެއް ހޯދުމުގައި ހެލްތު މިނިސްޓްރީން ކުރި ހަރަދުގައި ބޮޑެތި އޮޅުވާލުންތަކެއް ހުރި ކަމަށް އެކަމަށް ހެދި ހާއްސަ އޮޑިޓު ރިޕޯޓުން ވަނީ ފާހަގަކޮށްފަ އެވެ. އެ ރިޕޯޓުގައި މައިގަނޑު ގޮތެއްގައި ފާހަގަކޮށްފައިވަނީ ތިން ކުންފުންޏަކާ ހަވާލުކޮށްގެން ރާއްޖެއަށް ބޭނުންވާ ވެންޓިލޭޓަރުތައް ގެނައުމުގައި ހަދާފައިވާ ބޮޑެތި ގޯސްތަކެވެ.\nމަޖިލީހުގެ މާލިއްޔަތު ކޮމިޓީއަށް މައުލޫމާތު ދެއްވަމުން ފިނޭންސް މިނިސްޓަރު ވިދާޅުވީ އެ ކޮންޓްރެކްޓްގެ ދަށުން ވެންޓިލޭޓަރުތައް ގެނައުމުގެ މަސައްކަތް ހެލްތު މިނިސްޓްރީން ކުރަމުންދާއިރު ވެންޓިލޭޓަރުތައް ނުލިބިއްޖެނަމަ މިހާތަނަށް އެކަމަށް ހަރަދު ކުރެވުނު ފައިސާ އަނބުރާ ހޯދުމުގެ މަސައްކަތް ސަރުކާރުން ކުރާނެ ކަމަށެވެ. އަދި، މިކަމުގެ އެއްބަސްވުމުގައިވެސް ފައިސާ އަނބުރާ ލިބޭނެގޮތްތައް ހިމެނިފައިވާކަން އަމީރު ފާހަގަ ކުރެއްވި އެވެ.\nކޮވިޑް-19 ކޮވިޑް-19 އިގެ ބަލާއާފާތް މިނިސްޓްރީ އޮފް ހެލްތު


Ali Waheed Hayyaru Kurumuge Amuru Ingireysi Bahun Dheyn Edhifa'eh Nei: Criminal Court - Vaguthu\nކުރީގެ ޓޫރިޒަމް މިނިސްޓަރު އަލީ ވަހީދު ހައްޔަރު ކުރަން ބޭނުންވާ ކޯޓު އަމުރު އިނގިރޭސި ބަހުން ފޯރުކޮށްދިނުމަށް ފުލުހުން މިހާތަނަށް އެދިފައި ނުވާ ކަމަށް ކްރިމިނަލް ކޯޓުން މިއަދު ވިދާޅުވެއްޖެއެވެ.\nކްރިމިނަލް ކޯޓުން "ވަގުތު" އަށް ޚިއްސާ ކޮށްދެއްވި މެސެޖްގައި ވަނީ، އަލީ ވަހީދު ބަންދުގައި ބަހައްޓައިގެން ކޯޓަށް ހާޒިރު ކުރަން ދިވެހި ފުލުހުންގެ މައްޗަށް ނެރެފައިވާ އަމުރުގެ އިނގިރޭސި ތަރުޖަމާއެއް ދޭން ފުލުހުން "ވަގުތު" އަށް ވިދާޅުވި ދުވަހާއި ހަމައަށް ވެސް މައްސަލަ ބައްލަވާ ގާޒީއަށް ހުށަހަޅާފައި ނުވާ ކަމުގައެވެ.\nޖެނުއަރީ 15, 2022 12:30\nމުޅިންވެސް އޮޅުވާލުން މި ސަރުކާރުގަ އޮތީ.\nޖެނުއަރީ 15, 2022 19:47\nސަރުކާރެއް ނޫން އޮޅުވާލަނީއެއް! ކޯޓުތަކުން މިއޮޅުވާލަނީ! އަޑުއެހިންތަ އިހަކަށް ދުވަހު ބަންގްލަދޭޝް ޑްރަގް ގެނައި މީހަކަށް ދިވެހިބަހުން ހައްޔަރު ކުރި ސަބަބު ފުލުހުން އަންގައިގެން ހަމަ މިކޯޓުން ދޫކޮށްލި ވާހަކަ؟ މިމީހުން އޯކޭ އިނގެރޭސިވިލާތައް ދިވެހިބަހުން ލިޔެފަ ފޮނުވިޔަސް! އޭ އެހެންނުވާނީ! އައްޑޫގަ އުޅެފަ ދިޔައީ ދިވެހިބަސް ދަސްކޮށްގެން ވިޔަ! މަދުވާނެ ދިވެހި ނޭނގޭ މީހަކު ޔޫކޭގަ! ޤައުމެއްމީ!!\nޖެނުއަރީ 15, 2022 12:57\nއަނެއްކާ ޕޮލިސް ބޭޒާރު.6މަސް ފަހުން ބުނާނެ މިހާރު އޮންނާނީ އެދިފައޭ. އޭގެ6މަސްފަހުން ބުނާނެ މިހާރު ލިބިއްޖޭ. އޭގެ6މަސްފަހުން ބުނާނެ މިހާރު އިންޓަޕޯލަށް ފޮނުވައިފީމޭ. 2023 އިންތިހާބާ ހަމައަށް އަލީވަހީދު މަހުލޫފުގައިގައި އަތެއް ނުލެވޭނެ ބޭޒާރުވެދާނެތީ\nޖެނުއަރީ 15, 2022 13:32\nމަކަރާ ހީލަތުން ކޮންމެކަމެއްވެސް ރައްޔިތުންނައް އޮޅުވާލެވޭތޯ އެހެރަ ވަރުގަދަ މުއައްސަސާތަކުގެ ވެރިންވެސް އެމަސައްކަތްކުރަނީ!!\nޖެނުއަރީ 15, 2022 14:13\nމިމީހުން ބޭރުގައުމުތަކާ މުޢާމަލާތުމިކުރަނީ ދިވެހިބަހުން.\nދިވެހިންނަށް ފޮނުވާ ގިނަ ލިޔުންޔުންތައް މިފޮނުވަނީ އިނގިރޭސިބަހުން މިވެސް 19 ވަނަގަރުނުގެ ކަމަކާ ވައްތަރީ\nޖެނުއަރީ 15, 2022 14:45\nކޯޓުން ސޕ އާ ދެކޮޅަށް ފިޔަވަޅު ނާޅަން ތޯ؟ ދޮގު މަށްޗަށް ދޮގު ހަދަނީ!!!\nޖެނުއަރީ 16, 2022 07:51\n"މަކުނު ފިނދުން ވައު ހުސްނުވާނެޔޭ އެސޮރު ދިރި އޮތްހާ ހިދަކު" މިއީ ދިވެހި ބަހުގެ މުހާވަރާއެވެ. މިއީ ކަމެއް ނުކުރުމަށް ދައްކާ ބަހަނާ އަކަށް ކިޔައި އުޅޭ އެއްޗެކެވެ. ކޮންމެ ގޮތެއް ވިއަސް ޢަލީ ވަހީދު ފުރުވައިލީ މިސަރުކާރުންނެވެ. ޒިއްމާނެގީ ސަރުކާރުގެ ސްޓޭޓް މިނިސްޓަރެކެވެ. އަމުރު ދިނީ އިމިގްރޭޝަނުންނާއި ކޯޓުންނެވެ. ޢާއްމުންގެ ކަންބޮޑުވުން އޮތް ނަމަވެސް އަލީ ވަހީދު މާލެ ގެނައުމަކީ މިސަރުކާރުން ކުރާނެ ކަމެއް ނޫނެވެ. އެއީ ސަރުކާރުގެނައުމަށް އިގިރޭސިވިލާތުގައި މަސައްކަތް ކުރި މީހަކަށް ވެފައި، އެމް.ޑި.ޕީ އިން ބޮޑު އަގުދީފައި ގެނެސްފައި ހުރި "އޮރޭޓަރ" އަކު ބީވެގެން ދާކަށް ނޭދެނެކަން ޔަޤީނެވެ.\nހުރިހާ ވާހަކަ ތަކަކީވެ ހުސް ބަހަނާއެވެ. ހީލަތްތެރި ހުސްވާހަކަ ތަކެކވެ.


SunOnline: WHO in Chinese medicine balaigathumun rulhi gadhavejje\nޑަބްލިއުއެޗްއޯއިން ޗައިނީސް މެޑިސިން ބަލައިގަތުމުން ރުޅިގަދަވެއްޖެ\nމުހައްމަދު އައުޒަމް 29 May 2019, 14:46\nޗައިނީސް ބޭސްވެރިކަމުގެ ބޭނުންކުރާ އެކިއުޕަންކްޗާގެ ހިދުމަތެއް މީހަކު ހޯދަނީ---\nދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ޗައިނީސް ޓްރެޑިޝަނަލް މެޑިސިން އަކީ ބޭސްވެރިކަމުގައި ބޭނުންކުރެވިދާނެ ފަރުވާއެއް ކަމަށް ބަަލައިގަތުމުން ބޮޑެތި ފާޑުކިޔުންތަކެއް އަމާޒުވެއްޖެ އެވެ.\nޒަމާނުއްސުރެ ވެސް ދުނިޔޭގެ އެކި ހިސާބުތަކުގައި ބޭސްވެރިކަމުގައި ފަތްޕިލާވެލިން ތައްޔާރުކޮށްފައި ހުންނަ ބޭސްބޭނުންކުރެވެމުން ދެއެވެ. އެގޮތުން ޗައިނީސް ބޭސްވެރިކަމަކީ 2000 އަހަރަށް ވުރެ ގިނަ ދުވަސްވީ ބޭސްވެރިކަމެކެވެ.\nނަމަވެސް ޒަމާނަށް އައި ބަދަލާ އެކު ވިިހި ވަނަ ގަރުނުން ފެށިގެން އާންމުކޮށް ބޭސްވެރިކަމުގައި ބޭނުންކުރަނީ ތަފާތު ތައްޔާރީ ކެމިކަލްއިން ހަދާފައި ހުންނަ ބޭހެވެ. އަޅުގަނޑުމެން އާންމުކޮށް ބޭނުންކުރާ އެސްޕިރިން ފަދަ ބޭސްތަކަކީ ވެސް ޕެޓްރޯލިއަމް އިން އެކްސްޓްރެކްޓްކޮށް ނަގާ އެކި ކެމިކަލްތަކުން ހަދާފައި ހުންނަ ބޭހެވެ.\nޗައިނީސް މެޑިސިންއާ ދެކޮޅު ބައޯމެޑިކަލް ކޮމިއުނިޓީ އިންް ބުނީ ޗައިނީސް ބައެއް ބޭހުގައި ބޭނުންކުރާ ބައެއް ވިހަ މާއްދާތަކާ މެދު ޑަބްލިއުއެޗްއޯ އިން ވިސްނާފައި ނުވާ ކަމަށެވެ.\nސައިންޓިފިކް އެމެރިކަން މެގަޒިންއިން ޑަބްލިއުއެޗްއޯގެ އެ ނިންމުމެ މެދު ބުނީ ޗައިނީޒް މެޑިސިންއަކީ އެކަށީގެންވާ ފަރުވާއެއް ކަމަށް ސައިންޓިފިކް ގޮތުން ސާބިތުނުވާ ކަމަށާއި އަދި މިއީ ފަހަތަށް އެޅި ފިޔަވަޅެއް ކަމަށެވެ.\nއެމެރިކާގެ ސްޓޮނީ ބްރޫކް ޔުނިވާސިޓީގެ ޕްރޮފެސަރެއް ކަމަށްވާ ޑރ. އާރުތާ ގްރޮލްމެން ވިދާޅުވީ ޑަބްލިއުއެޗްއޯގެ އެ ނިންމުމަކީ ސާބިތުނުވާ ފަރުވާތަކަށް ހިތްވަރުދިނުން ކަމަށާއި އަދި އޭގެ ސަބަބުން ސިއްހީ ހިދުމަތްތައް ދިނުމުގައި އިތުރަށް ހަރަދު ބޮޑުވެ ދުނިޔޭގެ އެތައް ބައެއްގެ ސިއްހަތު ނުރައްކަލަށް ހުށަހެޅިގެން ދާނެ ކަމަށެވެ.\nޗައިނީސް ބޭސްވެރިކަމަކީ މިހާރު ދުނިޔޭގައި ދެމުންގެންދާ އެންމެ އޮގަނައިޒްކޮށް ދެމުންގެންދާ ގަދީމީ ފަރުވާއެކެވެ. ގަދީމީ ޒަމާނުގައި ފާރިސީންނާއި ގްރީކްގެ ބޭސްވެރިކަމާ ވަރަށް އެއްގޮތްކަންތައްތަކެއް ޗައިނީސް ބޭސްވެރިކަމުގައި ވެސް ހުރެ އެވެ.\nމީގެ ކުރިން 1929 ވަނަ އަހަރު ޗައިނާގެ ހެލްތު މިނިސްޓްރީން ޗައިނީސް ބޭސްވެރިކަމަކީ ސާބިތުނުހިފޭ ފޯކްލޯރޯ ކަމަށް ބުނެ އެ ބޭސްވެރިކަން އެއްކޮށް އުވާލުމަށް ހުށަހެޅި އެވެ. ނަމަވެސް ޗައިނާގެ ބޭސްވެރިކަން ކުރާ ފަރާތްތަކުން ކުރި ވަރުގަދަ މުޒާހަރާތަކާ ގުޅިގެން އެ ނިންމުން އަނބުރާ ގެންދިޔަ އެވެ. އޭގެ ފަހުން އެ ގައުމުން ވަނީ ޗައިނީސް ބޭސްވެރިކަމާއި މޮޑާން އެލޯޕާތިކް ބޭސްވެރިކަމަކީ ދެ ވައްތަރެއްގެ ބޭސްވެރިކަމުގެ ގޮތުގައި ބަލައިގަނެފަ އެވެ.\nޗައިނީސް ބޭސްވެރިކަމުގެ ހިދުމަތްދޭ ކްލިނިކްތަކަކީ މިހާރު ވެސް ޔޫރަޕް އަދި އެމެރިކާގައި ވަރަށް މަޝްހޫރު ކްލިނިކްތަކެކެވެ.


France Ge Kulhumuge Style Ah Courtois Faadu Kiyaifi - Vaguthu\nފްރާންސްގެ ކުޅުމުގެ ސްޓައިލަށް ކޯޓުއާ ފާޑުކިޔައިފި\nބެލްޖިއަމްގެ ކީޕަރު ތިބޯ ކޯޓުއާ ފްރާންސްގެ ޓީމުގެ ކުޅުމަށް ވަރަށް ބޮޑަށް ފާޑުކިޔައިފިއެވެ.\nއެގޮތުން ރޭ ވޯލްޑްކަޕްގެ ސެމީ ފައިނަލްގައި ފްރާންސް އަތުން 1-0 ގެ ނަތީޖާއަކުން ބެލްޖިއަމް ބަލިވި މެޗަށް ފަހު ކޯޓުއާ ބުނެފައިވަނީ ފްރާންސަކީ "އެންޓި ފުޓްބޯޅަ" ޓީމެއް ކަމަށެވެ.\nއަދި އެޓީމުން ރޭގައި ކުޅުނީ ހަޑި ފުޓްބޯޅައެއް ކަމަށާއި އެ ކުލަބުގެ ފޯވާޑުން ވެސް މެޗުގެ ގިނަ ވަގުތުގައި ފެނިގެން ދިޔައީ ފަހަތަށް ކުޅެމުން އައި ތަން ކަމަށްވެސް ކޯޓުއާ ބުންޏެވެ.\nއެގޮތުން މެޗުގައި 51 ވަނަ މިނެޓްގައި ފްރާންސްގެ ޑިފެންޑަރ ސެމިއުލް އުމިޓިޓީ ބޮލުން ޖެހި ގޯލު ފިޔަވާ އިތުރު ނުރައްކަލެއް ބެލްޖިއަމްގެ ގޯލަށް ކުރިމަތި ނުވާކަމަށްވެސް އޭނާ ބުންޏެވެ.\n" ފްރާންސް އަކީ އެންޓި ފުޓްބޯޅަ ޓީމެއް. އެ ޓީމު ރޭގައި ކުޅުނީ ވަރަށް ހަޑި ކުޅެމެއް. ފްރާންސްގެ ސްޓައިކަރުންވެސް މެޗުގެ ގިނަ ވަގުތުތަކުގައި ފެނިގެން ދިޔައީ ފަހަތަށް ކުޅެމުން އައިތަން " ޗެލްސީއަށް ކުޅެމުން އަންނަ ކޯޓުއާ ބުންޏެވެ.\nފްރާންސްގެ ޓީމަށް ކޯޓުއާ ފާޑުކިޔާފައިވާއިރު އޭނާ ވަނީ ކުއާޓާ ފައިނަލްގައި ބްރެޒިލް ދެއްކި ކުޅުމަށް ތައުރީފްކޮށްފައެވެ. އެގޮތުން ކުއާޓާ ފައިނަލުގައި ބަލިވި ނަމަވެސް ބްރެޒިލް އަކީ ރީތި ފުޓްބޯޅަ އެއް ކުޅެން މަސައްކަތް ކުރާ ޓީމެއްގެ ގޮތުގައި ކޯޓުއާ ވަނީ ސިފަކޮށްފައެވެ.\nކޯޓުއާގެ ފާޑުކިޔުން ފްރާންސް ޓީމަށް އަމާޒުވެފައިވާއިރު ރޭގެ މެޗުގައި ގަނޑި ދުއްވާލުމުގެ އެތަށް އަމަލެއް ފްރާންސްގެ ޓީމުގެ ފަރާތުން ވަނީ ފެނިގެން ގޮސްފައެވެ. ހާއްސަކޮށް ފްރާންސްގެ ޒުވާން ފޯވާޑް ކިލިއަން އެމްބާޕޭގެ ފަރާތުން މިފަދަ ކަންކަން ވަނީ ފެނިގެން ގޮސްފައެވެ.\nރޭގެ މޮޅާއި އެކު ފްރާންސް ވޯލްޑްކަޕްގެ ފައިނަލަށް ދަތުރުކޮށްފައިވާއިރު ފައިނަލުގައި ފްރާންސް ބައްދަލުކުރަން ޖެހޭނީ ކްރޮއޭޝިއާ ނުވަތަ އިންގްލޭންޑާއެވެ.\nފްރާންސް އިން އިންޑިއާ ކަނޑަށް މަތިންދާ ބޯޓް އުފުލާ މަނަވަރެއް ފޮނުވަނީ\nޕެރިހުގައި ބާރުގަދަ ގޮވުމެއް، އަދިވެސް ގޮވުންތަކެއް ގޮވުމުގެ ފުރުޞަތު އެބައޮތް\nޖުލައި 11, 2018 20:46\nފުޓުބޯޅަ ދަސްކުރަން ޖެހޭ\nޖުލައި 11, 2018 20:56\nމީނާ މީ މިހާރު އަމިއްލައަށް މީހާ ފެނިގެން އުޅޭ މީހެއް. ރީތި ގޮތަކަށް ނިމިގެން ދާނެ\nޖުލައި 11, 2018 21:03\nހަޖަމުވާން ދުވަސް ނަގާނެ ހެހެހެހެހެ\nޖުލައި 11, 2018 21:46\nބަލި ވީމަ ކިޔާނެ ކޮންމެ އެއްޗެއްވެސް\nޖުލައި 12, 2018 02:05\nއެބުނީ ހެޔޮކޮށް، ފްރާންސް ހަމަ ނަސީބު ގަދަ އީ، ކުޅެން އިގެނީ ކީއެއް ނޫން\nޖުލައި 12, 2018 10:01\nއެހެންވިއްޔާ ނަސީބުގަދައީވިއްޔާ ކުޅޭނެކަމެއްނެތާ؟!\nބުރޯސް ބުނަންވާހަކައެއް. މިފަހަރުގެ ޗެމްޕިއަނަކީ ފުރާންސް. ހަޖަމްކޮށްލާ!


India ge dhauru China ah adhaeh nukureveyne: Shahid | Mihaaru\nރާއްޖޭގައި ހުންނަވާ ޗައިނާގެ ސަފީރާ، ޝާހިދު ބައްދަލުކުރައްވަނީ\nއިންޑިއާގެ ދައުރު ޗައިނާއަށް އަދައެއް ނުކުރެވޭނެ: ޝާހިދު\n26 ނޮވެމްބަރ 2018 - 10:37 28 comments\nރާއްޖޭގައި އިންޑިއާއިން އަދާކުރާ ދައުރު ޗައިނާއަށް އަދާނުކުރެވޭނެ ކަމަށާއި ހަމަ އެ ގޮތަށް ޗައިނާ އަދާކުރާ ދައުރު އިންޑިއާއަށް ވެސް އަދާނުކުރެވޭނެ ކަމަށް ފޮރިން މިނިސްޓަރު އަބުދުﷲ ޝާހިދު ވިދާޅުވެއްޖެ އެވެ.\nއިންޑިއާއަށް މިހާރު ކުރައްވަމުން ގެންދަވާ ރަސްމީ ދަތުރުގައި ޓައިމްސް އޮފް އިންޑިއާ (ޓީއޯއައި) ނޫހަށް ދެއްވި އިންޓަވިއުއެއްގައި ޝާހިދު ވިދާޅުވީ ރާއްޖޭގެ އަވަށްޓެރިންނަށް އިސްކަންދޭނެ ކަމަށެވެ.\n"ޔާމީނު ގެންގުޅުއްވީ އެއްގައުމާ ދެކޮޅަށް އަނެއް ގައުމާ ގުޅުން ބަދަހިކުރާ އުސޫލު. އެކަމަކު އަޅުގަނޑުމެން ގަބޫލެއް ނުކުރަން އިންޑިއާގެ ދައުރު ޗައިނާއަށް އަދާކުރެވޭނެ ކަމަކަށް ނުވަތަ ޗައިނާގެ ދައުރު އިންޑިއާއަށް އަދާކުރެވޭނެ ކަމަކަށް،" ޝާހިދު ވިދާޅުވި އެވެ.\nއެ ނޫހުން ބުނީ ރާއްޖޭގެ އިގުތިސާދީ މުހިއްމު ބައިވެރިއެއްގެ ގޮތުގައި ޗައިނާ އޮތް އޮތުން އެގޮތުގައި ކުރިއަށް ދާނެ ކަމުގެ އިޝާރާތެއް ޝާހިދު ދެއްވި ކަމަށެވެ.\nޝާހިދު ވަނީ އަންނަ މަހު ޗައިނާއަށް ވަޑައިގަންނަވަން ހަމަޖައްސަވައިފަ އެވެ.\nޝާހިދު ވިދާޅުވީ ރާއްޖޭގެ އެއްވެސް ސަރަަހައްދެއް ބޭރު ގައުމަކުން އަސްކަރީ ކަމަކަށް ބޭނުންކުރުމުގެ ފުރުސަތު ނުދޭނެ ކަމަށެވެ. އަދި ކުރީގެ ރައީސް ޔާމީނުގެ ސަރުކާރުން އެފަދަ އެއްބަސްވުމެއް ވެފައި ވާ ނަމަ އެ އެއްބަސްވުމެއް މުރާޖައާ ކުރައްވާނެ ކަމަށް ވެސް އޭނާ ވިދާޅުވި އެވެ.\nއެކަމަކު އަސްކަރީ އެއްވެސް ކަމަކަށް ރާއްޖޭގެ އެއްވެސް ސަރަހައްދެއް ބޭނުންކުރުމުގެ ހުއްދަ ޔާމީން ސަރުކާރުން ދިން ކަމަކަށް މިހާތަނަށް ހާމަވެފައެއް ނުވެ އެވެ. އިންޑިއާގެ މީޑިއާ އިން އެގޮތަށް ކުރިން ހަބަރު ފަތުރާފައި ވަނީ ޗައިނާގެ ބައެއް ވިޔަފާރިވެރިން ރާއްޖޭގައި ރިސޯޓްތައް ހަދަން ހިންގަމުން އަންނަ މަޝްރޫއުތަކަށް ބިނާކޮށެވެ.\nޝާހިދުގެ މި ދަތުރުގައި އެގައުމުގެ އެކްސްޓާނަލް އެފެއާޒް މިނިސްޓަރު ސުޝްމާ ސުވަރާޖްއާ މިއަދު ބައްދަލުކުރައްވާނެ އެވެ. ރާއްޖެއަށް އިންޑިއާއިން އެހީތެރިވެދެވެން އޮތް ދާއިރާތަކާ ބެހޭ ގޮތުން އެ ބައްދަލުވުމުގައި މަޝްވަރާކުރައްވާނެ އެވެ.\nޝާހިދު ވިދާޅުވީ އާ ސަރުކާރުން ރައްޔިތުންނަށް ވެފައިވާ ވައުދުތައް ފުއްދަން އިންޑިއާއަށް އެހީތެރިވެވިދާނެ ކަމަށެވެ.\n"މި ކަންތައްތަކުގެ ސަބަބުން ދިވެހި ރާއްޖެއަކީ މެދު ފަންތީގެ އާމްދަނީ ލިބޭ ގައުމަކަށް ވެގެންދާނެ. [އެކަން އޮންނަން ޖެހޭނީ] ހަގީގަތުގައި ވެސް، ހަމައެކަނި ކަރުދާހުގައެއް ނޫން،" އޭނާ ވިދާޅުވި އެވެ.\nރާއްޖެއިން އިންޑިއާއާ ގުޅުން ބަދަހިކުރުމަކީ ޗައިނާއާ ދެކޮޅުވެރިވުން ނޫން ކަމަށާއި އެ ގުޅުމަކީ މައްސަލައެއް ނޫން ކަމަށް ވެސް ޗައިނާ އިން ބުނެފައިވެ އެވެ. ޗައިނާގެ ވެރިކަންކުރާ ކޮމިއުނިސްޓް ޕާޓީގެ ސިޔާސަތުތަކާއި ޝުއޫރުތައް ފާޅުކުރާ "ދަ ގްލޯބަލް ޓައިމްސް" ނޫހުގައި މިދިޔަ ހަފުތާގައި ޝާއިއުކުރި އެޑިޓޯރިއަލެއްގައި ބުނީ އިންޑިއާ އަށް އިސްކަންދޭ ސިޔާސަތެއް ރާއްޖޭން ގެންގުޅުމަކީ ޗައިނާއާ ދެކޮޅުވެރިވުން ނޫން ކަމަށެވެ.\n"...ސޯލިހު [ރައީސް އިބުރާހިމް މުހައްމަދު ސޯލިހު] އެއީ އިންޑިއާއާ އެއްކޮޅު ބޭފުޅެއް ކަމަށް އިންޑިއާގެ މީޑިއާ އާއި ހުޅަނގުގެ މީޑިއާއިން ދެކެ އެވެ. ނަމަވެސް އިންޑިއާއާ އެއްކޮޅަށް ހުންނެވުމުގެ މާނައަކީ ކޮންމެހެން ޗައިނާއާ ދެކޮޅުވެރިވުމެއް ނޫނެވެ،" އެ ނޫހުގައި ލިޔެފައިވެ އެވެ.\nއިތުރު ލިޔުންތައް އިންޑިއާ ޗައިނާ އަބްދުﷲ ޝާހިދު، ފޮރިން މިނިސްޓަރު އަބްދުﷲ ޔާމިން ރައީސް އިބްރާހިމް މުހައްމަދު ސޯލިހް ރާއްޖެ-އިންޑިއާ ރާއްޖެ-ޗައިނާ


އެދިގެން ތި ލޯތްބަށް2– Esfiya – Dhivehi Vaahaka Site\n- by Marsha - 79- September 10, 2019\n“އިޝާމް މިހާރު ހާދަ ފިލައިގެންނޭ ދޯ ތި އުޅެނީ” ނައިހާގެ އަތުގައި ހިފާ ހުއްޓުވާފައި މަޒްހާ އިޝާމްއަށް ބުންޏެވެ.\n“ތަންކޮޅެއް ބިޒީ ދުވަސްކޮޅެއް ވީމަ ނާދެވެނީ. ނަޒް ކިހިނެއް؟ ނައި ކިހިނެއް؟” އިޝާމް އަހާލިއެވެ.\n“އަހަރެން ރަނގަޅު. އެހެން މީހުންގެ ގޮތެއް ނޭނގެ” އެހެން ބުނެފައި ނައިހާ އެކަނި ދޫކޮށްލާފައި ނަޒްހާ އެތެރެއަށް ވަނެވެ.\n“ހިނގާ ދޯ ވަންނަމާ” އިރުކޮޅަކު ދައްކާނެ ވާހަކައެއް ނޭނގި ތިބެފައި އިޝާމް ސައިކަލުން ފައިބާފައި ބުންޏެވެ.\n“މިއޮއް އައީނު؟” ދެ މީހުން ގެޔަށް ވަނުމާ އެކު މޭޒުމަތީ ތަށިތައް އަތުރަން ހުރި ނަޒްހާ ބުނެލިއެވެ.\nއިޝާމް ގޮސް އިށީނީ ނާއިލް ކައިރީގައެވެ. ދެ މީހުން އެކިއެކި ވަހަކައިގައި ތިބެފައި ނަޒްހާ ގޮވުމުން ކާން ދިޔައެވެ. އެމީހުންނާ އެކު ނޫރާއާ ނާޔާގެ އިތުރުން ނަވާފްއާ ޝާލިޔާވެސް ބައިވެރިވިއެވެ. ނަރީމާއާ އާދިލް އެ މީހުންނަށް ވުރެ ކުރިން ކައިގެން ކޮޓަރިއަށް ވަނީ ކުދިން މަޖާ ކޮށްލާށޭ ކިޔާފައެވެ. ނަވާފްއާ ޝާލިޔާވެސް ކައިގެން ވަނީ ކޮޓަރިއަށެވެ.\nނައިހާމެން ކައި ނިންމާފައި ތަށިތައް ނަގަން ފެށުމުން ނާއިލްއާ އެކު އިޝާމް މައްޗަށް ދިޔައެވެ. ނައިހާމެން ނިމިގެން މައްޗަށް އަރާ، އެ ތަނުގައި އިށީނދެލަން ހަދާފައިވާ ތަންކޮޅުގައި އެންމެން މަޑުކޮށްލީ އިޝާމްއާ ނާއިލްވެސް އެތާ ތިބުމުންނެވެ.\nދިހައެއް ޖެހުމުން ނާއިލް ކޮޓަރިއަށް ވަނީ އޮފީހުން ގެޔަށް ގެނައި މަސައްކަތެއް ނިންމަން ވެފައި އެބަ އޮތޭ ބުނެފައެވެ. ނާޔާއާ ނޫރާ ކޮޓަރިއަށް ވަނީ އެގާރަ ޖެހުމުން ނަޒްހާ ނިދަން ދާށޭ ބުނުމުންނެވެ. އިރުކޮޅަކު ނައިހާއާ އިޝާމްއާ ވާހަކަ ދައްކަން އިނދެފައި ނަޒްހާވެސް ނިދި އަންނަނީ ކަމުގައި ބުނެ ބަހަނާ ދައްކާފައި ކޮޓަރިއަށް ވަނެވެ.\n“ނައި ނިންޖެއް ނާދޭތަ؟” ދެ މީހުން އެކަނި ވުމުން އިޝާމް އަހާލިއެވެ.\n“އަދި ނާދޭ. އިޝާމް ދާން ވެއްޖެއްޔާ ދިޔަސް އޯކޭ” ނައިހާ ބުންޏެވެ.\n“ނޫން، އަދި ނުވޭ” އިޝާމް ބުންޏެވެ.\n“ކީއްވެ މިހާރު އިޝާމް ނާންނަނީ؟” އިރުކޮޅެއްގެ ހިމޭން ކަމަށް ފަހު ނައިހާ އަހާލިއެވެ.\n“ތަންކޮޅެއް ބިޒީ ދުވަސްކޮޅެއް ވީމަ ނާދެވެނީ” އިޝާމް ޖަވާބު ދިނެވެ.\n“އަސްލުވެސް ބިޒީ ވެގެންތަ؟ ނޫނީ މިހާރު މި ގެޔަށް އަންނަ ހިތް ނުވަނީތަ؟” ނައިހާ އިޝާމްގެ މޫނަށް ބަލާލިއެވެ.\nއިޝާމް ވިސްނާލިއެވެ. ކޮންމެވެސް ގޮތަކުން ހިތުގައި އޮތް އެއްޗެއް ނައިހާއާ ހިއްސާ ކުރަން އިޝާމް ބޭނުން ވިއެވެ.\n“އަސްލު ވީ ގޮތް ބުނާނީ ނައި އަހަންނަށް ހެލްޕް ވެދެންޏާ” އިޝާމް ބުންޏެވެ.\n“ކޮން ކަހަލަ ހެލްޕެއް؟” ނައިހާ އަހާލިއެވެ.\n“މި އުޅެނީ ވަރަށް ލައިކް ވާ އަންހެން ކުއްޖަކާ ދިމާ ވެގެން. އޭނަގެ ހިތުގަ އޮތް އެއްޗެއް ހޯދަން އަހަރެން ކުރަން ވީ ކަމެއް ނައި ބުނެދީބަލަ” އިޝާމް ފެށިއެވެ.\n“ރީއްޗަށް ސީދަލަށް ބުނުން ކިހިނެއް ވާނެ؟” ނައިހާ އޭނައަށް ފެންނަ ގޮތް ބުންޏެވެ.\n“އެކަމަކު… އޭރުން އޭނަ ނޫނެކޭ ބުނެފިއްޔާ؟” އިޝާމް އެހިއެވެ.\n“އޭނަ ނޫނެކޭ ބުންޏަސް އިޝާމްއަށް ޖަވާބު ލިބުނީނު؟” އެ ވާހަކަ ކުރިއަށް ދާ ގޮތް ނައިހާއަށް ވަރަށް ކަމުދިޔައެވެ.\n“އެހެން ކޮމްޕްލިކޭޝަންއެއްވެސް އެބަ އޮތޭ” އިޝާމް ބުންޏެވެ.\n“ކޮން ކަމެއް؟” އިޝާމްއާ ދިމާއަށް އެނބުރިލަމުން ނައިހާ ސޯފާގައި ހަމަ ޖެހިލިއެވެ.\n“އެއީ އަހަރެންގެ ވަރަށް ކްލޯޒް ފްރެންޑެއްގެ ކޮއްކޮ. މި ބުނާ ފްރެންޑް ދެކޭނެ ގޮތަކާ މެދުވެސް އަހަރެން ވަރަށް ކަންބޮޑުވޭ” އިޝާމްވެސް ނައިހާއާ ކުރިމަތި ވާހެން އެނބުރުނެވެ.\n“ތީ ރަނގަޅު ފްރެންޑެއް ވިއްޔާ އޭނަގެ ކޮއްކޮއާ އިޝާމް ގުޅޭކަށް އޭނަ ދެކޮޅެއް ނަހަދާނެ” ޖަވާބު ދިން އިރު ނައިހާގެ ހިތުގެ ތެޅުން ބާރު ވަމުން ދިޔައެވެ.\n“އެކަމަކު އެ އަންހެން ކުއްޖާ ނޫނެކޭ ބުނާކަށް އަހަރެން ބޭނުމެއް ނޫން” އިޝާމް ބުންޏެވެ.\n“އަހާބަލަ، އެހީމައެއްނު އެނގޭނީ” ނައިހާ އިސް ޖަހާލަމުން ބުނެލިއެވެ.\n“ކިހިނެއް އަހާނީ؟ ކީކޭ ބުނަންވީ؟” އިޝާމް އެހިއެވެ.\n“ބުނާކަށް ކޮންމެހެން ލަފްޒުތަކެއް ބޭނުމެއް ނުވާނެ. ލައިކް ވާކަން އެހެން ގޮތްގޮތުންވެސް ބުނެދެވޭނެ” ނައިހާ ބުންޏެވެ.\n“ޔަގީންތަ؟” އިޝާމް އަހާލިއެވެ.\nއިޝާމް އިރުކޮޅަކު ނައިހާއާ ދިމާއަށް ބަލަން އިނެވެ. ނާއިލްގެ ކޮޓަރިއާ ދިމާއަށް އެއް ފަހަރު ބަލާލާފައި އިޝާމް ނައިހާގެ އަތުގައި ހިފާލިއެވެ.\n“ޔޫ ނޯ ދޯ؟” އިޝާމް އަހާލިއެވެ.\nމި ފަހަރުވެސް ނައިހާ ބޯ ޖަހާލިއެވެ.\nނައިހާގެ އަތުގައި ހިފާ ދަމާލަމުން އިޝާމް ކައިރިއަށް ނައިހާ ގެނެސް، ދެ އަތުން އެ މޫނުގައި ހިފާލަމުން އިޝާމް ނައިހާގެ ތުންފަތުގައި ބޮސްދިނެވެ. ގިނަ އިރެއް ނުވެ ދުރުވެލާފައި ނައިހާގެ ނިތްކުރީގައި ތުންފަތް ޖައްސާލިއެވެ.\n“ނާ ވިލް ކިލް މީ ފޮރ ދިސް…” އެހެން ބުނެފައި ދެވަނަ ފަހަރަށްވެސް އިޝާމް ނައިހާގެ ތުންފަތުގައި ބޮސްދިނެވެ.\nއެ އަޑަށް ސިހިފައި ދެ މީހުން ދުރަށް ޖެހިލުމާ އެކު އިޝާމް ފުންމައިގެން ތެދުވިއެވެ.\nބުނާނެ އެއްޗެއް ނޭނގިފައި ހުރި މީހަކު ފަދައިން ނާއިލް އެއްފަހަރު ނައިހާއަށް، އަނެއް ފަހަރު އިޝާމްއަށް ބަލަން ހުއްޓެވެ.\n“ޔޫ…!” ނާއިލް އިޝާމްއާ ދިމާއަށް ފިޔަވަޅެއް އަޅާލިއެވެ.\n“ތުއްތުބޭ…” އިޝާމްއާ ނާއިލްގެ މެދަށް ވަންނަމުން ނައިހާ ގޮވާލިއެވެ.\n“ނައި…” ނައިހާގެ އަތުގައި ހިފާ ދުރު ކޮށްލަމުން އިޝާމް ކުރިއަށް ޖެހުނެވެ.\n“އަހަރެންގެ ކޮއްކޮ—” ނާއިލް ރުޅި އައިސްފައި ހުރެ ބުނަން ފެށިއެވެ.\n“އެނގޭ ނާއިލްގެ ކޮއްކޮ ކަން، އަހަރެން ނައިއަށް ދެރައެއް ދޭކަށް ނޫން މި އުޅެނީކީ. ނާއިލްގެ ކޮއްކޮ ދެކެ އަހަރެން ލޯބި ވާތީ، ކައިވެނި ކުރަން ބޭނުން ވާތީ…” އިޝާމް ބުންޏެވެ.\nނާއިލް ހުއްޓިފައި ނައިހާގެ މޫނަށް ބަލާލިއެވެ. ނައިހާ އަވަސް އަވަހަށް ބޯ ޖަހާލިއެވެ.\nއިސްޖަހާލަމުން ނާއިލް އިސްތަށިގަނޑުގައި އަތުގެ އިނގިލިތައް ހިންގާލިއެވެ.\n“ސޯ… މަގޭ ބްރަދަރ އިން ލޯ އަކަށް ވާންތަ ތި އުޅެނީ؟” ނާއިލް އަހާލިއެވެ.\nއިޝާމް ޖަވާބެއް ނުދީ ނައިހާއަށް ބަލާލިއެވެ.\nނާއިލް ހީގެންފައި ގޮސް އިޝާމް ގައިގައި ބައްދާލިއެވެ.\n“ވެލްކަމް ޓު ދަ ފެމިލީ” ނާއިލް ދުރަށް ޖެހިލަމުން ބުންޏެވެ.\nއިޝާމް ހިނި އައިސްފައި ނައިހާއަށް ބަލާލިއެވެ.\n“އެކަމަކު ދެންމެ ފެނުނު ކަހަލަ މަންޒަރުތައް ބަލާކަށް ނުހުރެވޭނެ އިނގޭ!” އިޝާމްގެ މޭގައި ޖަހާލަމުން ނާއިލް ބުނެލިއެވެ.\nނައިހާއަށް ލަދުން އިސް ޖަހާލެވުނެވެ. ހިނި އައިސްފައި ހުރި ނަމަވެސް އިޝާމް މާފަށް އެދުނެވެ.\n“ވާއު، މަގޭ ބެސްޓް ފްރެންޑްއާ މަގޭ ކޮއްކޮ…” ބޮލުގައި އަތް ހާކާލަމުން އެހެން ބުނެފައި ނާއިލް އަނެއްކާވެސް ކޮޓަރިއަށް ވަނެވެ.\n“ފުރަތަމަ ފަހަރުންވެސް ބަސްޓެޑް!” އިޝާމް ބުނެލިއެވެ.\nދިހަ ވަރަކަށް މިނަޓް ފަހުން ނައިހާ ކޮޓަރިއަށް ވަން އިރު ތިން އަންހެން ކުދިންވެސް ތިބީ ނައިހާގެ އިންތިޒާރުގައެވެ.\n“ފުރަތަމަ ފަހަރުވެސް ތުއްތުބޭއަށް ބަސްޓް ވީ” ނައިހާ ވީ ގޮތް ކިޔާދިނުމުން އެ ކުދިން ނައިހާއާ ދިމާ ކުރަން ފެށިއެވެ.\nއިޝާމްއާ ނައިހާގެ ގުޅުމަށް އެއް އަހަރު ވުމުން ކައިވެނީގެ ވާހަކަ ދައްކަން ފެށިއެވެ. އޭރު އިޝާމްގެ އާއިލާއާ ނައިހާ ވަނީ ބައްދަލު ވެފައެވެ. ދެ އާއިލާގެ މެދުގައި ކައިވެނީގެ ވާހަކަ ދެކެވި ހުރިހާ ކަމެއް ހަމަ ޖެހި، ދިހަ ދުވަސް ފަހުން ކައިވެނި ކުރާ ގޮތަށް ހަމަ ޖެހުނެވެ. ދެ އާއިލާގެވެސް ފުރަތަމަ ކައިވެންޏަށް ވުމުން އާދިލްމެންވެސް އަދި އާސިމާއާ ޝަމީމްވެސް ބޭނުންވީ ކުލަ ގަދަ ޕާޓީއެއް ބާއްވާށެވެ.\nކައިވެނި ކުރަން ފަސް ދުވަހަށް ވެފައި އޮއްވާ، އެ ދުވަސްކޮޅު އެޅުވި ދިވެހި ފިލްމެއް ބަލަން ދެ އާއިލާގެ ހުރިހާ އަންހެނުން އެކީގައި ދިޔައީ، ދެ އާއިލާގެ މެދުގައޮ އޮތް ގުޅުން އިތުރަށް ފުރިހަމަ ކޮށްލުމަށެވެ. ނަރީމާއާ، އާސިމާއާ، ނައިހާ، ނަޒްހާ، ނޫރާ އަދި ނާޔާގެ އިތުރުން އިޝާމްގެ އަންހެން ކޮއްކޮ އިސްރާ އެ ފިލްމަށް ދިޔައިރު، އެ ކަމުގައި ބައިވެރި ނުވީ ނައިހާ ވީ ގޮތް ކިޔާދިނެވެ. ވަނެވެ. ރު އިޝާމްއަށް ބަލަން ހުއްޓެވެ. ިތުގެ ތެޅުން ބާރޝާލިޔާ އެކަންޏެވެ.\nވަކި ހިސާބަކަށް ފިލްމް ބަލާފައި ނަޒްހާ ފޫހި ވާން ފެށީ، ދިވެހި ފިލްމަކީ ނަޒްހާ ބަލާ ހިތްވާ އެއްޗަކަށް ނުވާތީއެވެ. މެދަކާ ހަމައަށް ދިޔުމުން ނައިހާ ކައިރީ އާދޭސް ކޮށްގެން ނަޒްހާ އެ ތަނުން ނިކުތީ ނަރީމާ ކައިރިން ހުއްދަ ހޯދައިގެންނެވެ.\n“ހިނގާ އިޝާމް މެން ގެޔަށް ގޮސްލަން” ނިކުމެފައި ނައިހާ ބުންޏެވެ. އޭގެ ކުރީ ރެޔާ، އެ ދުވަހުވެސް އިޝާމްއާ ބައްދަލު ވެފައި ނުވާތީ، ނައިހާ ބޭނުން ވީ އިޝާމްއާ ބައްދަލު ކޮށްލާށެވެ.\nނަޒްހާވެސް ވަގުތުން އެއްބަސް ވިއެވެ.\nކޮޓަރީގައި ފިލްމެއް ބަލަން އޮވެފައި އިޝާމް ނިކުތީ ބެލް ޖަހާ އަޑު އިވިގެންނެވެ. ސިޓިންގރޫމްގައި އެކަކުވެސް ނެތުމުން އިޝާމް ބާރަށް ގޮސް ދޮރު ހުޅުވާލީ އަނެއްކާވެސް ބެލް ޖަހާލުމުންނެވެ.\n“އިސްރާ އުޅޭތަ؟” ދޮރުމަތީ ހުރި އިސްރާގެ އެންމެ ގާތް ދެ އެކުވެރިން ތެރެއިން ރައުނާ އެހިއެވެ.\n“ނޫޅޭ ގެއަކު. މަންމައާ އެކީ ބޭރަށް ދިޔައީ” އިޝާމް ޖަވާބު ދިނެވެ.\n“އެހެންތަ؟ އަންނާށޭ ކިޔާފަ ނުވެސް ބުނެ ބޭރަށް ދިޔައީ؟” ރައުނާއަށް ބުނެވުނެވެ.\n“ކަމަކުތަ؟” އިޝާމް އަހާލިއެވެ.\n“މިއަދު ކޮޕީ ނަގަން ގެންދިޔަ ޕޭޕަރުތައް ބަލާ މިއައީ. އިސްރާ ބުނި މިރޭ އަންނާށޭ” ހަމްދާ ބުންޏެވެ.\n“އެހެން ވިއްޔާ އިސްރާގެ ކޮޓަރި ބަލާލަން ވީނު؟ ފެންނަ ހިސާބެއްގަ ހުރިއްޔާ ގެންދޭ، އިސްރާ އައިމަ ބުނާނަން ރައުނާމެން ގެންދިޔަ ވާހަކަ” ދޮރު ހުޅުވާލާ އެކުދިން ވަންނަން ތަން ދައްކަމުން އިޝާމް ބުންޏެވެ.\nރައުނާ އާ ހަމްދާ، އިސްރާގެ ކޮޓަރިއަށް ވަނުމުން އިޝާމް ކޮޓަރިއަށް ވަދެ ލެޕްޓޮޕް ހިފައިގެން އައިސް ސޯފާގައި އިށީނެވެ.\n“ހަމްދާއަށް މިރެއަށް ވުރެ ރަނގަޅު ޗާންސެއް ދެން ނުލިބޭނެ. ދޭބަލަ ކުޑަކޮށް ޓްރައި ކޮށްލަން” ކޮޓަރިއަށް ވަދެ އިސްރާގެ މޭޒުމަތީ ހުރި ކަރުދާސްތައް ހާވަމުން ރައުނާ ސިއްރުސިއްރުން ހަމްދާއަށް ބުނެލިއެވެ.\n“ނުކެރޭނެ… އޭނަ މި ވީކްގަ މެރީ ކުރަން އެ އުޅެނީ. ދެން ކީކޭ ކިޔާފަ އަހަރެން އެއްޗެއް ބުނާނީވެސް؟” ހަމްދާ ފަސް ޖެހުނެވެ.\n“ސާބަސް! ފިރިހެނުންގެ ވިސްނުން ބަދަލު ކޮށްލާކަށް ގިނަ އިރެއް ބޭނުމެއް ނުވާނެ. އެޓް ލީސްޓް ޓްރައި ކުރެވިދާނެއެއްނު؟ ބުނެވިދާނެއެއްނު؟ ނުވިއްޔާ ދެން ނުވީ” ރައުނާ ބުންޏެވެ.\nދެންވެސް ހަމްދާ ފަސް ޖެހުނެވެ. ނަމަވެސް ރައުނާ ހިތްވަރު ދެން ފެށުމުން ބޯ ޖަހާލާފައި ކޮޓަރިން ނިކުތެވެ.\n“ފެނިއްޖެތަ؟” ހަމްދާ ފެނުމުން ފިލްމް ޕޯސް ކޮށްލާފައި އިޝާމް އެހިއެވެ.\n“ރައު އެބަ އުޅޭ ހޯދަން” ހަމްދާ އައިސް އިޝާމް ކައިރީގައި އިށީނެވެ.\n“އިސްރާ ގެންގުޅޭ އެއްޗެއް ހޯދޭނީ ހަމަ އޭނައަށް، އެހެން މީހަކަށް އެކަން ވާނީ މުޅި ކޮޓަރި ހާވައިގެން” އިޝާމް ހިނި އައިސްފައި ފިލްމް ޕްލޭ ކޮށްލަމުން ބުންޏެވެ.\n“ކޮން ފިލްމެއް ތި ބަލަނީ؟” އިޝާމްއާ ކައިރިއަށް ޖެހިލަމުން ހަމްދާ ލެޕްޓޮޕަށް ބަލާލިއެވެ.\nކުއްލިއަކަށް އިޝާމްއަށް ލެޕްޓޮޕް ލައްޕާލެވުނީ ފިލްމްގައި އެ ވަގުތު ދެއްކި މަންޒަރުންނެވެ.\n“އޯހ…” ހަމްދާއަށް ބުނެވުނެވެ. އިޝާމް އެއްޗެއް ނުބުނެ ލެޕްޓޮޕް ދުރުގައި ބޭއްވިއެވެ.\n“އެކަކުވެސް ނެތީތަ؟” ވަށައިގެން ބަލާލަމުން ހަމްދާ އަހާލިއެވެ.\n“އާނ، ތި އާދެވުނީ އެއްވެސް މީހަކު ނެތް ރެއެއްގަ” އިޝާމް ސޯފާގައި ލެނގިލިއެވެ.\n“އަހަރެން ވަރަށް ދުވަސް ވެއްޖެ އިޝާމް ކައިރީ ވާހަކައެއް ބުނަން އުޅޭތާ. އެކަމަކު ޗާންސެއް ނުލިބިފަ ހުރީ” ހަމްދާ އިޝާމްގެ މޫނަށް ބަލާލަމުން ފެށިއެވެ.\n“ކޮން ވާހަކައެއް؟” އިޝާމް އަހާލިއެވެ.\n“އެނގޭ އިޝާމް ތި އުޅެނީ މެރީ ކުރަން ކަން… އެކަމަކުވެސް ހަމަ ބުނެލަން ބޭނުން ވަނީ… އަހަރެން ވަރަށް ލައިކް ވޭ އިޝާމް ދެކެ. ވަރަށް ދުވަސް ވެއްޖެ. ހިތަށް އަރާ ކުރިން ބުނެވުނު ނަމައޭ، އެހެން ނަމަ ފަހަރެއްގަ އިޝާމްގެ ލައިފްގަ ނައިހާއަށް ލިބެން އެ އުޅޭ ޕްލޭސް އަހަންނަށް ލިބުނީސް ކަންނޭނގެ. އެކަމަކު މިހާރު މާ ލަސް ވެއްޖެ…” ހަމްދާ އިސް ޖަހާލައިގެން އިނދެ ބުންޏެވެ.\nހައިރާން ވެގެން ހަމްދާގެ މޫނަށް ބަލަހައްޓައިގެން އިން އިޝާމްއަށް ބުނާނެ އެއްޗެއް ނުވިސްނުނެވެ.\n“އެއްޗެއް ބުނެބަލަ އިޝާމް” ހަމްދާ އިޝާމްއާ ދިމާއަށް ބަލާލިއެވެ.\n“ކީކޭ ބުނާނީ؟ މިހާރު ނައި ނޫން ކުއްޖަކާ މެދު ވިސްނާކަށްވެސް ބޭނުމެއް ނޫން… ސޮރީއޭ ބުނެވޭނީ” އިޝާމް ބުންޏެވެ.\n“އިޝާމް، ޖަސްޓް ވަންސް… އަހަންނާ ދިމާއަށް ބަލާލަބަލަ… އެންމެ ފަހަރަކު، އެންމެ ޗާންސެއް އަހަރެން ބޭނުމީ، އޭރުން ދެން އިޝާމްއަކަށް އުނދަގުލެއް ނުކުރާނަން، އެއްވެސް މީހެއް ކައިރިއަކު ނުބުނާނަން… ޕްލީޒް…” ރޮވިފައި އިން ހަމްދާ އިޝާމްގެ އަތުގައި ހިފާލިއެވެ.\nހަމްދާ އެ ބުނި އެއްޗެއް އިޝާމްއަކަށް ނުވިސްނުނެވެ. ހާސްވެފައި ހުރި އިޝާމް އެ ވަގުތު ބޭނުން ވީ ހަމްދާއާ ވީހާވެސް ދުރަށް ދާށެވެ. ހަމްދާގެ އަތް ފޮޅުވާލާފައި އިޝާމް ކޮޓަރިއަށް ވަނެވެ.\n“އިޝާމް…” ހަމްދާ ގޮވާލިއެވެ. އަދި ފަހަތުން ގޮސް އިޝާމް ގައިގައި ބައްދާލިއެވެ.\n“ހަމްދާ!” ހިތް ހަމަ ނުޖެހިފައި ހުރި އިޝާމް ހަމްދާ ގަޔާ ދުރު ކޮށްލިއެވެ.\n“މި ބުނީނު ދެން އުނދަގުލެއް ނުކުރާނަމޭ؟ އެންމެ ފަހަރަކު…” ލޮލުން އަންނަމުން ދިޔަ ކަރުނަ ފޮހެލަމުން ހަމްދާ ދެ އަތުން އިޝާމްގެ މޫނުގައި ދެ ފަރާތުން ހިފަހައްޓާލިއެވެ.\n“ނޯ، އަހަންނަށް އެއްވެސް ކަމެއް ކޮށެއް ނުދެވޭނެ، ސޮރީ… ހަމްދާ އަހަންނާ ދޭތެރޭ ތިހެން ފީލް ވިޔަސް އަހަރެން ލޯބި ވަނީ ނައި ދެކެ…” އިޝާމްއަށް ލަސް ލަހުން ބުނެވުނީ ހަމްދާ ދެރަ ވާނެ ކަން އެނގޭތީއެވެ. ބާރަށް ބުނަން ބޭނުން ވި ނަމަވެސް އެ އަންހެން ކުއްޖާ އިތުރަށް ދެރަކޮށްލަން ނުކެރިގެންނެވެ.\n“އެނގެޔޭ ތި ކަން…” ހަމްދާ އެހެން ބުނެފައި އިޝާމްގެ މޭގައި ބޯ ޖައްސާލިއެވެ.\n“ހަމްދާ ޕްލީޒް… މީ ރަނގަޅު ގޮތެއް ނޫން…. ދޫ ކޮށްލާ” ހަމްދާގެ ދެ ކޮނޑުގައި ހިފާ ދުރުކޮށްލަމުން އިޝާމް ބުންޏެވެ.\nއިސް އުފުލާ އިޝާމްގެ މޫނަށް ބަލާލި ހަމްދާ އެ ވަގުތު ކޮރާލަމުން އިޝާމްގެ ތުންފަތުގައި ބޮސްދިނެވެ. ސިހިގެން ދިޔަ އިޝާމްއަށް ހަރަކާތެއްވެސް ކޮށްލަން ނޭނގިފައި އިރުކޮޅަކު ހުރެފައި ހަމްދާގެ ދެ އަތުގައި ހިފާ ދުރުކޮށްލަމުން އިޝާމް ފަހަތަށް ޖެހުނެވެ. އެއް އަތުން ތުންފަތް ފޮހެލާފައި އެނބުރިލުމާއެކު އިޝާމްގެ ފިޔަވަޅު ގަނޑުވި ކަހަލައެވެ.\nސިޓިންގރޫމްގައި، އިޝާމްގެ ކޮޓަރި ދޮރާ ކުރިމަތި ވާ ގޮތަށް ނަޒްހާ ހުރީ ހައިރާން ވެގެން ބުނާނެ އެއްޗެއް ނޭނގިފައެވެ. ނަޒްހާއަށް ވުރެ ފިޔަވަޅެއްހާ ކުރީގައި ހުރި ނައިހާ އަނގަމަތީ އަތް އަޅައިގެން ހުރި އިރު އެ ލޮލުން ކަރުނަ ފައިބަން ހުރީ ތައްޔާރަށެވެ.\nއިޝާމް ހުރި ގޮތުން އެނބުރިފައި ހަމްދާވެސް އެ ދިމާއަށް ބަލާލިއެވެ. އެއާއެކު ހަމްދާއަށްވެސް ވީ އިޝާމްއަށް ވީ ފަދަ ގޮތެކެވެ.\n“ނައި… އައި ކެން އެކްސްޕްލެއިން…” އިޝާމް އައިސް ނައިހާގެ އަތުގައި ހިފާލަމުން ބުންޏެވެ.\n“އަތް ނުލާތި!” އިޝާމްގެ އަތް ފޮޅުވާލަމުން ނައިހާ ބުންޏެވެ.\n“ނައި ޕްލީޒް… އަހަރެން ކިޔާ ދޭނަމޭ… އަޑު އަހާބަލަ… އެއީ އަހަރެންގެ ފޯލްޓެއް ނޫނޭ، އެހެރީ ހަމްދާ، އޭނަ ކައިރީ އަހާބަލަ…” އަދިވެސް ކޮޓަރި ތެރޭ ހުރި ހަމްދާއަށް އިޝާރާތް ކޮށްލަމުން އިޝާމް ބުންޏެވެ.\n“އިތުރު އެކްސްޕްލެނޭޝަންއެއް ބޭނުން ނުވާ ވަރަށް ފެނިއްޖެ، އިޝާމް ދެން އިތުރަށް ކިޔާނެ އެއްޗެއް އޮތް ހެނެއް ހިއެއް ނުވޭ” ނަޒްހާއަށް އެއްޗެއް ނުބުނެ ނުހުރެވުނެވެ.\n“ނަޒް، އެއީ އަހަރެން ކުރި ކަމެއް ނޫނޭ… އަހަރެން ކިޔާދޭނަމޭ ވީ ގޮތް… ނައި، އަޑު އަހާބަލަ” އަނެއްކާވެސް ނައިހާގެ އަތުގައި އިޝާމް ހިފިއެވެ.\nއަނެއްކާވެސް އިޝާމްގެ އަތު ތެރޭން އަތްތިލަ ދަމައިގަތް ނައިހާ ބަލާކަށް ނުހުރެ ވައަތުގައި އޮތް ކެވެލިކޮޅު ދަމައިގަނެފައި، ކަށި އިނގިލީގައި އިން އަނގޮޓިއާ އެކީ އިޝާމްއާ ދިމާއަށް އެއްލާފައި ބާރަށް ދުއްވައިގަތެވެ.\n“ނައި…” އިޝާމްއަށް ނައިހާގެ ނަމުން ގޮވާލެވުނެވެ.\n“ޖަވާބު ލިބިއްޖެ ހެން ހީވަނީ” ނަޒްހާ ބުނެލިއެވެ. އަދި ނައިހާގެ ފަހަތުން ދިޔައެވެ.\nHi, here’s part 2, kiyaalaafa comment kollahchey kudhin.\nNext part on Saturday\nFirst dhw..v rythi mi bai vx😍😍😍\nYes jiji 1st. 😀 Thank u\nYay me first dhw. Varah reethi ingey. Luv you Marsha. And also luv this story to the MAX💜💜💜💜. Your one of my most favourite writer❤❤❤❤❤Alhey poor Inshan. Hope they get together soon😍😍😍💙❤💜💙❤💜💙❤💜\n2nd ves OK dho, thank u Xxx 😊\nCorrection:- I’m second.\nThank u Ishaa 😊\nVrh sales Ma Shaa Allah\n😅Vrh sales dhw\nThank u. [email protected]@d#\nSorry exam feshi fai vaathee story nukiyunee… story hama habeys…. i miss ualot… welcome back…. next part ah inthizaaru kohlaanan…love u and ur story….💋💋💋💋💜💛💛💜💜💜💙💜💙💜💙💜💙💜💙💜💙💜💙💜💙💜💙💙💜💙💜💙💜💙💜💙💜💙💜💙💜💖💖💖💖💖💖💖💖💖💖💖😊😊😊😊😊😊😊😊😊😇😇😇😇😇😇😇😇😇🤗🤗🤗🤗🤗🤗😍😍😍😍😍💋💋💋💋💋💋💋💜💜💜💜💙💜💙💜💙\nThank u sleepy, its OK, exams should come first, n gud luck ingey🍀🍀 😊\nNaiha aai aisham 😍😍😍😍\nStory Varah salhi….curiously waiting for the next part….\nThank u Sham😊\nWowwww…….mi part ves varah varah reethi:) waithing for the next part siss…..luv this storyyy soo much….luv yeahhh 🙂\nThank u meekko 😊❤\nV. Furihama.. 😍😍😍\nThank u ryn 😊\nWaiting for Saturday. Mi part ves varah Reethi Ingey marsha keep it up.\nThank u Umny 😊\nthis story is interesting. when will the next part be uploaded?\nSaturday. Thank u\nthis is amazing. when next part?


Jumhoory Maidhaanuge Vinagadu Hahdhany Chemical jahaigen Noon: council ޖުމްހޫރީ މައިދާނުގެ ވިނަގަނޑު ހައްދަނީ ކެމިކަލް ޖަހައިގެން ނޫން: ކައުންސިލް – Huvadhoo News Jumhoory Maidhaanuge Vinagadu Hahdhany Chemical jahaigen Noon: council Huvadhoo News\nޖުމްހޫރީ މައިދާނުގެ ވިނަގަނޑު ހައްދަނީ ކެމިކަލް ޖަހައިގެން ނޫން: ކައުންސިލް\nޖުމްހޫރީ މައިދާނުގެ ވިނަގަނޑު ހެއްދުމުގައި އެއްވެސް ބާވަތެއްގެ ކެމިކަލެއް ބޭނުން ނުކުރާ ކަމަށް މާލޭ ސިޓީ ކައުންސިލުން ވިދާޅުވެއްޖެއެވެ.\nމާލެ ސިޓީ ކައުންސިލުން މިރޭ ވިދާޅުވީ ޖުމްހޫރީ މައިދާނުގެ ވިނަގަނޑު ހެއްދުމަށް ފެން ފިޔަވާ އިތުރު ކެމިކަލެއް ބޭނުން ނުުކުރާ ކަމަށެވެ.\nޖުމްހޫރީ މައިދާނުގައި އުޅޭ ކޮތަރުތަކަށް ގޮތްނޭގޭ ބައްޔެއް ޖެހި ކޮތަރުތަކުގެ ލޮލާއި ތުންގަނޑު ކައިރީގައި އުންތަކެއް ނަގައި ބަލިވާން ފަށައިފައިވާތީ އެމައްސަލަ އީޕީއޭއިން ބަލަން ފަށައިފިއެވެ. ބެލެވޭގޮތުގައި އެކޮތަރުތަކަށް ޖެހުނީ ޕިޖަން ޕޮކްސްއެވެ. މިއީ ދޫނިތަކުގެ މެދުގައި ގައިން ގަޔަށް އަރާ ބައްޔެއް ނަމަވެސް އިންސާނުންނަކަށް އެއްވެސް ނުރައްކަލެއް ނެތެވެ.\nމިމައްސަލައާއި ގުޅިގެން ގިނަބަޔަކު ވަނީ މީސްމީޑިޔާގައި ހިޔާލު ފާޅުކޮށްފައެވެ. ބައެއް މީހުން ބުނާގޮތުގައި އެއްބައިވަންތަކަމުގެ ދުވަހުގެ ޖަލްސާ ހޯމް މިނިސްޓްރީން އެތަނުގައި ބޭއްވުމުން ވިނަގަނޑަށް ގެއްލުންވާތީ މާލެ ސިޓީގެ މޭޔަރު ޑރ. މުހައްމަދު މުއިއްޒު އެކަމާ ހިތްހަމަނުޖެހުނު ކަމަށާއި ސިޓީ ކައުންސިލުން ވިނަގަނޑު ރަނގަޅު ކުރަން ޖަހާ ކެމިކަލެއްގެ ސަބަބުން ކޮތަރުތައް ބަލިވަނީއެވެ.\nމިތުހުމަތްތައް ސިޓީ ކައުންސިލުން ދޮގުކޮށްފައިވާއިރު، މާލޭ ސިޓީ ކައުންސިލުގެ ޑެޕިއުޓީ މޭޔަރު އަހްމަދު ނަރީޝް ސަން މީޑީޔާއަށް މައުލޫމާތު ދެއްވަމުން ވިދާޅުވީ، އެ ވިނަތަކަށް ކެމިކަލް ބޭނުންކޮށްގެން ޓްރީޓްމެންޓު ދެމުންދާ ކަމަށާއި ކޮތަރުތައް އެ ތަނަށް ގާތްވުން ސިޓީ ކައުންސިލަށް ނުހުއްޓުވޭނެ ކަމަށެވެ. އަދި އެވިނަގަނޑަށް ޓްރީޓްމެންޓް ދިނުމަށް ބޮޑުހޭދައެއް ކުރަން ޖެހިފައިވާ ކަމަށް ނަރީޝްވަނީ މީޑީޔާއަށް މައުލޫމާތުދީފައެވެ.\nމިގޮތަށް ކަންތައް ދިމާވެ ކޮތަރުތައް މަރުވުމަކީ އެތަނުގެ ދިރުން ނެތިގެން ގޮސްފާނެކަމެއް ކަމުގައި ގިނަ ބަޔަކު ގަބޫލު ކުރެއެވެ.


އައްޝައިޚް ޙަސަން މޫސާ ފިކުރީ - 07 އޯގަސްޓް 2011 - 00:00\nރަމަޟާންމަހަކީ ފާފަތަކުން ތައުބާވެ ޢަމަލުތަކުގެ ފަތްފުއް ސާފުކޮށްލުމަށް ލިބޭ ފުރުޞަތެކެވެ. ރަސޫލު ﷲ ޞައްލަ ﷲ ޢަލައިހި ވަސައްލަމަ ހަދީޘްކުރައްވާފައިވެވެ. "مَنْ صَامَ رَمَضَانَ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ" متفق عليه މާނައީ: "ރަމަޟާންމަހުގެ ރޯދައިގެ ދަރުމަ ލިބުންއެދި އީމާންކަންމަތީގައި ހުރެ އެމަހުގައި ރޯދަ ހިފައިފި މީހާގެ އިސްވެދިޔަ ފާފަތައް ފުއްސަވައިދެއްވާނެއެވެ." އެމަހުގެ ރޭއަޅުކަން އެފަދައިން ކޮށްފިމީހާއަށްވެސް އިސްވެދިޔަހާ ފާފައެއް ފުއްސަވައިދެއްވާނެއެވެ.\nމިފުރުޞަތުގެ ބޭނުން ހިފައި ތައުބާ އާކުރުމަކީ ކޮންމެހެން ކުރަންޖެހޭ ކަމެކެވެ. ﷲ ސުބުޙާނަހޫ ވަތަޢާލާއީ ތައުބާ ޤަބޫލުކުރައްވާ، ތައުބާވާ އަޅުންދެކެ ލޯބިވެވޮޑިގެންވާ ކަލާނގެއެވެ. އަދި މާތް ނަބިއްޔާ މުޙައްމަދު ޞައްލަ ﷲ ޢަލައިހި ވަސައްލަމަ ރެޔަކާއިދުވާލު ސަތޭކަފަހަރު ތައުބާވެލައްވާކަމުގައި ރިވާވެގެންވެއެވެ.\nތައުބާވާން އެދޭމީހާ އަންނަނިވި ކަންތައްތަކަށް ރައްކާތެރިވުން ހުއްޓެވެ.\nއެކެއް: ފާފަކުރުން ހުއްޓާލައި ފާފަތަކުން އެއްކިބާވުން. އެގޮތުން ތިމާއަށް ކުރެވޭ އެންމެހައި ފާފަތަކުން ދުރުހެލިވާންޖެހޭނެއެވެ. ހަމައެޔާއެކު ފާފަކުރެވޭފަދަ ހުރިހާ ދޮރުތަކެއް ބަންދުކޮށް އެކަންކަމުންވެސް ރައްކާތެރިވާން ޖެހޭނެއެވެ. އެހެނީ ފާފަކުރުން ހުއްޓާލުމުގެ ތެރޭގައި ފާފައަށް މަގުފައިވާ ހުރިހާ ދޮރުތަކެއް ބަންދުކުރުން ހިމެނެއެވެ.\nދޭއް: ފާފަކުރެވުނު ކަމުގެ މައްޗަށް ހިތާމަކުރުން. ކުރެވިފައިވާ ފާފަތަކީ ކީރިތިވަންތަ ﷲ ގެ އަމުރުފުޅުތަކަށް ނުކިޔަމަންތެރިވުން ކަމުގައި ހަނދާންކުރާށެވެ. އެކަލާނގެ ދެއްވި ގިނަގުނަ ނިޢްމަތްތަކެއްގެ ބަދަލުގައި އަދާކުރަންޖެހޭ ޝުކުރުވެސް ހަނދާންނައްތައިލުމަށްފަހު އެކަލާނގެ ނަހީކުރެއްވި ކަންކަމަށް އަރައިގަނެވިފައިވާނަމަ އެކަމުގެ މައްޗަށް ހިތާމަކުރުން ލާޒިމުވެގެންވެއެވެ. އަދި ފާއިތުވެގެންދިޔަ ވަގުތުތައް އެފަދަ ގޮތެއްގައި ހޭދަކުރެވުނުކަމައްޓަކައި ދެރަވެ ތިމާގެ ދިރިއުޅުމާއިމެދު ވިސްނާލަން ޖެހެއެވެ.\nތިނެއް: ދެވަނަ ފަހަރަށް ފާފަތަކަށް އަރައިނުގަތުމަށް އަޒުމު ކަނޑައެޅުން. ތިންކަމެއް މީހެއްގެ ކިބައިގައި ހުރެއްޖެނަމަ އޭނާއަށް އީމާންކަމުގެ ފޮނިކަން އިޙްސާސްކުރެއްވޭނެކަމުގައި ޞައްޙަ ޙަދީޘްފުޅުތަކުން ރިވާވެގެންވެއެވެ. އެއީ ﷲ އާއި އެކަލާނގެ ރަސޫލާ އަށްވުރެ ވަކީންބޮޑަށް ލޯބިވާ ފަރާތްތަކެއް އޭނާއަށް ނެތް މީހާއެވެ. އަދި ﷲ ގެ އަޅެއްދެކެ ލޯބިވާ މީހަކު، އެކަލާނގެއަށްޓަކައި މެނުވީ އޭނާދެކެ ލޯބިނުވާ މީހާއެވެ. އަދި އަލިފާނަށް އެއްލާލެވުމަށް ނޭދޭފަދައިން ކުފުރުން މާތް ﷲ ސަލާމަތްކޮށްދެވުމުން އެ ކުފުރަށް އެނބުރި ރުޖޫޢަވާން ނޭދޭ މީހާއެވެ.\nހަތަރެއް: މީހަކަށް އަނިޔާވެރިވެވިފައިވާނަމަ އެކަމުން ބަރީއަވުން. އެއަނިޔާވެރިކަމުގެ ދެބައެއްވެއެވެ. އެއީ މާއްދީ ބަޔަކާއި މަޢްނަވީ ބައެކެވެ. މާއްދީގޮތުންނަމަ މީހެއްގެ މުދަލެއް ނުޙައްޤުން ހޯދައިފައިވާނަމަ އަނބުރާ ދިނުން ނުވަތަ ބަދަލު އަދާކުރުމެވެ. އަދި މަޢްނަވީގޮތުންނަމަ މީހަކާ ގުޅުން ކަނޑައި މީހަކަށް ހިތާމައެއް ދިނުންފަދަ ކަމެއް ހިނގާފައިވާނަމަ އެކަމުން މަޢާފުއެދި ޞުލްޙަވުމެވެ.\nތައުބާވުމުގެ މިޝަރުޠުތައް ފުރިހަމަ ކުރަންޖެހޭނީ ތިމާގެ ފުރާނަ ނޭވާހޮޅިއަށް އެޅުމުގެ ކުރިންނެވެ. އަދި ހުޅަގުފަރާތުން އިރުއެރުމުގެ ކުރިންނެވެ.\nމާތް ﷲ ވަޙީކުރައްވާފައިވާ ބަސްފުޅެއްގެ މާނައިގައިވެއެވެ. "އަދި، ނުބައިކަންތައް ކޮށްކޮށް ތިއްބާ އެއިންމީހެއްގެ ގާތަށް މަރު އައިސް ޖެހިއްޖެނަމަ، އެހިނދު ތިމަން މިހާރު ތައުބާވެއްޖައީމޭ ބުނާ މީހުންނާއި، ކާފަރުން ކަމުގައި ތިބެ މަރުވާ މީހުންނަކަށް ތައުބާލެއްވުމެއްނެތެވެ. އެއުރެންނަށްޓަކައި ވޭންދެނިވި ޢަޛާބު ތިމަންރަސްކަލާނގެ ތައްޔާރުކުރެއްވީމެވެ." (އަންނިސާ 18)\nވީމާ، ތައުބާގެ ދޮރު ބަންދުވުމުގެ ކުރީގައި ތައުބާވުމަށް ވަޞިއްޔަތްކުރަމެވެ.


India gai vote gunumuge masakayi kuriah dhanee\nއިންޑިއާ އިންތިހާބުގެ ވޯޓު ގުނުމުގެ މަސައްކަތް ކުރިއަށް ދަނީ\nއަހްމަދުއާބާދުގެ އިލެކްޝަން ސްޓާފް މެންބަރުން ކޮމްޕިއުޓަރުން ވޯޓު ގުނުމުގެ މަސައްކަތް ކުރަނީ\nއިންޑިއާގައި ހަތް ފިޔަވައްސަށް ބަހާާލައިގެން ކުރިއަށް ދިޔަ ދުނިޔޭގެ އެންމެ ބޮޑު އިންތިހާބު މި މަހުގެ 19 ވަނަ ދުވަހު ނިމި އިންތިހާބުގެ ވޯޓު ގުނުމުގެ މަސައްކަތް މިއަދު ފަށައިފި އެވެ\nއިންޑިއާ އިލެކްޝަން ކޮމިޝަންގެ ސްޓާފުން 600 މިލިއަނެއްހާ ވޯޓު ގުނަމުންދާއިރު މިހާރު ވެރިކަން ކުރައްވާ ބޮޑުވަޒީރު ނަރެންދުރަ މޯދީ ދެވަނަ ދައުރަކަށް ހޮވިވަޑައިގަންނަވާނެ ކަމަށް ފެންނަ ކަމަށް ގިނަ ފަރާތްތަކަކުން ދަނީ ބުނަމުން ނެވެ.\nވޯޓުގެ އެގްޒިޓް ޕޯލްތަކުން ދައްކާގޮތުގައި 545 ގޮނޑި ހިމެނޭ ޕާލަމެންޓްގެ ތިރި ގެ، ލޮކްޝަބާގެ ތާއީދު އޮތީ ބޮޑުވަޒީރު މޯދީއަށެވެ. ނަމަވެސް އެގްޒިޓް ޕޮލްގެ ނަތީޖާއާއި މުޅިން އިދިކޮޅަށް ރަސްމީ ނަތީޖާ މީގެ ކުރިން ވެސް ނިކުމެފައިވާ ކަމަށް ދިރާސާކުރާ ފަރާތްތަކުން ބުނެ އެވެ.\nލޮކްޝަބާގެ 272 ގޮނޑީގެ އަޣުލަބިއްޔަތެއް ހޯދާ ޕާޓީއަކުން ނުވަތަ ކޯލިޝަނަކުން ވެރިކަންކުރާ ސަރުކާރު އެކުލަވާލާނެ އެވެ. ގައުމުގެ ބޮޑުވަޒީރު އައްޔަން ކުރައްވާނީ އެ ސަރުކާރެއްގެ މަޖިލީސް މެމްބަރުން ނެވެ.\nވޯޓުގެ ރަސްމީ ނަތީޖާ މިއަދު ވޯޓުގުނާ ނިމުމުން އިއުލާން ކުރާނެ އެވެ.\nއެކްޒިޓް ޕޯލުތަކުން ކުރި ހޯދަނީ މޯދީ


Huttumeh nethi ukundi kohtaathaa 12 aharu!\nއަންހެނަކު ހުއްޓުމެއް ނެތި އުކުނޑި ކޮއްޓާތާ 12 އަހަރު\nފުރަތަމަ ދަރިފުޅަށް ބަލިވެ އިނދެގެން އުޅުނު ދުވަސްވަރު އެއްދުވަހަކު އުކުނޑި ކޮއްޓަން ފެށި ގޮތަށް އިނގިރޭސި ވިލާތުގެ އަންހެނަކު 12 އަހަރު ވީއިރުވެސް އުކުނޑިކޮއްޓުން ނުހުއްޓުނެވެ. ލީސާ ގްރޭވްސް އަށް މި ލައްވާލީ ފަސޭހައިން ހުއްޓޭ އުކުނޑި ކޮއްޓުމަކަށް ނުވި އެވެ. ދުވާލަކު އޭނާއަށް މިހާރުވެސް 20 އާއި 100 އާ ދެމެދުގެ އަދަދަކަށް އުކުނޑި ޖަހަ އެވެ.\nކޭޓާޒް ނިއުސް އަށް ދިން އިންޓަވިއު އެއްގައި ގްރޭވްސް ބުނީ އުކުނޑިކޮއްޓާ އަޑެކޭ ޒަޚަމްވެފައިވާ ކުއްތާއެއް ގޮއްވާ އަޑެކޭ ދާދި އެއްގޮތެވެ. އަދި އޭނާގެ ހިތް ނުތަނަވަސްކަން އިތުރުވާ މިންވަރަކުން އުކުނޑި ކޮއްޓާ އަދަދު ވެސް އިތުރުވެ އެވެ.\nލިސާ، 31، އޭނާގެ ފުރަތަމަ ދަރިފުޅު އެމިލީ ވިހެއީ 2008 ގައެވެ. އޭނާ ވިހޭ ދަރިފުޅުގެ ސިއްހީ މައްސަލައެއް ނެތް ނަމަވެސް ގްރޭވްސްގެ އުކުނޑިކޮއްޓުން ފެށި އެކަމެއް ނުހުއްޓުނެވެ.\nގްރޭވްސް ބުނީ އުކުނޑި ކޮއްޓަން ވަކި ގޮތެއް އިރެއް ނޯންނަ ކަމަށެވެ. ގަޑިއެއްގެ އިރު ތެރޭ 20 ފަހަރު ވެސް ކޮއްޓަފާނެ އެވެ. އަދި އެހާއިރުވަންދެން އެއްގޮތަކަށް ނުކޮއްޓާ ވެސް ހުރެދާނެ އެވެ. ފިޒީ ބުއިންތަކާއި ބަނގުއާވިން މައްސަލަ އިތުރަށް ގޯސްވެ އެވެ.\n"އަހަރެން ވިއްސި ފޫޅުމާ ކައިރީގައި ވެސް މި ވާހަކަ ބުނިން. އޭނާ ބުނި މިއީ ބަލިވެ އިނުމާ ގުޅިގެން ވަރަށް ގިނައިން ދިމާވާ ކަމެކޭ. އެއީ ބަނޑުގައި އޮންނަ ދަރިފުޅަށް ކުއްލިއަކަށް ތަންކޮޅެއް ގިނައިން އޮކްސިޖަން ފޮނުވައިދޭން ޖެހުމުން ދިމާވާ ކަމެކޭ. އެހެންވެ އަހަރެން މާ ބޮޑަކަށް އޭރު އަކަމަކާ ނުވިސްނަން،" ގްރޭވްސް ބީބީސީ އަށް ދީފައިވާ އިންޓަވިއު އެއްގައި ބުންޏެވެ.\nގްރޭވްސް ބުނީ ތަންކޮޅެއް ނަސީބުގަދަ ފަހަރު ފަހަރު ތިނެއް ނުވަތަ ހަތަރު ގަޑިއެއްހާއިރުވެސް އުކުނޑި ނުކޮއްޓާ ހުންނަ ކަމަށެވެ. ނަމަވެސް އެކަން ހުއްޓިފައި އެންމެ ދުވަހެއް ވެސް ނިމެންދެން އުކުނޑި ނުކޮއްޓާ ނުހުންނަ ކަމަށެވެ.\nމާ ގަދަޔަށް އުކުނޑިކޮއްޓާ މީހުން ޑޮކްޓަރީ ބޭހުން ރަނގަޅު ކުރެވެ އެވެ. ނަމަވެސް ގްރޭވަސް އެއްވެސް ބޭހެއް ކާކަށް ބޭނުމެއް ނޫނެވެ. ބޭހުގައި ސައިޑް އިފެކްޓްސް ހުންނާނެތީ އެވެ. އަދި މިކަން ދިމާވާ ސަބަބު ހޯދަން އެއްވެސް ޓެސްޓެއް ކުރާކަށް ވެސް ގްރޭވްސް އެއްބަހެއް ނުވެ އެވެ. ސަބަބަކީ އޭނާގެ ސިކުނޑީގައި ޓިއުމަރެއް އިން ކަމަށް ވެދާނެތީ އެވެ.\n"އަހަންނަށް ވަރަށް ހިތްހަމަނުޖެހޭ މީހުންނާ އެހެން އުޅޭއިރު ދޭތެރެ ދޭތެރެއިން ދިމާވޭ. ބައެއް މީހުން ވައްބަހުން ޖަހާ މަލާމާތްކުރޭ. އަނެއް ބަޔަކު މޫނަށް ގޮތްގޮތް ހަދާ. ނަމަވެސް އެއީ މިހާރު އަހަރެންގެ ކޮންމެ ދުވަހެއްގެ ދިރިއުޅުމާ ގުޅިފައިވާ ކަންތައްތައް،" ގްރޭވްސް ބުންޏެވެ.\nކިތަންމެ ލަދުގަތަސް އުކުނޑި ކޮއްޓުމާއެކު ދިރިއުޅުމައިގެން ކުރިޔަށްދާން ގްރޭވްސް ވަނީ ނިންމާފަ އެވެ.\nމަރުވެފައިވާ މަންމަ ގާތު ކުޅެން އިން ކުއްޖެއް


Niyafathithah buhfulhieh ge gothah! | Mihaaru\nބުއްފުޅި ނިޔަފަތި: މިއީ އިންސްޓަގްރާމް މިހާރު ޓްރެންޑްވަމުން އަންނަ ސްޓައިލެއް.\nނިޔަފަތިތައް ބުއްފުޅިއެއްގެ ގޮތަށް!\n28 ނޮވެމްބަރ 2018 - 09:593comments\nއަންހެނުންގެ ރީތިކަމަށް ފުރިހަމަކަން ގެންނަން ބޭނުންވާ ނަމަ އަތުގެ ނިޔަފަތިތަކަށް ވެސް ހާއްސަ ސަމާލު ކަމެެއް ދެވެ އެވެ. އެގޮތުން މެނިކިއޯ ހަދައިގެން ނިޔަފަތީގެ ތާޒާކަމާއި އޮފްކަން ގެނައުމުގެ އިތުރަށް ނެއިލް ޕޮލިސްޓަތަކުން މި ފަހަކަށް އައިސް ގެންނަ ތަފާތު އެކި ކަހަލަ ކުލަގަދަ ޑިޒައިންތައް ފާހަގަކޮށްލެވެ އެވެ.\nއެކަމަކު މިއީ އަދި މާ ބޮޑަށް ވެސް ތަފާތު ސްޓައިލެކެވެ. ނިޔަފަތިތައް މި ހުންނަނީ ތުއްތު ކުދިންގެ ބުއް ފުޅީގެ ތުން ހުންނަ ގޮތަށެވެ. އަދި އެވަރަކުން ވެސް ނުނިމެ އެވެ. މި ނިޔަފަތިތަކުގެ ތެރޭގައި "ކިރު" ވެސް ހުރެ އެވެ. މީތި ތައްޔާރުކޮށްފައި ހުންނަނީ ސިރިންޖަރަކުން ކިރު އެޅޭ ގޮތަށެވެ. އެހެންވެ އެ ނިޔަފަތިތަކަށް ބަލައިލުމުން ހީވަނީ ކުޑަވަރެއްގެ ބުއްފުޅިއެއްހެންނެވެ.\nއިންސްޓްގަރާމްގައި "ބުއްފުޅި ނިޔަފަތި" މިހާރު އަންނަނީ ވަރަށް ބޮޑަށް ޓްރެންޑްވަމުންނެވެ. އަދި މިއީ ކިރުމައިންނަށް މާ ފަސޭހަ ގޮތަކަށް ވެދާނެ ކަމަށް ވެސް ބުނެފައިވެ އެވެ.\nބުއްފުޅި ނިޔަފަތީގެ ވީޑިއޯއެއް.\nނަމަވެސް ރަޝިއާގެ މެނިކިއުރިސްޓެއްގެ މި އާދަޔާހިލާފު އީޖާދަށް ބައެއް މީހުން ދަނީ ފާޑު ވެސް ކިޔަމުންނެވެ. ސޯޝަލް މީޑިއާގައި ފާޑުކީ މީހަކު ބުނަނީ ފެޝަނޭ ކިޔައިގެން ބައެއް މީހުން ހާވަނީ ހަޑި ކަމަށެވެ. އަދި މިއީ ރީތި ގޮތެއް ވެސް ނޫން ކަމަށާއި ބުއްފުޅި ނިޔަފަތި ވަރަށް މުޑުދާރު ކަމަށް ވެސް ބުނެފައިވެ އެވެ.\nކޮންމެއަކަސް ޒަމާނީ ފެޝަނަށް އަންނަ މި ކަހަލަ ބަދަލުތަކާ އެކު، ހީވެސް ނުކުރާހާ ގޮތްގޮތަށް ޓްރެންޑް ބަދަވަމުން ދާނެ އެވެ.\nއިތުރު ލިޔުންތައް ރަޝިއާ ފެޝަން މޭކަޕްކުރުން


ރާއްޖޭގައި މިހާރު ތިބި ޑައާނާގެ ލަޝްކަރު ހިމެނޭ ގޮތުން ބޭރު ޤައުމުތަކުގެ ސިފައިންގެ ޢަދަދު ހާމަކުރަން ޑިފެންސް މިނިސްޓްރީން ވަނީ ދެކޮޅުހަދައިފައެވެ. އަދި މިހާރުވެސް ދަނީ ދެކޮޅު ހަދަމުންނެވެ. ވީމާ އެއީ ކިތައް ސަތޭކަކަން ނުވަތަ ކިތައް ހާސްކަން ވަނީ ނުއެނގުމެއްގެ ތެރޭގައެވެ.\nސުވާލަކީ މިނިވަންދުވަސް ފާހަގަކުރަން ކަޝްމީރުގެ ކުޑަކުދިން ކަޝްމީރުގެ މަގުތަކަށް ދިދައެއް ހިފައިގެން ނުކުތީމާ ކަޝްމީރުގެ ރައްޔިތުން ތިބީ މިނިވަންކަމުގައި ހެއްޔެވެ؟\nހަމަ ގައިމުވެސް ބޭރު ޤައުމުތަކުގެ ސިފައިން ރާއްޖޭގައި ޙަރަކާތްތެރިވާތީ މިނިވަން ދުވަހުގެ އިޙްޞާޞްތައް އަޅުގަނޑަށް ނުކުރާތާ3އަހަރުވީއެވެ. މިއަހަރު ހަމަ އެއްވެސް ވަރަކަށް ނުކުރެއެވެ. އެއީ 400 އަހަރުން މަލިކަށް ޖެހުނު ޙާލަށްވުރެ ނުރައްކާތެރި ޙާލަތު ރާއްޖެއަށް ޚާއްޞަކޮށް ބޮޑުތިލަދުންމައްޗަށާއި އައްޑޫ ސިޓީއަށް ކުރިއަށް އޮތް5އަހަރުތެރޭގައި ކުރިމަތިވާނެކަމަށް އަޅުގަނޑަށް ޤަބޫލުކުރެވޭތީއެވެ.\nމަލިކުގައި އަދިވެސް އިންޑިއާ ސިފައިންނަށް މަގުތަކުގައި ފުޅިހިފައިގެން ދުވެ ބޮއެ ނުހެދެއެވެ. އެހެންވެ މިހާރު އެއުޅެނީ އެކަންކަން ހުއްދަކުރާށެވެ. ނަމަވެސް ރާއްޖޭގެ މީހުން ދިރިއުޅޭ ރަށްރަށުގައި ޕޯޗުގީޒުންގެ ދުވަސްވަރު އެމީހުން މާލެ ހިފައިގެންތިބި ދުވަސްވަރާއި އެއްވެސް ތަފާތެއް ނެތި ކަންކަން ހިނގަމުންދާކަން މިހާރުވެސް ވަނީ ސާބިތުވެފައެވެ. އެކަމަށް ގިނަ ބައަކު ކަންބޮޑުވުންވެސް ފައުޅުކުރެއެވެ. ނެތީ އެކަންކަމަށް ކަންބޮޑުވެވޭނެ ފެންވަރުހުރި ވެރިންނެވެ.


Filin Fiyyah: Bodu olhuvaalumeh niulhailun\nމޫސާ ރަޝީދުގެ ފިލިން ފިއްޔަށް: ބޮޑު އޮޅުވާލުމެއް ނިއުޅައިލުން!\n"ހިޔާ" ފްލެޓް މަޝްރޫގެ ތެރޭގައިވާ އޮޅުވާލުމެއް ސާފުކޮށް ދިނުމަށް އަވަސްގެ ސަބް އެޑިޓަރު މޫސާ ރަޝީދު އޭނާގެ "ފިލިން ފިއްޔަ" ރީލްގައި ހުށަހަޅައިދީފައިވާ ކަންކަން -- ވީޑިއޯ: އަބްދުﷲ ޝަފީއު (އަބޯ) | އަވަސް\n"އަހަރުމެންގެ ހުރޭ ހާއްސަ އެހީއަށް ބޭނުންވާ ކުއްޖެއް، އެ ކުއްޖާއަށް ރަށުން ކިޔަވައެއް ނުދެވޭ. އެހެން ތިއްބާ ފްލެޓު ލިޔުން ލިބުނީމަ މާލެ ބަދަލުވީ... މިކޮޅަށް [މާލެއަށް] މިއައީ އެ އުންމީދުގައި... އަހަރުމެންނަށް މި ކޮޅުން ފްލެޓު ލިބޭނެ ކަމަށް ވަރަށް ބޮޑަށް އުންމީދު ކޮށްގެން މި އައީ، އިހަށް ކުއްޔަށް ވިޔަސް މިކޮޅުގައި އުޅެން. އެކަމަކު މިއަދު މި ތިބީ އެއްވެސް އެއްޗެއް ނުލިބި މިހާރު އުޅޭ ގެއިން ވެސް ނުކުންނަން ޖެހިފަ،"\nމިއީ "ހިޔާ" މަޝްރޫއުގެ 2500 ކެޓަގަރީން ފްލެޓު ލިބޭނެ ކަމުގެ ޔަގީންކަން ސަރުކާރުން ދިން، ތިން ދަަރިންގެ މަންމައެއްގެ ހިތުގެ ރިހުންތަކެވެ. ކުރީގެ ރައީސް އަބްދުﷲ ޔާމީންގެ ވެރިކަމުގައި ފްލެޓް ލިބޭނެ ކަމަށް ޔަގީންކަން ދީފައިވާ ދައުލަތުގެ ތައްގަނޑު ޖެހި ލިޔުން ހިފައިގެން މިފަދަ އެތައް އާއިލާތަކެއް އެ އުންމީދުގައި މި މާލެތެރޭގައި ހިނގަ ހިނގާ އެބަތިއްބެވެ. އެ މީހުންނަކީ ބޭއިންސާފުވެވިފައިވާ އަދި އަމިއްލަ ވަޒަނުގައި ބީރައްޓެހިންނެވެ.\nއެ ވެރިކަން ބަދަލުވެ، ރައީސް އިބްރާހިމް މުހައްމަދު ސޯލިހުގެ މި އާ ސަރުކާރު އައިސް "ހިޔާ" ފްލެޓުތަކާބެހޭ ގޮތުން ތަކުރާރުކޮށް އެކި ފަހަރު އެކި ގޮތް ގޮތައް އެކި ވާހަކަ ދައްކައިފި އެވެ. އެއަށްވުރެ ވަކީން ގިނައިން ދެއްކި ވާހަކައެއް ނެތޭ ބުނެވޭ ވަރަށް ވެސް މި ސަރުކާރުން އެވާހަކަ ދައްކައިފި އެވެ.\nއެ ވާހަތަކުގައި "ހިޔާ" ގެ 7000 ފްލެޓުގެ ތެރެއިން ބާކީ އިނީ 6900 އެއްހާ ފްލެޓް ކަމަށް ވެސް ބުންޏެވެ. އެއް ކޮޓަރީގެ އެޕާޓްމަންޓެއް ނެތް ކަމަށް ހައުސިން މިނިސްޓަރު ބުނެފައިމެ ފަހުން އަނެއްކާ އެހެން ބަޔަކަށް އެ ފްލެޓުތައް ފެނިގެން އެ ވާހަކަ ވެސް ދައްކައިފި އެވެ. ފްލެޓު މައްސަލަ ބަލާ ކޮމިޓީން ބުނާ ގޮތުން 9500 މީހުންނަށް ވަނީ ލިޔުން ދީފަ އެވެ. އަދި 2500 ފްލެޓް ވުޖޫދުގައި ވެސް ނެތެވެ.\nއަހަރުމެންގެ ހުރޭ ހާއްސަ އެހީއަށް ބޭނުންވާ ކުއްޖެއް، އެ ކުއްޖާއަށް ރަށުން ކިޔަވައެއް ނުދެވޭ. އެހެން ތިއްބާ ފްލެޓު ލިޔުން ލިބުނީމަ މާލެ ބަދަލުވީ... މިކޮޅަށް [މާލެއަށް] މިއައީ އެ އުންމީދުގައި... އަހަރުމެންނަށް މި ކޮޅުން ފްލެޓު ލިބޭނެ ކަމަށް ވަރަށް ބޮޑަށް އުންމީދު ކޮށްގެން މި އައީ، އިހަށް ކުއްޔަށް ވިޔަސް މިކޮޅުގައި އުޅެން. އެކަމަކު މިއަދު މި ތިބީ އެއްވެސް އެއްޗެއް ނުލިބި މިހާރު އުޅޭ ގެއިން ވެސް ނުކުންނަން ޖެހިފައި،\nފްލެޓް ލިޔުން ލިބުނު ތިން ދަަރިންގެ މަންމައެއް\nއަލީގެ ދެމަފިރިން ފްލެޓް ލިޔުން ހިފައިގެން: އެމީހުން ކުރަމުންދަނީ ހިތާމަވެރި ވޭން ހުރި އިންތިޒާރެއް -- އަވަސް ފޮޓޯ: އާއިމް ޒަމީރު\nއެކި ފަހަރު އެކި ވާހަކަ ދައްކާ، "ހިޔާ" ގެ މައްސަލަ މި ސަރުކާރަށް ވަނީ އޮޅުންބޮޅުން ބޮޑު "މުސީބާތަކަށް" ވެފަ އެވެ. އަނެއްކޮޅުން ފުރަތަމަ ބޭއިންސާފުވި ސަރުކާުން ދިން ފްލެޓުގެ ލިޔުން ހިފައިގެން އިންތިޒާރުގައި ތިބި އެކަކަށް ވެސް މިއިން ކަމެއްގެ ވާއެއް ނުވާއެއް ސާފެއް ނުވެ އެވެ. ނުވަތަ ސަރުކާރުން އެކަންކަން ރަނގަޅަށް ސާފުކޮށް ދޭން މަސައްކަތް ކޮށްފައެއް ނެތެވެ.\nމި މައްސަލާގައި ސުވާލު އުފެދޭ އެތައް ކަމެއް އެބަހުއްޓެވެ. ރައީސް ޔާމީންގެ ސަރުކާާރުން ހަގީގަތުގައި ވެސް ރައްޔިތުންނަށް ލިޔުން ދިނީ ވުޖޫދުގައި ވެސް ނެތް ފްލެޓުތަކެއް ހެއްޔެވެ؟ އެހެން ނޫނީ ވިއްޔާ، "2500 ކެޓަގަރީ" ގެ ފްލެޓުތައް ކޮބައި ހެއްޔެވެ؟ ލިޔުން ދީފައިވާ އެ އާއިލާތަކަށް ފްލެޓު ލިބޭނެ ކަމުގެ އެއްވެސް އުންމީދެއް އެބަ އޮތް ހެއްޔެވެ؟\nޗައިނާގެ ސައިނޯ ހައިޑްރޯ އެގްރީމެންޓް\nކުރީ ސަރުކާރުން ހިޔާ ފްލެޓު ފޯމް ދޫކުރަނީ: އެ ސަރުކާރުން ވެސް މިބައިގައި ވަނީ އޮޅުވާލާފައި -- ފޮޓޯ: އަވަސް އާކައިވް\nސައިނޯ ހައިޑްރޯ އާއެކު އެއްބަސްވުމުގައި ސޮއި ކުރުމާއެކު ފްލެޓް ފޯމް ހުށަހަޅާފައިވާ މީހުންގެ ތެރެއިން އިތުރު 2500 މީހުންނަށް ފްލެޓު ދިނުމަށް ނިންމާ، ލިޔުންތައް އޭރު ރާސްލާފައި ބަހައިލި އެވެ. ނަމަވެސް އޭރު ސައިނޯ ހައިޑްރޯ އެއްބަސްވުމުގެ ދަށުން އެއްވެސް ފްލެޓެއްގެ އަމަލީ މަސައްކަތެއް ނުފަށަ އެވެ. އެކަން އޭރު އަދި ވުޖޫދަކު ނުވެއެވެ.\nނޮވެމްބަރު 17، 2018 ގައި ރައީސް ސޯލިހު ވެެރިކަމުގެ ހުވާ ކުރައްވާ، ސަރުކާރާ ހަވާލުވެ ވަޑައިގެންނެވި އެވެ. އަދި ފްލެޓުތަކާ ބެހޭ ޝަކުވާތަކާ ހެދި އެ މަޝްރޫއު އެއްކޮށް މަޑުޖައްސާލެއްވި އެވެ. އެއަށް ފަހު މި ސަރުކާރުން ދިޔައީ "ހިޔާ" މަޝްރޫއުގެ މަސައްކަތް ކުރިޔަށް ގެންދާ ކުންފުނިތަކާއެކު މަޝްވަރާ ކުރާށެވެ.\n2500 ފްލެޓު، 1700 އަށް ބަދަލު ކުރި!\nވެރިކަމަށް އައުމުގެ ކުރިން ފްލެޓުތައް ދިން ގޮތަށް ފާޑު ކިޔުމަށް ފަހު ވެރިކަމާ ހަވާލުވެ ދެން ފާޑު ކިޔުންތައް އަމާޒު ކުރަން ފެށީ ފްލެޓުތައް ހުރި ގޮތަށާއި ކުޑަ ބޮޑު މިނަށާއި ޑިޒައިނާ ކުލައަށެވެ. ހިޔާ ފްލެޓުތަކަކީ "އިންސާނުން ދިރިއުޅެން ވާވަރު ތަނެއް ނޫން" ކަން ރައްޔިތުންނަށް ވިސްނައި ދިނުމަށް ސަރުކާރުގެ އެންމެ އިސް ފަރާތްތައް ކެނޑި ނޭޅި މަސައްކަތް ކުރައްވަމުން ގެންދެވި އެވެ. ދެއިރު ދެ ދަޅައަށް ނޫސްވެރިންގެ ބައްދަލުވުން ބާއްވާ، މުޅި މީޑިއާ ގެންގޮސް "ކޮތަރު ކޮއްޓާއި" "އަލިފާން ފޮއްޓާ" އި "ކުލަ ފަންސުރު ފޮއްޓެ" އް ކަމަށް ބުނާ ބައެއް ފްލެޓުތައް ވުޖޫދުގައި ވެސް ނެތް ކަން ސާބިތު ކޮށްދިނުމަށް އެހެން ހުރިހާ ދޫކްލި އެވެ. މި ހަގީގަތް އޮޅުވައި ނުލެވޭނެ އެވެ.\nހިޔާ މަޝްރޫއާ ގުޅޭ ގޮތުން މި ސަރުކާރުން ކުރި މަސައްކަތަކީ ހަމައެކަނި އެއީއަކީ ވެސް ނޫނެވެ. މި ހުރިހާ ވާހަކަތަކެއް މީޑިއާގައި ދައްކާ މުޅި މައްސަލަ މަސްހުނިގަނޑަކަށް ހަދަމުން ދިޔައިރު، ސަރުކާރުން އައީ ހިޔާގެ އެއްބަސްވުންތަކަށް ބޮޑެތި ބަދަލުތަކެއް ވެސް ގެންނަމުންނެވެ.\nހިޔާ މަޝްރޫއުގެ ދަށުން 2500 ފްލެޓު އަޅާ ސައިނޯ ހައިޑްރޯ އާއެކު މި ސަރުކާރުން ހެދި ޑީލަކީ ދެ ކޮޓަރީގެ ބައެއް އެޕާޓްމަންޓުތައް ތިން ކޮޓަރިއަށް ބަދަލު ކުރުމެވެ. އޭރުން 2500 ފްލެޓުގެ ބަދަލުގައި އެ ޓަވަރުގައި ހުންނާނީ 1700 ފްލެޓެވެ.\nމިހާރުގެ ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް -- ފޮޓޯ: އަވަސް\nއެގޮތުން ޖުމުލަ 133.2 މިލިއަން ރުފިޔާގެ މި އެއްބަސްވުމުގައި މިހާރު އޮންނާނީ 15 އާއި 16 ފްލޯގެ 11 ޓަވަރު އަޅުމަށެވެ. އޭގެ ތެރޭގައި ހިމެނެނީ 900 އަކަފޫޓުގެ ތިން ކޮޓަރި ހިމެނޭ 1020 އެޕާޓްމަންޓާއި 650 އަކަފޫޓުގެ ދެ ކޮޓަރި ހިމެނޭ 680 އެޕާޓްމަންޓެވެ.\n"އަވަސް" އަށް ލިބުނު މި ލިޔެކިޔުންތަކުގެ އިތުރުން މި މަޝްރޫއުގައި ސަރުކާރުން ބައިވެރިވާ ފަހި ދިރިއުޅުން ކޯޕަރޭޝަން އިން ވެސް ވަނީ މިކަން ކަށަވަރު ކޮށްދީފަ އެވެ.\n"މިއީ އެޗްޑީސީއާއެކު މީގެ ކުރިން ވެފައި އޮތް އެއްބަސްވުމެއް، އެއްބަސްވުމުގައި ސޮއި ކުރުމަށް ފަހު އަޅުގަނޑުމެންނަށް ޓްރާންސްފާވެފައި މި ވަނީ. ފުރަތަމަ އިންނާނީ 2500 ޔުނިޓު. ދެން އޭރުގަ ފްލޯ އޭރިއާއަށް ޗެކްކޮށް ހަދާފަ ކުޑަ ބަދަލެއް ގެނެސްފަ އެ ވަނީ. ފްލޯ ސްޕޭސް ބޮޑުކޮށް އެގޮތަށް ހެދީމަ އެޕާޓްމަންޓުގެ ނަމްބަރު ކުޑަވެފައި އެ ވަނީ 1700 އަށް،" ފަހި ދިރިއުޅުންގެ ކޯޕަރޭޓް ކޮމިއުނިކޭޝަން މެނޭޖާ އައިޝަތު ނިހާ ވިދާޅުވި އެވެ.\nމިއީ އެޗްޑީސީއާއެކު މީގެ ކުރިން ވެފައި އޮތް އެއްބަސްވުމެއް، އެއްބަސްވުމުގައި ސޮއި ކުރުމަށް ފަހު އަޅުގަނޑުމެންނަށް ޓްރާންސްފާވެފައި މި ވަނީ. ފުރަތަމަ އިންނާނީ 2500 ޔުނިޓު. ދެން އޭރުގަ ފްލޯ އޭރިއާއަށް ޗެކްކޮށް ހަދާފަ ކުޑަ ބަދަލެއް ގެނެސްފަ އެ ވަނީ. ފްލޯ ސްޕޭސް ބޮޑުކޮށް އެގޮތަށް ހެދީމަ އެޕާޓްމަންޓުގެ ނަމްބަރު ކުޑަވެފައި އެ ވަނީ 1700 އަށް،\nއައިޝަތު ނިހާ | ކޮމިއުނިކޭޝަން މެނޭޖާ، ފަހި ދިރިއުޅުން\nމި ސަރުކާރުގެ ޕްރޮޖެކްޓަކަށް "ހިޔާ" ހެދުން\nމާރިޗު 10، 2020 ގައި ސަރުކާރުން މި ވަނީ ވަރަށް މުހިންމު ބޮޑު އިއުލާނެއް ކޮށްފަ އެވެ. ހުޅުމާލޭ ދެވަނަ ފިޔަވަހީގައި ހިޔާ ފްލެޓުތައް ކައިރީ ބޮޑު ރަސްމިއްޔާތެއް ބާއްވާ، "މި ސަރުކާރުގެ ފުރަތަމަ ބޯހިޔާވެހިކަމުގެ މަޝްރޫއު" ގެ ބިންގާ އެޅި އެވެ. އެއީ މާލޭ ރަށްވެހިންނަށް ހާއްސަ 1700 ފްލެޓް އެޅުމުގެ މަޝްރޫ އެވެ.\nމި ސަރުކާރުގެ އަމިއްލާ މަޝްރޫއަކަށް ބަދަލު ކޮށްލައިގެން ބިންގާ އެޅީ ހިޔާ މަޝްރޫއުގެ ދަށުން އަޅާ 2500 ފްލެޓް މަޝްރޫއުގެ އެވެ. ކުރީ ސަރުކާރުން ފްލެޓު ދިން 2500 މީހުން އެ ލިޔުންތައް ހިފައިގެން އިންތިޒާރުގައިި ތިއްބާ، މި ސަރުކާރުން އެ މަޝްރޫއުގެ އެއްބަސްވުން ބަދަލުކޮށް، މުޅިން އެހެން ބަޔަކަށް "ވިއްކާލަން" ނިންމީ އެވެ. އަދި މި ހުރިހާ ކަމެއް ހިނގާފައި މި ވަނީ މި ވާހަކަ އެއް ގޮތަކަށް ވެސް ނުދައްކާ، އިސްވެ މި މައުލޫމާތު ހާމަ ކުރުމެއް ވެސް ނެތި އެވެ.\nފްލެޓު ލިބޭނެ ކަމަށް ބުނާ، ދައުލަތުގެ ތައްގަނޑު ޖެހި ލިޔުން ހިފައިގެން 2500 އާއިލާތައް މިހާރު ވެސް ތިބީ އެ މީހުންގެ އެ މައްސަލަތައް ބަލަމުން އަންނަ ފްލެޓު ކޮމިޓީގެ ބަހަކަށް އިންތިޒާރުގަ އެވެ. އެހެން ނަމަވެސް މިއަދާ ހަމަޔަށް އައިއިރު ވެސް އޭގެ ތެރެއިން އެއްވެސް މީހަކަށް ގުޅައި ދިރިއުޅުމުގެ ހާލަތު ބަލާފަ އެއް ނެތެވެ.\nމި ފްލެޓު ލިބުނު މީހުންގެ ތެރޭގައި ހިމެނެނީ ނުކުޅެދުންތެރިކަން ހުންނަ ފަރާތްތަކަށް ހާއްސަ 500 ފްލެޓާއި، 18 އަހަރާއި 40 އަހަރާ ދެމެދުގެ މީހުންނަށް ހާއްސަ ކެޓަގަރީގެ 500 ފްލެޓާއި، މާލެ ރަށްވެހިން ގޮތުގައި ހިމެނޭ 1000 އާއިލާއަށް އަދި ދަފްތަރުގައި ޖެހުނު ފަރާތްތަކުގެ ތެރެއިން 500 އާއިލާ އެވެ.\nމި ނިކަމެތި އެންމެން ރެއާ ދުވާލު އިންތިޒާރު ކުރާ ފްލެޓުތައް ސަރުކާރުން އެންމެ ފަހުން "ވިއްކާލަން" ނިންމާފައި ވަނީ މާލޭ ރަށްވެހިންގެ ގޮތުގައި ހިމެނޭ 1700 އާއިލާއަަކަށެވެ. އަދި މި ދައުރުގެ ތެރޭގައި އެ 1700 އާއިލާއަށް ގެދޮރަށް ވަދެވޭނެ ކަމަށް ހައުސިން އެންޑް ޕްލޭނިން މިނިސްޓަރު މުހައްމަދު އަސްލަމް އޮން ރިކޯޑްގައި ވިދާޅުވެފައި ވެއެވެ. އެހެން ނަމަވެސް 2500 ފްލެޓު ދީފަ ހުރި ގޮތް ބެލުމަށް ފަހު ފްލެޓު ލިބޭނެ ކަމުގެ އުންމީދުގައި ތިބި މީހުންނަށް ހަދާނެ އެއްވެސް ގޮތެއް އަސްލަމަކަށް ވިދާޅެއް ނުވެވެއެވެ. އެ މީހުންނަށް މި ވަގުތު ވުޖޫދުގައި ފްލެޓެއް ވެސް އަދި އިތުރު ފްލެޓުތަކެއް އަޅާނެ އެއްބަސްވުމެއް ވެސް ނެތެވެ.\n"އެންމެ ފަހުން ސަރުކާރުން އާންމު ކުރި ނުގުޅޭ މީހުންގެ ލިސްޓުތައް ނެރުނު އިރު ވެސް އަޅުގަނޑުމެންގެ ކެޓަގަރީ ހިމެނޭ ލިސްޓެއް ނުނެރޭ. ސަރުކާރުން ބުނަނީ އަދިވެސް އޭގެ މަސައްކަތް ކުރަނީ ކަމަށް. އުންމީދަކީ މި ފްލެޓުތައް އަޅުގަނޑުމެންނަށް ލިބުން،" އެ ކެޓަގަރީގެ ދަށުން ފްލެޓު ލިބުނު އާއިލާއެއްގެ މީހަކު ބުންޏެވެ.\nހައުސިން މިނިސްޓްރީ ހިޔާ މަޝްރޫއު ފްލެޓް މައްސަލަ + ހިޔާ މަޝްރޫއު މިނިސްޓްރީ އޮފް ނެޝަނަލް ޕްލޭނިން ފިލިންފިއްޔަށް އަވަސް ރީލް


ދިވެހި ::النور - އަންނޫރު\n﴿١﴾ سُورَةٌ أَنزَلْنَاهَا وَفَرَضْنَاهَا وَأَنزَلْنَا فِيهَا آيَاتٍ بَيِّنَاتٍ لَّعَلَّكُمْ تَذَكَّرُونَ (މިއީ) سورة އެކެވެ. ތިމަންރަސްކަލާނގެ، އެ سورة ބާވައިލެއްވީ އަދި އެ سورة ގައިވާ ކަންތައްތައް ކަނޑައަޅުއްވައި فرض ކުރެއްވީ، އަދި ފާޅުވެ بيان ވެގެންވާ ހެކިތައް، ތިމަންރަސްކަލާނގެ އެ سورة ގައި ބާވައިލެއްވީ، ތިޔަބައިމީހުން ހަނދުމަކުރުމަށްޓަކައެވެ.\n﴿٢﴾ الزَّانِيَةُ وَالزَّانِي فَاجْلِدُوا كُلَّ وَاحِدٍ مِّنْهُمَا مِائَةَ جَلْدَةٍ ۖ وَلَا تَأْخُذْكُم بِهِمَا رَأْفَةٌ فِي دِينِ اللَّهِ إِن كُنتُمْ تُؤْمِنُونَ بِاللَّهِ وَالْيَوْمِ الْآخِرِ ۖ وَلْيَشْهَدْ عَذَابَهُمَا طَائِفَةٌ مِّنَ الْمُؤْمِنِينَ ޒިނޭކުރާ އަންހެނާއާއި، ޒިނޭކުރާ ފިރިހެނާއާއި ދެމީހުންކުރެ ކޮންމެ މީހަކުގެ ގައިގައި، ސަތޭކަ އެތިފަހަރުން (حد) ޖަހާށެވެ! އަދި اللَّه އަށާއި آخرة ދުވަހަށް ތިޔަބައިމީހުން إيمان ވާކަމުގައިވަނީނަމަ، اللَّه ގެ دين ގައި އެ ދެމީހުންނާމެދު އޯގާވެރިކަމެއް ތިޔަބައިމީހުން ނުބަހައްޓާހުށިކަމެވެ! އަދި އެ ދެމީހުންނަށް ދެވޭ عقوبات، مؤمن ންގެ ބަޔަކު ދެކޭހުށިކަމެވެ!\n﴿٣﴾ الزَّانِي لَا يَنكِحُ إِلَّا زَانِيَةً أَوْ مُشْرِكَةً وَالزَّانِيَةُ لَا يَنكِحُهَا إِلَّا زَانٍ أَوْ مُشْرِكٌ ۚ وَحُرِّمَ ذَٰلِكَ عَلَى الْمُؤْمِنِينَ ޒިނޭކުރާ ފިރިހެނާ، ޒިނޭކުރާ އަންހެނަކާ، ނުވަތަ شريك ކުރާ އަންހެނަކާނޫނީ ނުއިންނާނެތެވެ. އަދި ޒިނޭކުރާ އަންހެނާ (ދަންނާށެވެ!) ޒިނޭކުރާ ފިރިހެނަކު ނުވަތަ شريك ކުރާ ފިރިހެނަކު ނޫނީ އެކަނބުލޭގެއަކާ ނުއިންނާނެތެވެ. އަދި مؤمن ންގެ މައްޗަށް އެކަން حرام ކުރައްވާފައިވެއެވެ. (ނޯޓު: މި آية ގައިވާ حكم ވަނީ މި سورة ގެ 32ވަނަ آية ން نسخ ވެފައިކަމަށް علم ވެރިން ދެކެވަޑައިގަންނަވައެވެ.)\n﴿٤﴾ وَالَّذِينَ يَرْمُونَ الْمُحْصَنَاتِ ثُمَّ لَمْ يَأْتُوا بِأَرْبَعَةِ شُهَدَاءَ فَاجْلِدُوهُمْ ثَمَانِينَ جَلْدَةً وَلَا تَقْبَلُوا لَهُمْ شَهَادَةً أَبَدًا ۚ وَأُولَٰئِكَ هُمُ الْفَاسِقُونَ عفّة ތެރި އަންހެނުންނަށް قذف ކުރާމީހުން (އެކަމުގެ މައްޗަށް) ހަތަރު ހެކިން ނުގެނައިނަމަ، ފަހެ، އެއުރެންގެގައިގައި އަށްޑިހަ އެތިފަހަރުން (حد) ޖަހާށެވެ! އަދި ދުވަހަކުވެސް އެއުރެންގެ ހެކިބަހެއް ތިޔަބައިމީހުން قبول ނުކުރާށެވެ! އަދި އެއުރެންނީ، ހަމަ، فاسق ންނެވެ.\n﴿٥﴾ إِلَّا الَّذِينَ تَابُوا مِن بَعْدِ ذَٰلِكَ وَأَصْلَحُوا فَإِنَّ اللَّهَ غَفُورٌ رَّحِيمٌ އެއަށްފަހު توبة ވެ (عمل ތައް) إصلاح ކޮށްފިމީހުން މެނުވީއެވެ. ފަހެ، ހަމަކަށަވަރުން، اللَّه އީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\n﴿٦﴾ وَالَّذِينَ يَرْمُونَ أَزْوَاجَهُمْ وَلَمْ يَكُن لَّهُمْ شُهَدَاءُ إِلَّا أَنفُسُهُمْ فَشَهَادَةُ أَحَدِهِمْ أَرْبَعُ شَهَادَاتٍ بِاللَّهِ ۙ إِنَّهُ لَمِنَ الصَّادِقِينَ އަދި އެއުރެންގެ އަމިއްލަ نفس ތައް މެނުވީ ހެކިދޭބަޔަކު އެއުރެންނަށް ލިބިގެންނުވާ حال، އެއުރެންގެ އަނބީންނަށް قذف ކުރާމީހުން (ދަންނާށެވެ!) ފަހެ، އެއިން ކޮންމެ މީހަކު، اللَّه ގަންދީ ހަތަރު ހުވައިން ހުވާކުރުން ހުށްޓެވެ. ހަމަކަށަވަރުން، އޭނާއީ ތެދުވެރިންގެ ތެރެއިންވާ މީހަކު ކަމަށެވެ.\n﴿٧﴾ وَالْخَامِسَةُ أَنَّ لَعْنَتَ اللَّهِ عَلَيْهِ إِن كَانَ مِنَ الْكَاذِبِينَ އަދި ފަސްވަނަ ހުވާކުރުން ހުށްޓެވެ. އޭނާއީ ދޮގުވެރިންގެ ތެރެއިންވާ މީހަކު ކަމުގައިވާނަމަ، ހަމަކަށަވަރުން، اللَّه ގެ لعنة އޭނާގެ މައްޗަށް ހުރިކަމަށެވެ.\n﴿٨﴾ وَيَدْرَأُ عَنْهَا الْعَذَابَ أَن تَشْهَدَ أَرْبَعَ شَهَادَاتٍ بِاللَّهِ ۙ إِنَّهُ لَمِنَ الْكَاذِبِينَ ހަމަކަށަވަރުން، އޭނާއީ ދޮގުވެރިންގެ ތެރެއިންވާ މީހެއްކަމަށް اللَّه ގަންދީ އެކަނބުލޭގެ ހަތަރުހުވައިން ހުވާކުރުމުން، އެކަނބުލޭގެ ކިބައިން عقوبات (އެބަހީ: حد ޖެހުން) ކެނޑޭނެތެވެ.\n﴿٩﴾ وَالْخَامِسَةَ أَنَّ غَضَبَ اللَّهِ عَلَيْهَا إِن كَانَ مِنَ الصَّادِقِينَ އަދި ފަސްވަނަ ހުވާކުރުން ހުށްޓެވެ. އޭނާއަކީ ތެދުބުނާ މީހުންގެ ތެރެއިންވާ މީހަކު ކަމުގައިވާނަމަ، ހަމަކަށަވަރުން، اللَّه ގެ ކޯފާ އެކަނބުލޭގެ މައްޗަށް ހުރިކަމަށެވެ.\n﴿١٠﴾ وَلَوْلَا فَضْلُ اللَّهِ عَلَيْكُمْ وَرَحْمَتُهُ وَأَنَّ اللَّهَ تَوَّابٌ حَكِيمٌ އަދި اللَّه ގެ فضل ވަންތަކަމާއި، އެކަލާނގެ رحمة ވަންތަކަން ތިޔަބައިމީހުންގެ މައްޗަށް ނުވާނަމައެވެ. (އެބަހީ: އެކަލާނގެ رحمة ވަންތަކަން ނުވާނަމަ، ތިޔަބައިމީހުން فضيحة ކުރައްވައި ހަލާކުކުރައްވައިފީހެވެ.) އަދި ހަމަކަށަވަރުން، اللَّه އީ، ގިނަގިނައިން توبة قبول ކުރައްވާ، حكيم ވަންތަ ރަސްކަލާނގެއެވެ.\n﴿١١﴾ إِنَّ الَّذِينَ جَاءُوا بِالْإِفْكِ عُصْبَةٌ مِّنكُمْ ۚ لَا تَحْسَبُوهُ شَرًّا لَّكُم ۖ بَلْ هُوَ خَيْرٌ لَّكُمْ ۚ لِكُلِّ امْرِئٍ مِّنْهُم مَّا اكْتَسَبَ مِنَ الْإِثْمِ ۚ وَالَّذِي تَوَلَّىٰ كِبْرَهُ مِنْهُمْ لَهُ عَذَابٌ عَظِيمٌ ހަމަކަށަވަރުން، ބޮޑުވެގެންވާ ދޮގުވާހަކައާއިގެން އައި މީހުންނަކީ، ތިޔަބައިމީހުންގެ ތެރެއިންވާ ބަޔަކު މީހުންނެވެ. އެއީ ތިޔަބައިމީހުންނަށްހުރި ނުބައެއްކަމުގައި ތިޔަބައިމީހުން ހީނުކުރާށެވެ! އަދި ކިއެއްތަ! އެއީ ތިޔަބައިމީހުންނަށްހުރި ހެވެކެވެ. އެއުރެންކުރެ ކޮންމެމީހަކަށްމެ، ފާފައިގެ ތެރެއިން އެމީހަކު ހޯދައިގަތްކަމެއް ވެއެވެ. އަދި އެއުރެންގެ ތެރެއިން އެކަމުގެ ބޮޑުބައި ލިބިގަތްމީހާ (ދަންނާށެވެ!) އޭނާއަށް ބޮޑުވެގެންވާ عذاب ހުށްޓެވެ.\n﴿١٢﴾ لَّوْلَا إِذْ سَمِعْتُمُوهُ ظَنَّ الْمُؤْمِنُونَ وَالْمُؤْمِنَاتُ بِأَنفُسِهِمْ خَيْرًا وَقَالُوا هَٰذَا إِفْكٌ مُّبِينٌ އެވާހަކަ އިވުނުހިނދު، مؤمن ފިރިހެނުންނާއި، مؤمن އަންހެނުން އެއުރެންގެ އަމިއްލަ نفس ތަކާމެދުގައި ހެޔޮކޮށް ހީނުކުޅައީ ކީއްވެގެން ބާވައެވެ؟ އަދި މިއީ، بيان ވެ ފާޅުވެގެންހުރި ބޮޑުދޮގެކޭ ނުބުނީ ކީއްވެގެން ބާވައެވެ؟\n﴿١٣﴾ لَّوْلَا جَاءُوا عَلَيْهِ بِأَرْبَعَةِ شُهَدَاءَ ۚ فَإِذْ لَمْ يَأْتُوا بِالشُّهَدَاءِ فَأُولَٰئِكَ عِندَ اللَّهِ هُمُ الْكَاذِبُونَ އެކަމުގެ މައްޗަށް އެއުރެން ހަތަރުހެކިން ނުގެނައީ ކީއްވެގެން ހެއްޔެވެ؟ ފަހެ، އެއުރެން (އެކަން ދެނެހުރި) ހެކިން ނުގެނައިހިނދު، ފަހެ، اللَّه ގެ حضرة ގައި އެއުރެންނީ ހަމަ ދޮގުހަދާ މީހުންނެވެ.\n﴿١٤﴾ وَلَوْلَا فَضْلُ اللَّهِ عَلَيْكُمْ وَرَحْمَتُهُ فِي الدُّنْيَا وَالْآخِرَةِ لَمَسَّكُمْ فِي مَا أَفَضْتُمْ فِيهِ عَذَابٌ عَظِيمٌ ދުނިޔެއާއި، آخرة ގައި ތިޔަބައިމީހުންގެ މައްޗަށް اللَّه ގެ فضل ވަންތަކަމާއި، އެކަލާނގެ رحمة ވަންތަކަން ނެތްނަމަ، ތިޔަބައިމީހުން ދައްކަމުން ގެންދިޔަ ވާހަކަތަކާމެދު، ބޮޑުވެގެންވާ عذاب އެއް، ތިޔަބައިމީހުންގައި ބީހިއްޖައީސްކަން ކަށަވަރެވެ.\n﴿١٥﴾ إِذْ تَلَقَّوْنَهُ بِأَلْسِنَتِكُمْ وَتَقُولُونَ بِأَفْوَاهِكُم مَّا لَيْسَ لَكُم بِهِ عِلْمٌ وَتَحْسَبُونَهُ هَيِّنًا وَهُوَ عِندَ اللَّهِ عَظِيمٌ ތިޔަބައިމީހުންގެ ދޫތަކުން އެ ވާހަކަތައް ލިބިގަންނަމުންދިޔަ ހިނދުގައެވެ. އަދި ތިޔަބައިމީހުންނަށް އެކަމާމެދު އެނގުމެއްނުވާ ކަންތަކުގެ ވާހަކަ، ތިޔަބައިމީހުންގެ އަނގަތަކުން ބުނަމުއެވެ. އަދި اللَّه ގެ حضرة ގައި އެކަންތައް ބޮޑުކަމެއްކަމުގައިވާ حال، އެއީ ކުޑަ ކަމެއްކަމުގައި ތިޔަބައިމީހުން ހީކުރަމުއެވެ.\n﴿١٦﴾ وَلَوْلَا إِذْ سَمِعْتُمُوهُ قُلْتُم مَّا يَكُونُ لَنَا أَن نَّتَكَلَّمَ بِهَٰذَا سُبْحَانَكَ هَٰذَا بُهْتَانٌ عَظِيمٌ ތިޔަބައިމީހުންނަށް އެވާހަކަ އަޑުއިވުނުހިނދު (މިހެން) ތިޔަބައިމީހުން ނުބުނީ ކީއްވެގެން ހެއްޔެވެ؟ މިވާހަކަ ދެއްކުމަކީ ތިމަންމެން ކޮށްގެންވާނެ ކަމެއްނޫނެވެ. އިބަރަސްކަލާނގެ ހުސްطاهر ވަންތަކަމާއެވެ! މިއީ ބޮޑުވެގެންވާ بهتان ދޮގެކެވެ.\n﴿١٧﴾ يَعِظُكُمُ اللَّهُ أَن تَعُودُوا لِمِثْلِهِ أَبَدًا إِن كُنتُم مُّؤْمِنِينَ ތިޔަބައިމީހުންނީ مؤمن ން ކަމުގައިވާނަމަ، އެފަދަކަމަކަށް ދުވަަހަކުވެސް އެނބުރި ނުދިއުމަށް اللَّه ތިޔަބައިމީހުންނަށް وعظ އިއްވަވަތެވެ.\n﴿١٨﴾ وَيُبَيِّنُ اللَّهُ لَكُمُ الْآيَاتِ ۚ وَاللَّهُ عَلِيمٌ حَكِيمٌ އަދި اللَّه ތިޔަބައިމީހުންނަށްޓަކައި آية ތައް بيان ކޮށްދެއްވަތެވެ. اللَّه އީ، މޮޅަށް ދެނެވޮޑިގެންވާ، حكيم ވަންތަ ރަސްކަލާނގެއެވެ.\n﴿١٩﴾ إِنَّ الَّذِينَ يُحِبُّونَ أَن تَشِيعَ الْفَاحِشَةُ فِي الَّذِينَ آمَنُوا لَهُمْ عَذَابٌ أَلِيمٌ فِي الدُّنْيَا وَالْآخِرَةِ ۚ وَاللَّهُ يَعْلَمُ وَأَنتُمْ لَا تَعْلَمُونَ ހަމަކަށަވަރުން، إيمان ވި މީހުންގެ ތެރޭގައި ހުތުރުކަންބޮޑު ފާފައިގެ ވާހަކައާއި، عمل، ފެތުރިގެންދިއުމަށް ލޯބިކުރާމީހުން (ދަންނާށެވެ!) ދުނިޔެއާއި آخرة ގައި ވޭންދެނިވި عذاب އެމީހުންނަށް ހުށްޓެވެ. اللَّه ދެނެވޮޑިގެންވެތެވެ. އަދި ތިޔަބައިމީހުންނަކަށް ނޭނގެތެވެ.\n﴿٢٠﴾ وَلَوْلَا فَضْلُ اللَّهِ عَلَيْكُمْ وَرَحْمَتُهُ وَأَنَّ اللَّهَ رَءُوفٌ رَّحِيمٌ ތިޔަބައިމީހުންގެ މައްޗަށް اللَّه ގެ فضل ވަންތަކަމާއި، އެކަލާނގެ رحمة ވަންތަކަން ނުވާނަމަ، އަދި ހަމަކަށަވަރުން، اللَّه އީ، ނުހަނު އޯގާވަންތަ، رحيم ވަންތަ ކަލާނގެކަމުގައި ނުވާނަމަ (ތިޔަބައިމީހުންގެ މައްޗަށް ވަގުތުން ކޯފާ ފޮނުއްވައިފީހެވެ.)\n﴿٢١﴾ ۞ يَا أَيُّهَا الَّذِينَ آمَنُوا لَا تَتَّبِعُوا خُطُوَاتِ الشَّيْطَانِ ۚ وَمَن يَتَّبِعْ خُطُوَاتِ الشَّيْطَانِ فَإِنَّهُ يَأْمُرُ بِالْفَحْشَاءِ وَالْمُنكَرِ ۚ وَلَوْلَا فَضْلُ اللَّهِ عَلَيْكُمْ وَرَحْمَتُهُ مَا زَكَىٰ مِنكُم مِّنْ أَحَدٍ أَبَدًا وَلَٰكِنَّ اللَّهَ يُزَكِّي مَن يَشَاءُ ۗ وَاللَّهُ سَمِيعٌ عَلِيمٌ އޭ إيمان ވެއްޖެ މީސްތަކުންނޭވެ! ތިޔަބައިމީހުން شيطان އާގެ ފިޔަވަޅުތަކަށް تبع ނުވާށެވެ! އަދި شيطان އާގެ ފިޔަވަޅުތަކަށް تبع ވާމީހާ (ދަންނާށެވެ!) ފަހެ، ހަމަކަށަވަރުން، އެ شيطان އާ ހުތުރުކަންބޮޑު ފާފައާއި، ނުބައިކަންތަކަށް އަމުރުކުރެތެވެ. އަދި اللّه ގެ فضل ވަންތަކަމާއި، އެކަލާނގެ رحمة ވަންތަކަން ތިޔަބައިމީހުންގެ މައްޗަށް ނުވާނަމަ، ތިޔަބައިމީހުންގެ ތެރެއިން އެކަކުވެސް، ދުވަހަކުވެސް ފާފަތަކުން طاهر ވެ ސާފެއްނުވީހެވެ. އެހެނެއްކަމަކު، اللَّه، އެކަލާނގެ އިރާދަކުރައްވާ މީހަކު طاهر ކުރައްވައި، ސާފުކުރައްވަތެވެ. اللّه އީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.\n﴿٢٢﴾ وَلَا يَأْتَلِ أُولُو الْفَضْلِ مِنكُمْ وَالسَّعَةِ أَن يُؤْتُوا أُولِي الْقُرْبَىٰ وَالْمَسَاكِينَ وَالْمُهَاجِرِينَ فِي سَبِيلِ اللَّهِ ۖ وَلْيَعْفُوا وَلْيَصْفَحُوا ۗ أَلَا تُحِبُّونَ أَن يَغْفِرَ اللَّهُ لَكُمْ ۗ وَاللَّهُ غَفُورٌ رَّحِيمٌ ތިޔަބައިމީހުންގެ ތެރެއިން ދީލަތިކަމާއި، ތަނަވަސްކަމުގެ ވެރިން، ގާތްތިމާގެ މީހުންނަށާއި، مسكين ންނަށާއި، اللَّه ގެ މަގުގައި هجرة ކުޅަ މީހުންނަށް، ނުދިނުމަށް ހުވާނުކުރާހުށިކަމެވެ! އަދި އެއުރެން عفو ކޮށް މާފުކުރާހުށިކަމެވެ! اللَّه ތިޔަބައިމީހުންނަށް ފާފަފުއްސެވުމަކަށް ތިޔަބައިމީހުން ނޭދެމުހެއްޔެވެ؟ اللَّه އީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\n﴿٢٣﴾ إِنَّ الَّذِينَ يَرْمُونَ الْمُحْصَنَاتِ الْغَافِلَاتِ الْمُؤْمِنَاتِ لُعِنُوا فِي الدُّنْيَا وَالْآخِرَةِ وَلَهُمْ عَذَابٌ عَظِيمٌ ހަމަކަށަވަރުން، عفة ތެރި، غفلة ތެރި (އެބަހީ: ފާފަކުރުމުގެ خيال ވެސްނެތް) مؤمن އަންހެނުންނަށް قذف ކުރާ މީހުންނަށް، ދުނިޔެއާއި، آخرة ގައި لعنة ލައްވާފައިވެއެވެ. އަދި އެއުރެންނަށް ބޮޑުވެގެންވާ عذاب ހުށްޓެވެ.\n﴿٢٤﴾ يَوْمَ تَشْهَدُ عَلَيْهِمْ أَلْسِنَتُهُمْ وَأَيْدِيهِمْ وَأَرْجُلُهُم بِمَا كَانُوا يَعْمَلُونَ އެއުރެންގެ މައްޗަށް އެއުރެންގެ ދޫތަކާއި، އަތްތަކާއި ފައިތައް، އެއުރެން ކޮށްއުޅުނު ކަންތައްތަކާމެދު ހެކިވާ ދުވަހުންނެވެ.\n﴿٢٥﴾ يَوْمَئِذٍ يُوَفِّيهِمُ اللَّهُ دِينَهُمُ الْحَقَّ وَيَعْلَمُونَ أَنَّ اللَّهَ هُوَ الْحَقُّ الْمُبِينُ އެދުވަހުން اللَّه، އެއުރެންނަށް، އެއުރެންގެ حق ޖަޒާ ހަމަޔަށް ދެއްވާނެތެވެ. އަދި ހަމަކަށަވަރުން، اللَّه އީ، بيان ވެގެންވާގޮތުގައި، ހަމަ حق ވަންތަ ކަލާނގެކަން އެއުރެންނަށް އެނގޭނެތެވެ.\n﴿٢٦﴾ الْخَبِيثَاتُ لِلْخَبِيثِينَ وَالْخَبِيثُونَ لِلْخَبِيثَاتِ ۖ وَالطَّيِّبَاتُ لِلطَّيِّبِينَ وَالطَّيِّبُونَ لِلطَّيِّبَاتِ ۚ أُولَٰئِكَ مُبَرَّءُونَ مِمَّا يَقُولُونَ ۖ لَهُم مَّغْفِرَةٌ وَرِزْقٌ كَرِيمٌ ނުބައި އަންހެނުން ނުބައި ފިރިހެނުންނަށެވެ. ނުބައި ފިރިހެނުން ނުބައި އަންހެނުންނަށެވެ. ރަނގަޅު އަންހެނުން ރަނގަޅު ފިރިހެނުންނަށެވެ. ރަނގަޅު ފިރިހެނުން ރަނގަޅު އަންހެނުންނަށެވެ. އެއުރެން (އެބަހީ: ނުބައިމީހުން) ބުނާ ބުނުންތަކުން އެއުރެން (އެބަހީ: ރަނގަޅުމީހުން) ބަރީއަވެގެންވެއެވެ. ފާފަފުއްސެވުމާއި، ދީލަތިވެގެންވާ رزق އެއުރެންނަށް ހުށްޓެވެ.\n﴿٢٧﴾ يَا أَيُّهَا الَّذِينَ آمَنُوا لَا تَدْخُلُوا بُيُوتًا غَيْرَ بُيُوتِكُمْ حَتَّىٰ تَسْتَأْنِسُوا وَتُسَلِّمُوا عَلَىٰ أَهْلِهَا ۚ ذَٰلِكُمْ خَيْرٌ لَّكُمْ لَعَلَّكُمْ تَذَكَّرُونَ އޭ إيمان ވެއްޖެ މީސްތަކުންނޭވެ! ތިޔަބައިމީހުންގެ ގެތައް ނޫން އެހެން ގެތަކަށް އެ ގެތަކުގެ أهل ވެރިންނަށް سلام ކޮށް إذن ލިބިގެންފުމަށްދާނދެން ނުވަންނާށެވެ! އެގޮތް ތިޔަބައިމީހުންނަށް ހެޔޮކަންބޮޑެވެ. (އެއީ) ތިޔަބައިމީހުން ހަނދުމަކުރުމަށްޓަކައެވެ.\n﴿٢٨﴾ فَإِن لَّمْ تَجِدُوا فِيهَا أَحَدًا فَلَا تَدْخُلُوهَا حَتَّىٰ يُؤْذَنَ لَكُمْ ۖ وَإِن قِيلَ لَكُمُ ارْجِعُوا فَارْجِعُوا ۖ هُوَ أَزْكَىٰ لَكُمْ ۚ وَاللَّهُ بِمَا تَعْمَلُونَ عَلِيمٌ ފަހެ، އެ ގެތަކުން ތިޔަބައިމީހުންނަށް އެކަކުވެސް ނުފެނުނުނަމަ، ތިޔަބައިމީހުންނަށް إذن ދެވިއްޖައުމަށްދާނދެން އެ ގެތަކަށް ތިޔަބައިމީހުން ނުވަންނާށެވެ! އަދި ތިޔަބައިމީހުން އެނބުރި ހިނގައިދާށޭ ތިޔަބައިމީހުންނަށް ބުނެވިއްޖެނަމަ، ފަހެ، ތިޔަބައިމީހުން އެނބުރި ހިނގައިދާށެވެ! އެގޮތް ތިޔަބައިމީހުންނަށް ސާފުކަންބޮޑެވެ. اللَّه އީ، ތިޔަބައިމީހުންކުރާ ކަންތައް، މޮޅަށް ދެނެވޮޑިގެންވާ ރަސްކަލާނގެއެވެ.\n﴿٢٩﴾ لَّيْسَ عَلَيْكُمْ جُنَاحٌ أَن تَدْخُلُوا بُيُوتًا غَيْرَ مَسْكُونَةٍ فِيهَا مَتَاعٌ لَّكُمْ ۚ وَاللَّهُ يَعْلَمُ مَا تُبْدُونَ وَمَا تَكْتُمُونَ އެ ގެތަކުގައި ތިޔަބައިމީހުންނަށް ބޭނުމެއްވާ، އަދި މީހުންނޫޅޭ ގެތަކަށް ތިޔަބައިމީހުން ވަނުމަކުން، ތިޔަބައިމީހުންގެ މައްޗަކަށް ކުށެއްނެތެވެ. އަދި ތިޔަބައިމީހުން ފާޅުކުރާ ކަންތަކާއި، ވަންހަނާކުރާ ކަންތައް اللَّه ދެނެވޮޑިގެންވެތެވެ.\n﴿٣٠﴾ قُل لِّلْمُؤْمِنِينَ يَغُضُّوا مِنْ أَبْصَارِهِمْ وَيَحْفَظُوا فُرُوجَهُمْ ۚ ذَٰلِكَ أَزْكَىٰ لَهُمْ ۗ إِنَّ اللَّهَ خَبِيرٌ بِمَا يَصْنَعُونَ مؤمن ފިރިހެނުންނަށް، އެއުރެންގެ ބެލުންތައް ތިރިކުރުމަށާއި، އެއުރެންގެ فرج ތައް ރައްކާތެރިކުރުމަށް ކަލޭގެފާނު ވިދާޅުވާށެވެ! އެގޮތް އެއުރެންނަށްޓަކައި، طاهر ކަން ބޮޑެވެ. ހަމަކަށަވަރުން، اللَّه އީ، އެއުރެން ކުރާކަންތައް މޮޅަށް ދެނެވޮޑިގެންވާ ރަސްކަލާނގެއެވެ.\n﴿٣١﴾ وَقُل لِّلْمُؤْمِنَاتِ يَغْضُضْنَ مِنْ أَبْصَارِهِنَّ وَيَحْفَظْنَ فُرُوجَهُنَّ وَلَا يُبْدِينَ زِينَتَهُنَّ إِلَّا مَا ظَهَرَ مِنْهَا ۖ وَلْيَضْرِبْنَ بِخُمُرِهِنَّ عَلَىٰ جُيُوبِهِنَّ ۖ وَلَا يُبْدِينَ زِينَتَهُنَّ إِلَّا لِبُعُولَتِهِنَّ أَوْ آبَائِهِنَّ أَوْ آبَاءِ بُعُولَتِهِنَّ أَوْ أَبْنَائِهِنَّ أَوْ أَبْنَاءِ بُعُولَتِهِنَّ أَوْ إِخْوَانِهِنَّ أَوْ بَنِي إِخْوَانِهِنَّ أَوْ بَنِي أَخَوَاتِهِنَّ أَوْ نِسَائِهِنَّ أَوْ مَا مَلَكَتْ أَيْمَانُهُنَّ أَوِ التَّابِعِينَ غَيْرِ أُولِي الْإِرْبَةِ مِنَ الرِّجَالِ أَوِ الطِّفْلِ الَّذِينَ لَمْ يَظْهَرُوا عَلَىٰ عَوْرَاتِ النِّسَاءِ ۖ وَلَا يَضْرِبْنَ بِأَرْجُلِهِنَّ لِيُعْلَمَ مَا يُخْفِينَ مِن زِينَتِهِنَّ ۚ وَتُوبُوا إِلَى اللَّهِ جَمِيعًا أَيُّهَ الْمُؤْمِنُونَ لَعَلَّكُمْ تُفْلِحُونَ އަދި مؤمن އަންހެނުންނަށް އެކަނބަލުންގެ ބެލުންތައް ތިރިކުރުމަށާއި، އެކަނބަލުންގެ فرج ތައް ރައްކާތެރިކުރުމަށް ކަލޭގެފާނު ވިދާޅުވާށެވެ! އަދި އެކަނބަލުންގެ ޒީނަތުގެ ތެރެއިން ފާޅުވެގެންވާތަން ފިޔަވައި (އެބަހީ: މޫނާއި ދެއަތްތިލަ ފިޔަވައި) އެކަނބަލުންގެ ޒީނަތް ފާޅުނުކުރާހުށިކަމެވެ! އަދި އެކަނބަލުންގެ ބުރުގާތައް، އެކަނބަލުންގެ ކަރުވަޅުތަކުގައި އަޅައިނިވައިކުރާހުށިކަމެވެ! އަދި އެކަނބަލުންގެ ފިރިންނަށް، ނުވަތަ އެކަނބަލުންގެ ބަފައިންނަށް، ނުވަތަ އެކަނބަލުންގެ ފިރިންގެ ބަފައިންނަށް، ނުވަތަ އެކަނބަލުންގެ ފިރިހެން ދަރިންނަށް، ނުވަތަ އެކަނބަލުންގެ ފިރިންގެ ފިރިހެން ދަރިންނަށް، ނުވަތަ އެކަނބަލުންގެ أخ ންނަށް، ނުވަތަ އެކަނބަލުންގެ أخ ންގެ ފިރިހެން ދަރިންނަށް، ނުވަތަ އެކަނބަލުންގެ أخت ންގެ ފިރިހެން ދަރިންނަށް، ނުވަތަ އެކަނބަލުންގެ ތެރެއިންވާ އަންހެނުންނަށް، ނުވަތަ އެކަނބަލުންނަށް މިލްކުވެގެންވާ އަޅުންނަށް، ނުވަތަ ފިރިހެނުންގެ ތެރެއިން އެދުންވެރި ކަމެއް ނުހިނގާވަރުގެ ގެންގުޅޭ މީހުންނަށް، ނުވަތަ އަންހެނުންގެ عورة ތައް ނޭނގޭވަރުގެ ކުޑަކުއްޖާއަށް މެނުވީ، އެކަނބަލުންގެ ޒީނަތް ފާޅުނުކުރާހުށިކަމެވެ! އަދި އެކަނބަލުންގެ (ގަހަނާއާއި) ޒީނަތުގެ ތެރެއިން، ވަންހަނާވެފައިވާ ތަކެތި އެންގުމަށްޓަކައި، ފައިތިލަތަކުން (ބިމުގައި) އެކަނބަލުން ނުތަޅާހުށިކަމެވެ! އޭ مؤمن ންނޭވެ! ތިޔަބައިމީހުން އެންމެން اللَّه އަށް توبة ވާށެވެ! (އެއީ) ތިޔަބައިމީހުން ދިންނަވައި، نصيب ލިބުމަށްޓަކައެވެ.\n﴿٣٢﴾ وَأَنكِحُوا الْأَيَامَىٰ مِنكُمْ وَالصَّالِحِينَ مِنْ عِبَادِكُمْ وَإِمَائِكُمْ ۚ إِن يَكُونُوا فُقَرَاءَ يُغْنِهِمُ اللَّهُ مِن فَضْلِهِ ۗ وَاللَّهُ وَاسِعٌ عَلِيمٌ އަދި ތިޔަބައިމީހުންގެ ތެރެއިން މީހުނާ ނުއިނދެތިބޭ މީހުން، ތިޔަބައިމީހުން (މީހުނާ) ދެވާށެވެ! އަދި ތިޔަބައިމީހުންގެ ފިރިހެން އަޅުންނާއި، އަންހެން އަޅުންގެ ތެރެއިން ހެޔޮލަފާ މީހުންވެސްމެއެވެ. އެއުރެންނީ، فقير ން ކަމުގައިވާނަމަ، އެކަލާނގެ فضل ވަންތަކަމުން، އެކަލާނގެ އެއުރެން މުއްސަނދިކުރައްވައިފާނެތެވެ. اللَّه އީ، ތަނަވަސްވަންތަ، މޮޅަށްދެނެވޮޑިގެންވާ ރަސްކަލާނގެއެވެ.\n﴿٣٣﴾ وَلْيَسْتَعْفِفِ الَّذِينَ لَا يَجِدُونَ نِكَاحًا حَتَّىٰ يُغْنِيَهُمُ اللَّهُ مِن فَضْلِهِ ۗ وَالَّذِينَ يَبْتَغُونَ الْكِتَابَ مِمَّا مَلَكَتْ أَيْمَانُكُمْ فَكَاتِبُوهُمْ إِنْ عَلِمْتُمْ فِيهِمْ خَيْرًا ۖ وَآتُوهُم مِّن مَّالِ اللَّهِ الَّذِي آتَاكُمْ ۚ وَلَا تُكْرِهُوا فَتَيَاتِكُمْ عَلَى الْبِغَاءِ إِنْ أَرَدْنَ تَحَصُّنًا لِّتَبْتَغُوا عَرَضَ الْحَيَاةِ الدُّنْيَا ۚ وَمَن يُكْرِههُّنَّ فَإِنَّ اللَّهَ مِن بَعْدِ إِكْرَاهِهِنَّ غَفُورٌ رَّحِيمٌ އަދި ކާވެނިވުމުގެ މަގެއް ނުފެންނަ މީހުން عفة ތެރިވެ ތިބޭހުށިކަމެވެ! اللَّه، އެކަލާނގެ فضل ވަންތަކަމުގެ ތެރެއިން، އެއުރެން މުއްސަނދިކުރައްވައި، އެކަން ފުއްދަވައި ދެއްވައިފުމަށް ދާނދެނެވެ. އަދި ތިޔަބައިމީހުންނަށް މިލްކުވެގެންވާ އަޅުންގެ ތެރެއިން މިނިވަންވުމުގެ ލިޔުން އެދޭ މީހުންނާމެދު، (ދަންނާށެވެ!) ފަހެ، އެފަދަ ލިޔުން ތިޔަބައިމީހުން އެމީހުންނަށް ލިޔެދޭށެވެ! އެއުރެންގެކިބައިން ހެޔޮގޮތެއް ތިޔަބައިމީހުންނަށް އެނގިއްޖެނަމައެވެ. އަދި ތިޔަބައިމީހުންނަށް ދެއްވާފައިވާ اللَّه ގެ މުދަލުން، ތިޔަބައިމީހުން އެއުރެންނަށްދޭށެވެ! އަދި އެކަނބަލުން عفة ތެރިވެ ރައްކާތެރިވެ ތިބުމަށް قصد ކޮށްގެން ތިބޭނަމަ، ދުނިޔޭގެ ދިރިއުޅުމަށް ހޯދާ މުދަލެއް އެދިގަތުމުގެގޮތުން ތިޔަބައިމީހުންގެ ޒުވާން އަންހެން އަޅުން، ޒިނޭކުރުމުގެ މައްޗަށް مجبور ނުކުރާށެވެ! އެކަނބަލުންނަށް، އެކަމަށް مجبور ކުރާމީހާ (ދަންނާށެވެ!) ފަހެ، ހަމަކަށަވަރުން، އެކަނބަލުން مجبور ވެވުމަށްފަހު، اللَّه އީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\n﴿٣٤﴾ وَلَقَدْ أَنزَلْنَا إِلَيْكُمْ آيَاتٍ مُّبَيِّنَاتٍ وَمَثَلًا مِّنَ الَّذِينَ خَلَوْا مِن قَبْلِكُمْ وَمَوْعِظَةً لِّلْمُتَّقِينَ ހަމަކަށަވަރުން، ތިޔަބައިމީހުންނަށް بيان ކޮށްދެނިވި آية ތަކާއި، ތިޔަބައިމީހުންގެ ކުރިން އިސްވެދިޔަމީހުންގެ مثال އާއި، تقوى ވެރިވެ، ބިރުވެތިވާ މީހުންނަށް وعظ ގެ ބަސްފުޅުތައް، ތިމަންރަސްކަލާނގެ ބާވައިލެއްވީމެވެ.\n﴿٣٥﴾ ۞ اللَّهُ نُورُ السَّمَاوَاتِ وَالْأَرْضِ ۚ مَثَلُ نُورِهِ كَمِشْكَاةٍ فِيهَا مِصْبَاحٌ ۖ الْمِصْبَاحُ فِي زُجَاجَةٍ ۖ الزُّجَاجَةُ كَأَنَّهَا كَوْكَبٌ دُرِّيٌّ يُوقَدُ مِن شَجَرَةٍ مُّبَارَكَةٍ زَيْتُونَةٍ لَّا شَرْقِيَّةٍ وَلَا غَرْبِيَّةٍ يَكَادُ زَيْتُهَا يُضِيءُ وَلَوْ لَمْ تَمْسَسْهُ نَارٌ ۚ نُّورٌ عَلَىٰ نُورٍ ۗ يَهْدِي اللَّهُ لِنُورِهِ مَن يَشَاءُ ۚ وَيَضْرِبُ اللَّهُ الْأَمْثَالَ لِلنَّاسِ ۗ وَاللَّهُ بِكُلِّ شَيْءٍ عَلِيمٌ اللَّه އީ، އުޑުތަކާއި، ބިމުގެ نور އެވެ. އެކަލާނގެ نور ފުޅުގެ مثال އަކީ، އެއްފަރާތުން އަނެއްފަރާތަށް ފޫވެއްޓިފައިނުވާ، އާނގެއްގެ مثال އެވެ. އެ އާނގުގެ ތެރޭގައި، ބައްތިއެއްވެއެވެ. އެ ބައްތިވަނީ ބިއްލޫރިގަނޑެއްގެ ތެރޭގައެވެ. އެ ބިއްލޫރިގަނޑު، ރަންމުތުގެ ތަރިއެއްފަދައެވެ. އެ ބައްތި ދިއްލެނީ، بركات ތެރި ޒައިތޫނި ގަހަކުންނެވެ. އިރުމަތީގެ ގަހެއްނޫނެވެ. ހުޅަނގުގެ ގަހެއްވެސް ނުމެނޫންމެއެވެ. އެ ގަހުގެ ތެޔޮ، އޭގައި އަލިފާން ނުބީހުނަސް އަލިކުރާން ގާތްވެފައިވެއެވެ. އަލިކަމެއްގެ މައްޗަށްހުރި އަލިކަމެކެވެ. އަދި اللَّه، އެކަލާނގެ އިރާދަކުރެއްވި މީހަކަށް، އެކަލާނގެ نور ފުޅަށް މަގުދައްކަވަތެވެ. އަދި اللَّه، މީސްތަކުންނަށް مثال ތައް ޖައްސަވައިދެއްވަތެވެ. اللَّه އީ، ކޮންމެކަމެއްމެ، މޮޅަށްދެނެވޮޑިގެންވާ ރަސްކަލާނގެއެވެ.\n﴿٣٦﴾ فِي بُيُوتٍ أَذِنَ اللَّهُ أَن تُرْفَعَ وَيُذْكَرَ فِيهَا اسْمُهُ يُسَبِّحُ لَهُ فِيهَا بِالْغُدُوِّ وَالْآصَالِ އެތަންތާނގައި، އެކަލާނގެ ނަންފުޅު ހަނދުމަކުރުމަށާއި، އެތަންތަން މަތިވެރިކޮށް އުފުލުމަށް، اللَّه إذن ދެއްވާފައިވާ ގެތަކެއްގައެވެ. (އެބަހީ: މިސްކިތްތަކެއްގައެވެ.) ހެނދުނާއި ހަވީރު، އެތާނގައި އެކަލާނގެއަށް تسبيح ކިޔައި އުޅެތެވެ.\n﴿٣٧﴾ رِجَالٌ لَّا تُلْهِيهِمْ تِجَارَةٌ وَلَا بَيْعٌ عَن ذِكْرِ اللَّهِ وَإِقَامِ الصَّلَاةِ وَإِيتَاءِ الزَّكَاةِ ۙ يَخَافُونَ يَوْمًا تَتَقَلَّبُ فِيهِ الْقُلُوبُ وَالْأَبْصَارُ އެއީ ފިރިހެނުންތަކެކެވެ. (އެބަހީ: تسبيح ކިޔައި ނަމާދުކޮށް އުޅެނީ ފިރިހެނުންތަކެކެވެ.) ވިޔަފާރިއެއް ނުވަތަ އެހެންއެއްވެސް ވިއްކުމެއް اللَّه ގެ މަތިން ހަނދުމަކުޅައުމުންނާއި، ނަމާދު قائم ކުޅައުމުންނާއި، زكاة ދިނުމުން، އެއުރެން مشغول ކޮށް ދުރުކޮށެއް ނުލަތެވެ. އެދުވަހެއްގައި، ހިތްތަކާއި، ލޯތައް އެފުށްމިފުށަށް އެނބުރިއުޅޭ ދުވަހަށް، އެއުރެން ބިރުވެތިވެތެވެ.\n﴿٣٨﴾ لِيَجْزِيَهُمُ اللَّهُ أَحْسَنَ مَا عَمِلُوا وَيَزِيدَهُم مِّن فَضْلِهِ ۗ وَاللَّهُ يَرْزُقُ مَن يَشَاءُ بِغَيْرِ حِسَابٍ އެއުރެން عمل ކުޅަ އެންމެހެޔޮގޮތަށް، اللَّه އެއުރެންނަށް ހެޔޮ ޖަޒާ ދެއްވުމަށްޓަކައެވެ. އަދި އެކަލާނގެ فضل ވަންތަކަމުގެ ތެރެއިން، އެއުރެންނަށް އިތުރުކޮށްދެއްވުމަށްޓަކައެވެ. اللَّه، އެކަލާނގެ އިރާދަކުރައްވާ މީހަކަށް، ވަކި މިންވަރެއްނެތި رزق ދެއްވަތެވެ.\n﴿٣٩﴾ وَالَّذِينَ كَفَرُوا أَعْمَالُهُمْ كَسَرَابٍ بِقِيعَةٍ يَحْسَبُهُ الظَّمْآنُ مَاءً حَتَّىٰ إِذَا جَاءَهُ لَمْ يَجِدْهُ شَيْئًا وَوَجَدَ اللَّهَ عِندَهُ فَوَفَّاهُ حِسَابَهُ ۗ وَاللَّهُ سَرِيعُ الْحِسَابِ كافر ވި މީހުން (ދަންނާށެވެ!) އެއުރެންގެ عمل ތައްވަނީ، ތަނަވަސް ހުސްބިމެއްގައިވާ އަވާމެންދުރެއް ފަދައިންނެވެ. އަނގަހިއްކައިގެންފައިވާ މީހާ، އެއީ ފެންކަމަށް ހީކުރެތެވެ. އޭނާ އޭގެކައިރިޔަށް އަތުވެއްޖެ ހިނދު، އޭނާޔަށް (އޭނާ ހީކުރި) އެއްޗެއް ނުފެނުނެވެ. އަދި އޭނާޔަށް އެތަނުން ފެނުނީ، اللَّه ގެ ނިޔާފުޅެވެ. ފަހެ، އެމީހާގެ حساب، އެކަލާނގެ އެމީހާޔަށް ހަމަޔަށް ދެއްވައެވެ. اللَّه އީ، حساب ބެއްލެވުން އަވަސްވެވޮޑިގެންވާ ރަސްކަލާނގެއެވެ.\n﴿٤٠﴾ أَوْ كَظُلُمَاتٍ فِي بَحْرٍ لُّجِّيٍّ يَغْشَاهُ مَوْجٌ مِّن فَوْقِهِ مَوْجٌ مِّن فَوْقِهِ سَحَابٌ ۚ ظُلُمَاتٌ بَعْضُهَا فَوْقَ بَعْضٍ إِذَا أَخْرَجَ يَدَهُ لَمْ يَكَدْ يَرَاهَا ۗ وَمَن لَّمْ يَجْعَلِ اللَّهُ لَهُ نُورًا فَمَا لَهُ مِن نُّورٍ ނުވަތަ ފުން ކަނޑެއްގައިވާ އަނދިރިތަކެއްފަދައެވެ. އެ ކަނޑުގައި ފެތުރިފައިވަނީ، މަތިމައްޗަށް ހުންނަ ރާޅުތަކެވެ. އޭގެމަތިން ވިލާތައްވެއެވެ. މަތިމައްޗަށްހުރި އަނދިރިތަކެކެވެ. އެމީހާގެ އަތް ނެރުނަސް، އެ ފެންނާންވެސް ގާތްނުވެއެވެ. ފަހެ، އެމީހަކަށް اللَّه އަލިކަމެއްލައްވާފައި ނުވާމީހާ (ދަންނާށެވެ!) ފަހެ، އެމީހާޔަށް އެއްވެސް އަލިކަމެއް ނުވެއެވެ.\n﴿٤١﴾ أَلَمْ تَرَ أَنَّ اللَّهَ يُسَبِّحُ لَهُ مَن فِي السَّمَاوَاتِ وَالْأَرْضِ وَالطَّيْرُ صَافَّاتٍ ۖ كُلٌّ قَدْ عَلِمَ صَلَاتَهُ وَتَسْبِيحَهُ ۗ وَاللَّهُ عَلِيمٌ بِمَا يَفْعَلُونَ ހަމަކަށަވަރުން، اللَّه އަށް، އުޑުތަކާއި، ބިމުގައިވާހާ ބަޔަކު، އަދި ދޫނިސޫފާސޫފިތައް އެ ތަކެތީގެ ފިޔަތައް ދަމާލައިގެން އުދުހިއުދުހި ތިބޭހިނދު، އެކަލާނގެއަށް تسبيح ކިޔަކިޔައި ތިބޭކަން ކަލޭގެފާނަށް އެނގިވަޑައިނުގަންނަވަނީތޯއެވެ؟ ކޮންމެ އެއްޗަކަށްމެ، އެ އެއްޗެއްގެ އަޅުކަމާއި، އެ އެއްޗެއްގެ تسبيح އެނގިފައިވެއެވެ. اللَّه އީ، އެއުރެން ކުރާ ކަންތައް މޮޅަށްދެނެވޮޑިގެންވާ ރަސްކަލާނގެއެވެ.\n﴿٤٢﴾ وَلِلَّهِ مُلْكُ السَّمَاوَاتِ وَالْأَرْضِ ۖ وَإِلَى اللَّهِ الْمَصِيرُ އަދި އުޑުތަކާއި، ބިމުގެ ވެރިކަންވަނީ، اللَّه އަށެވެ. އަދި (އެންމެހާ ތަކެތި) رجوع ވުން ވަނީ، اللَّه ގެ حضرة އަށެވެ.\n﴿٤٣﴾ أَلَمْ تَرَ أَنَّ اللَّهَ يُزْجِي سَحَابًا ثُمَّ يُؤَلِّفُ بَيْنَهُ ثُمَّ يَجْعَلُهُ رُكَامًا فَتَرَى الْوَدْقَ يَخْرُجُ مِنْ خِلَالِهِ وَيُنَزِّلُ مِنَ السَّمَاءِ مِن جِبَالٍ فِيهَا مِن بَرَدٍ فَيُصِيبُ بِهِ مَن يَشَاءُ وَيَصْرِفُهُ عَن مَّن يَشَاءُ ۖ يَكَادُ سَنَا بَرْقِهِ يَذْهَبُ بِالْأَبْصَارِ ހަމަކަށަވަރުން، اللَّه، ވިލާ ހިންގަވާތީ ކަލޭގެފާނު ދެކެވަޑައި ނުގަންނަވަމުތޯއެވެ؟ ދެން އެ ވިލާތައް އެއްކުރައްވަތެވެ. ދެން މަތިމައްޗަށް ހުންނަ ވިލާތަކެއްކަމުގައި ލައްވަތެވެ. ފަހެ، އެ ވިލާތަކުގެ ތެރެއިން، ވާރޭ ނުކުމެގެން އަންނާތީ ކަލޭގެފާނު ދެކެވަޑައިގަންނަވާނޫއެވެ. އަދި އުޑުގައިވާ، ފަރުބަދަތައް ފަދަ ބިޔަ ވިލާތަކުން، އެކަލާނގެ ގަނޑުފެން ވެއްސަވަތެވެ. ފަހެ، އެކަލާނގެ އިރާދަކުރައްވާ މީހެއްގައި އެ ޖައްސަވަތެވެ. އަދި އެކަލާނގެ އިރާދަކުރައްވާ މީހެއްގެ ކިބައިން އެ، ދުރުކުރައްވަތެވެ. އޭގެ ވިދުވަރުގެ އަލިގަދަކަމުން، ލޯތަކުގެ ފެނުން ގެންދިޔުމާ ގާތްކުރެތެވެ.\n﴿٤٤﴾ يُقَلِّبُ اللَّهُ اللَّيْلَ وَالنَّهَارَ ۚ إِنَّ فِي ذَٰلِكَ لَعِبْرَةً لِّأُولِي الْأَبْصَارِ اللَّه، ރޭދުވާ ބަދަލުކުރައްވަތެވެ. ހަމަކަށަވަރުން، ބުއްދީގެ أهل ވެރިންނަށް އެކަމުގައި، عبرة އެއްވާކަން ކަށަވަރެވެ.\n﴿٤٥﴾ وَاللَّهُ خَلَقَ كُلَّ دَابَّةٍ مِّن مَّاءٍ ۖ فَمِنْهُم مَّن يَمْشِي عَلَىٰ بَطْنِهِ وَمِنْهُم مَّن يَمْشِي عَلَىٰ رِجْلَيْنِ وَمِنْهُم مَّن يَمْشِي عَلَىٰ أَرْبَعٍ ۚ يَخْلُقُ اللَّهُ مَا يَشَاءُ ۚ إِنَّ اللَّهَ عَلَىٰ كُلِّ شَيْءٍ قَدِيرٌ އަދި ދިރޭކޮންމެ އެއްޗެއް، اللَّه، ފެނުން ހައްދަވާފައިވެއެވެ. ފަހެ، ބަނޑުލައިލޫދެމުން ހިނގާ ތަކެތި އޭގެތެރެއިންވެއެވެ. އަދި ދެފައިން ހިނގާ ތަކެތިވެސް އޭގެތެރެއިންވެއެވެ. އަދި ހަތަރެސްފައިން ހިނގާ ތަކެތިވެސް އޭގެތެރެއިންވެއެވެ. اللَّه، އެކަލާނގެ އިރާދަކުރައްވާ އެއްޗެއް ހައްދަވަތެވެ. ހަމަކަށަވަރުން، اللَّه އީ، ކޮންމެކަމެއްގެ މައްޗަށްމެ ކުޅަދުންވަންތަ ރަސްކަލާނގެއެވެ.\n﴿٤٦﴾ لَّقَدْ أَنزَلْنَا آيَاتٍ مُّبَيِّنَاتٍ ۚ وَاللَّهُ يَهْدِي مَن يَشَاءُ إِلَىٰ صِرَاطٍ مُّسْتَقِيمٍ ހަމަކަށަވަރުން، بيان ކޮށްދެނިވި آية ތަކެއް ތިމަންރަސްކަލާނގެ ބާވައިލެއްވީމެވެ. އަދި اللَّه، އެކަލާނގެ އިރާދަކުރައްވާ މީހަކަށް ސީދާވެގެންވާ ތެދުމަގަށް މަގުދައްކަވަތެވެ.\n﴿٤٧﴾ وَيَقُولُونَ آمَنَّا بِاللَّهِ وَبِالرَّسُولِ وَأَطَعْنَا ثُمَّ يَتَوَلَّىٰ فَرِيقٌ مِّنْهُم مِّن بَعْدِ ذَٰلِكَ ۚ وَمَا أُولَٰئِكَ بِالْمُؤْمِنِينَ އެއުރެން ބުނެތެވެ. اللَّه އަށާއި، رسول އާއަށް ތިމަންމެން إيمان ވެއްޖައީމުއެވެ. އަދި ތިމަންމެން ކިޔަމަންވެއްޖައީމުއެވެ. ދެން އެއަށްފަހު، އޭގެތެރެއިން ބަޔަކުމީހުން ފުރަގަސްދީ، ހިނގައިދެތެވެ. އަދި އެއުރެން مؤمن ން ކަމުގައެއް ނުވެތެވެ.\n﴿٤٨﴾ وَإِذَا دُعُوا إِلَى اللَّهِ وَرَسُولِهِ لِيَحْكُمَ بَيْنَهُمْ إِذَا فَرِيقٌ مِّنْهُم مُّعْرِضُونَ އަދި އެއުރެންގެ މެދުގައި حكم ކުރެއްވުމަށް، اللَّه އާއި އެކަލާނގެ رسول އާގެ އަރިހަށް އައުމަށް، އެއުރެންނަށް ގޮވައިލައްވައިފިނަމަ، އެހާރުން އެއުރެންގެ ތެރެއިން ބަޔަކު، އެނބުރި ފުރަގަސްދޭބަޔަކު ކަމުގައިވެއެވެ.\n﴿٤٩﴾ وَإِن يَكُن لَّهُمُ الْحَقُّ يَأْتُوا إِلَيْهِ مُذْعِنِينَ އަދި حق ލިބެންވަނީ، އެއުރެންނަށް ކަމަށްވާނަމަ، ރުހުމާއެކު، ކިޔަމަންތެރިކަމުގައި، އެކަލޭގެފާނުގެ އަރިހަށް އެއުރެން އާދެތެވެ.\n﴿٥٠﴾ أَفِي قُلُوبِهِم مَّرَضٌ أَمِ ارْتَابُوا أَمْ يَخَافُونَ أَن يَحِيفَ اللَّهُ عَلَيْهِمْ وَرَسُولُهُ ۚ بَلْ أُولَٰئِكَ هُمُ الظَّالِمُونَ އެއުރެންގެ ހިތްތަކުގައި ބައްޔެއް ވަނީހެއްޔެވެ؟ ނުވަތަ އެއުރެން (އެކަލޭގެފާނުގެ ނަބީކަމާމެދު) شك ކުރީ ހެއްޔެވެ؟ ނުވަތަ اللَّه އާއި، އެކަލާާނގެ رسول އާ، އެއުރެންނަށް ބޭއިންސާފު ކުރައްވައިފާނެކަމަށް، އެއުރެން ބިރުގަންނަނީ ހެއްޔެވެ؟ އަދި ކިއެއްތަ! އެއުރެންނީ، ހަމަ އަނިޔާވެރިންނެވެ.\n﴿٥١﴾ إِنَّمَا كَانَ قَوْلَ الْمُؤْمِنِينَ إِذَا دُعُوا إِلَى اللَّهِ وَرَسُولِهِ لِيَحْكُمَ بَيْنَهُمْ أَن يَقُولُوا سَمِعْنَا وَأَطَعْنَا ۚ وَأُولَٰئِكَ هُمُ الْمُفْلِحُونَ އެއުރެންގެ މެދުގައި، حكم ކުރެއްވުމަށް اللَّه އާއި، އެކަލާނގެ رسول އާގެ އަރިހަށް އައުމަށް، އެއުރެންނަށް ގޮވައިލައްވައިފިހިނދަކު، مؤمن ންގެ ބަހެއްކަމުގައިވާކަން ކަށަވަރީ، ތިމަންމެން އަހައިފީމުއޭ، އަދި ތިމަންމެން ކިޔަމަންވެއްޖައީމުއޭ، އެއުރެން ބުނުމެވެ. އަދި ދިންނަވާނޭ މީހުންނަކީ، ހަމަ އެއުރެންނެވެ.\n﴿٥٢﴾ وَمَن يُطِعِ اللَّهَ وَرَسُولَهُ وَيَخْشَ اللَّهَ وَيَتَّقْهِ فَأُولَٰئِكَ هُمُ الْفَائِزُونَ އަދި اللَّه އާއި، އެކަލާނގެ رسول އާއަށް ކިޔަމަންވެ، އަދި اللَّه އަށް ބިރުވެތިވެ، އެކަލާނގެއަށް تقوى ވެރިވާމީހާ (ދަންނާށެވެ!) ފަހެ، އެއުރެންނީ ހަމަ نصيب ލިބިގެންވާ މީހުންނެވެ.\n﴿٥٣﴾ ۞ وَأَقْسَمُوا بِاللَّهِ جَهْدَ أَيْمَانِهِمْ لَئِنْ أَمَرْتَهُمْ لَيَخْرُجُنَّ ۖ قُل لَّا تُقْسِمُوا ۖ طَاعَةٌ مَّعْرُوفَةٌ ۚ إِنَّ اللَّهَ خَبِيرٌ بِمَا تَعْمَلُونَ އަދި ކަލޭގެފާނު، އެއުރެންނަށް (އެބަހީ: منافق ންނަށް) أمر ކުރައްވައިފިނަމަ، ހަމަކަށަވަރުން، އެއުރެން (ހަނގުރާމައަށް) ނުކުންނާނެކަމަށް އެއުރެންގެ އެންމެ ގަދަ ހުވައިން اللَّه ގަންދީ ހުވާކުރާނެތެވެ. ކަލޭގެފާނު ވިދާޅުވާށެވެ! ތިޔަބައިމީހުން ހުވާނުކުރާށެވެ! (ބޭނުމީ) އެނގި ފާޅުވެގެންވާ ކިޔަމަންގަތުމެކެވެ. ހަމަކަށަވަރުން، اللَّه އީ، ތިޔަބައިމީހުންކުރާ عمل ތައް މޮޅަށް ދެނެވޮޑިގެންވާ ރަސްކަލާނގެއެވެ.\n﴿٥٤﴾ قُلْ أَطِيعُوا اللَّهَ وَأَطِيعُوا الرَّسُولَ ۖ فَإِن تَوَلَّوْا فَإِنَّمَا عَلَيْهِ مَا حُمِّلَ وَعَلَيْكُم مَّا حُمِّلْتُمْ ۖ وَإِن تُطِيعُوهُ تَهْتَدُوا ۚ وَمَا عَلَى الرَّسُولِ إِلَّا الْبَلَاغُ الْمُبِينُ ކަލޭގެފާނު ވިދާޅުވާށެވެ! ތިޔަބައިމީހުން اللَّه އަށް ކިޔަމަންވާށެވެ! އަދި ތިޔަބައިމީހުން رسول އާއަށްވެސް ކިޔަމަންވާށެވެ! ފަހެ، އެއުރެން ފުރަގަސްދީ ހިނގައްޖެނަމަ، ފަހެ، އެކަލޭގެފާނުގެ މައްޗަށް އޮތްކަން ކަށަވަރީ އެކަލޭގެފާނާ މަތިކުރެއްވި ކަންތަކެވެ. (އެއީ رسول ކަން އިއްވެވުމެވެ.) އަދި ތިޔަބައިމީހުންގެ މައްޗަށްއޮތީ ތިޔަބައިމީހުންނާ މަތިކުރެއްވި ކަންތަކެވެ. (އެއީ إيمان ވެ ކިޔަމަންގަތުމެވެ.) އަދި ތިޔަބައިމީހުން އެކަލޭގެފާނަށް ކިޔަމަންވާނަމަަ ތިޔަބައިމީހުންނަށް ތެދުމަގު ލިބޭނެތެވެ. بيان ވެގެންވާ އިއްވެވުން މެނުވީ رسول އާގެ މައްޗަކަށް ނުވެއެވެ.\n﴿٥٥﴾ وَعَدَ اللَّهُ الَّذِينَ آمَنُوا مِنكُمْ وَعَمِلُوا الصَّالِحَاتِ لَيَسْتَخْلِفَنَّهُمْ فِي الْأَرْضِ كَمَا اسْتَخْلَفَ الَّذِينَ مِن قَبْلِهِمْ وَلَيُمَكِّنَنَّ لَهُمْ دِينَهُمُ الَّذِي ارْتَضَىٰ لَهُمْ وَلَيُبَدِّلَنَّهُم مِّن بَعْدِ خَوْفِهِمْ أَمْنًا ۚ يَعْبُدُونَنِي لَا يُشْرِكُونَ بِي شَيْئًا ۚ وَمَن كَفَرَ بَعْدَ ذَٰلِكَ فَأُولَٰئِكَ هُمُ الْفَاسِقُونَ ތިޔަބައިމީހުންގެ ތެރެއިން إيمان ވެ، صالح عمل ތައްކޮށް އުޅުނުމީހުންނަށް، އެއުރެންގެ ކުރިން އުޅުނު މީހުން خليفة ވެރިކުރެއްވިފަދައިން، ހަމަކަށަވަރުން، އެއުރެން ބިމުގައި خليفة ވެރިކުރައްވާނެ ކަމަށާއި، އެއުރެންނަށްޓަކައި އެކަލާނގެ ރުއްސެވި އެއުރެންގެ دين، ހަމަކަށަވަރުން، އެބައިމީހުންނަށްޓަކައި تمكين ކުރައްވާނެ ކަމަށާއި، އެއުރެންގެ ބިރުވެރިކަމަށްފަހު، ހަމަކަށަވަރުން، أمان ކަމަކަށް އެއުރެން ބަދަލުކުރައްވާނެކަމަށް، اللَّه وعد ކުރައްވާފައިވެއެވެ. އެއުރެން ތިމަންރަސްކަލާނގެއަށް އެއްވެސް އެއްޗެއް شريك ނުކޮށް، ތިމަންރަސްކަލާނގެއަށް އަޅުކަން ކުރެތެވެ. އެއަށްފަހު كافر ވެއްޖެމީހާ (ދަންނާށެވެ!) ފަހެ، އެއުރެންނީ، ހަމަ فاسق ންނެވެ.\n﴿٥٦﴾ وَأَقِيمُوا الصَّلَاةَ وَآتُوا الزَّكَاةَ وَأَطِيعُوا الرَّسُولَ لَعَلَّكُمْ تُرْحَمُونَ ތިޔަބައިމީހުން ނަމާދު قائم ކުރާށެވެ! އަދި زكاة ދޭށެވެ! އަދި رسول އާއަށް ކިޔަަމަންވާށެވެ! (އެއީ) ތިޔަބައިމީހުންނަށް رحمة ލެއްވުމަށްޓަކައެވެ.\n﴿٥٧﴾ لَا تَحْسَبَنَّ الَّذِينَ كَفَرُوا مُعْجِزِينَ فِي الْأَرْضِ ۚ وَمَأْوَاهُمُ النَّارُ ۖ وَلَبِئْسَ الْمَصِيرُ كافر ވި މީހުންނަށް، ބިމުގައި اللَّه ނުކުޅައްދައިލެވޭނެކަމަށް ހަމަކަށަވަރުން، ކަލޭގެފާނު ހީފުޅު ނުކުރައްވާހުށިކަމެވެ! އަދި އެއުރެން ތިބެނިވި ތަނަކީ ނަރަކައެވެ. ހަމަކަށަވަރުން، އެއީ ހާދަހާ ނުބައިވެގެންވާ ނިމިދިއުމެކެވެ.\n﴿٥٨﴾ يَا أَيُّهَا الَّذِينَ آمَنُوا لِيَسْتَأْذِنكُمُ الَّذِينَ مَلَكَتْ أَيْمَانُكُمْ وَالَّذِينَ لَمْ يَبْلُغُوا الْحُلُمَ مِنكُمْ ثَلَاثَ مَرَّاتٍ ۚ مِّن قَبْلِ صَلَاةِ الْفَجْرِ وَحِينَ تَضَعُونَ ثِيَابَكُم مِّنَ الظَّهِيرَةِ وَمِن بَعْدِ صَلَاةِ الْعِشَاءِ ۚ ثَلَاثُ عَوْرَاتٍ لَّكُمْ ۚ لَيْسَ عَلَيْكُمْ وَلَا عَلَيْهِمْ جُنَاحٌ بَعْدَهُنَّ ۚ طَوَّافُونَ عَلَيْكُم بَعْضُكُمْ عَلَىٰ بَعْضٍ ۚ كَذَٰلِكَ يُبَيِّنُ اللَّهُ لَكُمُ الْآيَاتِ ۗ وَاللَّهُ عَلِيمٌ حَكِيمٌ އޭ إيمان ވެއްޖެ މީސްތަކުންނޭވެ! ތިޔަބައިމީހުންނަށް މިލްކުވެގެންވާ އަޅުންނާއި، ތިޔަބައިމީހުންކުރެ بالغ ވުމުގެ عمر އާހަމައަށް ނުފޯރާ ކުޑަކުދިންވެސް، ތިންވަގުތެއްގައި ތިޔަބައިމީހުންގެ ކިބައިން إذن ލިބިގަންނަހުށިކަމެވެ! އެއީ ފަތިސްނަމާދުގެ ކުރިންނާއި، މެންދުރުވަގުތު ތިޔަބައިމީހުންގެ ފޭރާން ލުއިކޮށްގެންތިބޭ ވަގުތުގައްޔާއި، عشاء ނަމާދުގެ ފަހުންނެވެ. (އެއީ) ތިޔަބައިމީހުން ނިވައިވެތިބޭ ތިންވަގުތެކެވެ. އެވަގުތުތަކަށްފަހު، ތިޔަބައިމީހުންގެ މައްޗަކަށްވެސް، އަދި އެއުރެންގެ މައްޗަކަށްވެސް (ވަދެނުކުމެ އުޅުމުގައި) ކުށެއް ނެތެވެ. (އެއުރެންނީ) ތިޔަބައިމީހުންގެ އެއްބަޔަކު ތިބޭތަނަކަށް އަނެއްބަޔަކު ވަދެނުކުމެއުޅޭ ބަޔެކެވެ. އެފަދައިން اللَّه، ތިޔަބައިމީހުންނަށް آية ތައް بيان ކޮށްދެއްވަތެވެ. އަދި اللَّه އީ، މޮޅަށް ދެނެވޮޑިގެންވާ حكيم ވަންތަ ރަސްކަލާނގެއެވެ.\n﴿٥٩﴾ وَإِذَا بَلَغَ الْأَطْفَالُ مِنكُمُ الْحُلُمَ فَلْيَسْتَأْذِنُوا كَمَا اسْتَأْذَنَ الَّذِينَ مِن قَبْلِهِمْ ۚ كَذَٰلِكَ يُبَيِّنُ اللَّهُ لَكُمْ آيَاتِهِ ۗ وَاللَّهُ عَلِيمٌ حَكِيمٌ އަދި ތިޔަބައިމީހުންގެ ތެރެއިން ކުޑަކުދިން، بالغ ވުމުގެ عمر އާހަމައަށް ފޯރައްޖެނަމަ، އެކުދިންގެ ކުރިން އިސްވެދިޔަމީހުން (ތިޔަބައިމީހުންގެ ކިބައިން) إذن ލިބިގަތްފަދައިން، އެކުދިންވެސް إذن ލިބިގަންނަހުށިކަމެވެ! އެފަދައިން اللَّه، އެކަލާނގެ آية ތައް ތިޔަބައިމީހުންނަށް بيان ކޮށްދެއްވަތެވެ. އަދި اللَّه އީ މޮޅަށް ދެނެވޮޑިގެންވާ، حكيم ވަންތަ ރަސްކަލާނގެއެވެ.\n﴿٦٠﴾ وَالْقَوَاعِدُ مِنَ النِّسَاءِ اللَّاتِي لَا يَرْجُونَ نِكَاحًا فَلَيْسَ عَلَيْهِنَّ جُنَاحٌ أَن يَضَعْنَ ثِيَابَهُنَّ غَيْرَ مُتَبَرِّجَاتٍ بِزِينَةٍ ۖ وَأَن يَسْتَعْفِفْنَ خَيْرٌ لَّهُنَّ ۗ وَاللَّهُ سَمِيعٌ عَلِيمٌ ކާވެންޏަކަށް އެދުންނުވާ، މުސްކުޅި އަންހެނުން، ޒީނަތްތެރިކަން ފާޅުނުކުރާގޮތުގައި، އެކަނބަލުންގެ ފޭރާން ލުއިކޮށްލުމަކުން، އެކަނބަލުންގެ މައްޗަކަށް ކުށެއް ނެތެވެ. (ނަމަވެސް) އެކަނބަލުން عفة ތެރިވުން އެކަނބަލުންނަށް ހެޔޮކަން ބޮޑެވެ. اللَّه އީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.\n﴿٦١﴾ لَّيْسَ عَلَى الْأَعْمَىٰ حَرَجٌ وَلَا عَلَى الْأَعْرَجِ حَرَجٌ وَلَا عَلَى الْمَرِيضِ حَرَجٌ وَلَا عَلَىٰ أَنفُسِكُمْ أَن تَأْكُلُوا مِن بُيُوتِكُمْ أَوْ بُيُوتِ آبَائِكُمْ أَوْ بُيُوتِ أُمَّهَاتِكُمْ أَوْ بُيُوتِ إِخْوَانِكُمْ أَوْ بُيُوتِ أَخَوَاتِكُمْ أَوْ بُيُوتِ أَعْمَامِكُمْ أَوْ بُيُوتِ عَمَّاتِكُمْ أَوْ بُيُوتِ أَخْوَالِكُمْ أَوْ بُيُوتِ خَالَاتِكُمْ أَوْ مَا مَلَكْتُم مَّفَاتِحَهُ أَوْ صَدِيقِكُمْ ۚ لَيْسَ عَلَيْكُمْ جُنَاحٌ أَن تَأْكُلُوا جَمِيعًا أَوْ أَشْتَاتًا ۚ فَإِذَا دَخَلْتُم بُيُوتًا فَسَلِّمُوا عَلَىٰ أَنفُسِكُمْ تَحِيَّةً مِّنْ عِندِ اللَّهِ مُبَارَكَةً طَيِّبَةً ۚ كَذَٰلِكَ يُبَيِّنُ اللَّهُ لَكُمُ الْآيَاتِ لَعَلَّكُمْ تَعْقِلُونَ (އެކަކު އަނެކަކާއެކު ކައިބޮއި އުޅުމުގައި) ކަނުމީހާގެ މައްޗަކަށް ކުށެއް ނެތެވެ. އަދި ކޮރުމީހާގެ މައްޗަކަށްވެސް ކުށެއް ނެތެވެ. އަދި ބަލިމީހާގެ މައްޗަކަށްވެސް ކުށެއް ނެތްމެއެވެ. އަދި ތިޔަބައިމީހުންގެ ގޭގެއިން، ނުވަތަ ތިޔަބައިމީހުންގެ ބަފައިންގެ ގޭގެއިން، ނުވަތަ ތިޔަބައިމީހުންގެ މައިންގެ ގޭގެއިން، ނުވަތަ ތިޔަބައިމީހުންގެ أخ ންގެ ގޭގެއިން ނުވަތަ ތިޔަބައިމީހުންގެ أخت ންގެ ގޭގެއިން، ނުވަތަ ތިޔަބައިމީހުންގެ ބަފައިފުށުގެ ބޮޑުބޭބެއިންގެ ގޭގެއިން، ނުވަތަ ތިޔަބައިމީހުންގެ ބަފައިފުށުގެ ބޮޑުދައިތައިންގެ ގޭގެއިން، ނުވަތަ ތިޔަބައިމީހުންގެ މައިފުށުގެ ބޮޑުބޭބެއިންގެ ގޭގެއިން ނުވަތަ ތިޔަބައިމީހުންގެ މައިފުށުގެ ބޮޑުދައިތައިންގެ ގޭގެއިން، ނުވަތަ ތިޔަބައިމީހުންނަށް އެ ތަންތާނގެ ތަޅުދަނޑިތައް މިލްކުވެގެންވާ ގޭގެއިން، ނުވަތަ ތިޔަބައިމީހުންގެ رحمة ތެރިއެއްގެ ގެއިން، ތިޔަބައިމީހުން ކައިއުޅުމަކުން، ތިޔަބައިމީހުންގެ نفس ތަކުގެ މައްޗަކަށް ކުށެއް ނެތެވެ. އަދި ތިޔަބައިމީހުން އެންމެން އެކުގައި، ނުވަތަ ވަކިވަކިން ކައިބޮއި އުޅުމަކުންވެސް، ތިޔަބައިމީހުންގެ މައްޗަކަށް ކުށެއް ނެތެވެ. ފަހެ، ތިޔަބައިމީހުން ގޭގެއަށް ވަންނައިރު، اللَّه ގެ حضرة ންވާ بركات ތެރި ރަނގަޅު سلام އަކުން ތިޔަބައިމީހުންގެ އަމިއްލަ نفس ތަކަށް ތިޔަބައިމީހުން سلام ކުރާށެވެ! އެފަދައިން اللَّه، ތިޔަބައިމީހުންނަށް آية ތައް بيان ކޮށްދެއްވަތެވެ. (އެއީ) ތިޔަބައިމީހުން ވިސްނުމަށްޓަކައެވެ.\n﴿٦٢﴾ إِنَّمَا الْمُؤْمِنُونَ الَّذِينَ آمَنُوا بِاللَّهِ وَرَسُولِهِ وَإِذَا كَانُوا مَعَهُ عَلَىٰ أَمْرٍ جَامِعٍ لَّمْ يَذْهَبُوا حَتَّىٰ يَسْتَأْذِنُوهُ ۚ إِنَّ الَّذِينَ يَسْتَأْذِنُونَكَ أُولَٰئِكَ الَّذِينَ يُؤْمِنُونَ بِاللَّهِ وَرَسُولِهِ ۚ فَإِذَا اسْتَأْذَنُوكَ لِبَعْضِ شَأْنِهِمْ فَأْذَن لِّمَن شِئْتَ مِنْهُمْ وَاسْتَغْفِرْ لَهُمُ اللَّهَ ۚ إِنَّ اللَّهَ غَفُورٌ رَّحِيمٌ مؤمن ން ވާކަން ކަށަވަރީ، اللَّه އަށާއި، އެކަލާނގެ رسول އާއަށް إيمان ވި މީހުން ކަމުގައެވެ. އަދި އެއްވުމަކަށްވާ މުހިންމު ކަމެއްގައި، އެކަލޭގެފާނުގެ އަރިހުގައި އެއުރެން ވެއްޖެނަމަަ، އެކަލޭގެފާނުގެ އަރިހުން إذن ލިބިއްޖައުމަންދާނދެން އެއުރެން ނުދެއެވެ. ހަމަކަށަވަރުން، ކަލޭގެފާނުގެ އަރިހުން إذن އަށް އެދޭމީހުން (ދަންނާށެވެ!) އެއުރެންނީ، اللَّه އަށާއި އެކަލާނގެ رسول އާއަށް إيمان ވާ މީހުންނެވެ. ފަހެ، އެއުރެންގެ ބައެއް ކަންތަކަށްޓަކައި ކަލޭގެފާނުގެ އަރިހުން އެއުރެން إذن އަށް އެދިއްޖެނަމަ، އެއުރެންގެ ތެރެއިން ކަލޭގެފާނު قصد ކުރެއްވި މީހަކަށް إذن ދެއްވާށެވެ! އަދި އެއުރެންނަށް ފާފަ ފުއްސެވުމަށް اللَّه ގެ حضرة ން އެދިވަޑައިގަންނަވާށެވެ! ހަމަކަށަވަރުން، اللَّه އީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\n﴿٦٣﴾ لَّا تَجْعَلُوا دُعَاءَ الرَّسُولِ بَيْنَكُمْ كَدُعَاءِ بَعْضِكُم بَعْضًا ۚ قَدْ يَعْلَمُ اللَّهُ الَّذِينَ يَتَسَلَّلُونَ مِنكُمْ لِوَاذًا ۚ فَلْيَحْذَرِ الَّذِينَ يُخَالِفُونَ عَنْ أَمْرِهِ أَن تُصِيبَهُمْ فِتْنَةٌ أَوْ يُصِيبَهُمْ عَذَابٌ أَلِيمٌ ތިޔަބައިމީހުންގެ އެއްބަޔަކު އަނެއްބަޔަކަށް ގޮވައިއުޅޭފަދައިން ތިޔަބައިމީހުންގެ މެދުގައި رسول އާއަށް ގޮވައިނޫޅޭށެވެ! ތިޔަބައިމީހުންގެ ތެރެއިން (إذن އެއްނެތި) ފިލައިގެންދާ މީހުން ހަމަކަށަވަރުން، اللَّه ދެނެވޮޑިގެންވެތެވެ. ފަހެ، އެކަލާނގެ أمر ފުޅާ خلاف ވާމީހުންނަށް ބަލާއެއް ނުވަތަ ވޭންދެނިވި عذاب އެއް ޖެހިދާނެކަމަށް، އެއުރެން ބިރުވެތިވާހުށިކަމެވެ!\n﴿٦٤﴾ أَلَا إِنَّ لِلَّهِ مَا فِي السَّمَاوَاتِ وَالْأَرْضِ ۖ قَدْ يَعْلَمُ مَا أَنتُمْ عَلَيْهِ وَيَوْمَ يُرْجَعُونَ إِلَيْهِ فَيُنَبِّئُهُم بِمَا عَمِلُوا ۗ وَاللَّهُ بِكُلِّ شَيْءٍ عَلِيمٌ ދަންނާށެވެ! ހަމަކަށަވަރުން، އުޑުތަކާއި، ބިމުގައިވާހާ ތަކެތި މިލްކުވެގެންވަނީ، اللَّه އަށެވެ. ތިޔަބައިމީހުން އެގޮތެއްގެ މަތީގައި ތިބިގޮތް ހަމަކަށަވަރުން، އެކަލާނގެ ދެނެވޮޑިގެންވެތެވެ. އަދި އެކަލާނގެ حضرة އަށް އެއުރެން އެނބުރިދާ ދުވަސްވެސް އެކަލާނގެ ދެނެވޮޑިގެންވެތެވެ. ފަހެ، އެއުރެންކުރި عمل ތަކުގެ ވާހަކައިން އެކަލާނގެ އެއުރެންނަށް خبر އަންގަވާނެތެވެ. اللَّه އީ، ކޮންމެ ކަމެއް މޮޅަށް ދެނެވޮޑިގެންވާ ރަސްކަލާނގެއެވެ.


Hama Ekani Faisaa Ahtakai Ves Film Kulhunin: Anil Kapoor - Vaguthu\nހަމައެކަނި ފައިސާއަށްޓަކައި ވެސް ފިލުމު ކުޅުނިން: އަނިލް ކަޕޫރު\nބޮލީވުޑުގެ ސްޕަރ ސްޓަރ އަނިލް ކަޕޫރަކީ ބޮލީވުޑު ފިލުމު އިންޑަސްޓްރީގައި ސާޅީހަކަށް އަހަރު ހޭދަކޮށްފައިވާ ފަންނާނެކެވެ. ސަތޭކަ އެތައް ހިންދީ ފިލުމާއި އިންޓަނެޝަނަލް ފިލުމުތަކާއި ޓީވީ ޑުރާމާތައް ކުޅެފައިވާ އަނިލް ކަޕޫރުގެ އާއިލާގެ ހާލަތު ގޯސްވެ ފައިސާއަށް ބޭނުން ޖެހިގެން ދެ ފިލުމެއް ކުޅެފައިވާ ކަމަށް އޭނާ މި ވަނީ ބުނެފައެވެ.\nޓައިމްސް އޮފް އިންޑިޔާއަށް ދިން އިންޓަވިއުއެއްގައި އަނިލް ކަޕޫރު ބުނެފައިވަނީ އޭނާއަށް ފައިސާގެ ދަތިކަން ކުރިމަތިވުމުން ހަމައެކަނި ފައިސާއަށްޓަކައި ބައެއް ފިލުމުތައް ކުޅެފައިވާނެ ކަމަށާއި އެ ފިލުމުތަކުގެ ނަން ހާމަ ކުރުމަށް އޭނާ ފަސްނުޖެހޭ ކަމަށެވެ.\n1993 ވަނަ އަހަރު ރިލީޒް ކުރެވުނު އަނިލް ކަޕޫރު ފެނިގެން ދިޔަ ފިލުމު '' ރޫޕް ކި ރާނީ ޗޯރޯންކާ ރާޖާ'' ރިލީޒް ކުރެވުނީ ވަރަށް ގިނަ ދުވަސްފަހުން ކަމަށާއި އަދި އެ ފިލުމު ވެގެންދިޔައީ ބޮޑު ފްލޮޕެއް ކަމަށް އަނިލް ބުނެފައިވެއެވެ. އެ ދުވަސްވަރު އެ އާއިލާއަށް ފައިސާގެ ދަތިކަން ކުރިމަތިވެ، ފައިސާ ބޭނުން ވެގެން އޭނާ ކުޅުނު ފިލުމުތަކަކީ ''އަންދާޒް'' އާއި ''ހީރް ރާންޖާ'' ކަމަށް ވެސް އަނިލް ފާޙަގަ ކުރިއެވެ.\nއޭގެ ފަހުން އެ އާއިލާއަށް އެފަދަ ދުވަސްތަކަކާއި ކުރިމަތިލާން ނުޖެހޭ ކަމަށާއި ނަމަވެސް އެފަދަ ކަމެއް ކުރިމަތިވެއްޖެ ހާލަތެއްގައި އާއިލާއަށް އެހީވުމަށް އޭނާ ކޮންމެ ކަމެއް ވެސް ކުރަން ތައްޔާރު ކަމަށް ބުނެފައިވެއެވެ.\nފިލުމު އިންޑަސްޓްރީގައި މަސައްކަތް ކުރުމަށް ބޭނުންވާ ނަމަ ދިމާވާ ދަތިތަކަށް ކެތްކޮށް އެފަދަ ކަންތައްތަކާއި ކުރިމަތިލާނެހާ ހިތްވަރު ހުންނަން ޖެހޭނެ ކަމަށް އަނިލްގެ އިންޓަވިއުގައި ބުނެފައިވެއެވެ.\nޖެނުއަރީ 12, 2021 07:19\nތިކަން ނުކުރަނީ ކާކު މިރާއްޖޭގަވެސް ފައިސާއައް ހަށި ވިއްކާމީހުން ވަރަށް ގިނަ ނިކަން އޭގެން މީހެއްގެ ހަބަރެއް ލިޔެލަބަލަ.\nޖެނުއަރީ 12, 2021 07:41\nއެހެންޏާ ހިލޭސާބަހަށްތަ އަނިލް ކަޕޫރު ފިލްމުކުޅެނީ؟


2021 Vana Aharah Lafaakuraa Budget Faas Koffi — Ihavandhoo.com\nއަންނަ އަހަރަށް 34.9 ބިލިއަން ރުފިޔާގެ ބަޖެޓެއް ފާސްކޮށްފި\n30 ނޮވެމްބަރު 20200ޢަބުދުﷲ ޙަމީދު\n2021 ވަނަ އަހަރަށް ލަފާކުރާ ދައުލަތުގެ ބަޖެޓު ރައްޔިތުންގެ މަޖިލީހުން މިއަދު ފާސްކޮށްފިއެވެ.\nއަންނަ އަހަރަށް ލަފާކޮށް ސަރުކާރުން ރައްޔިތުންގެ މަޖިލީހަށް ހުށަހަޅާފައިވާ ބަޖެޓު ދިރާސާ ކުރާ ކޮމިޓީން ގެނައި ބަދަލުތަކާއެކު ދައުލަތުގެ ބަޖެޓު މަޖިލީހުން ފާސްކޮށްފައި ވަނީ މިއަދު ބޭއްވި މަޖިލިސްގެ 2020 ވަނަ އަހަރުގެ ތިންވަނަ ދައުރުގެ 24 ވަނަ ޖަލްސާގައެވެ.\nއަންނަ އަހަރަށް ލަފާކޮށް ސަރުކާރުން މަޖިލީހަށް ހުށައަޅާފައި ވަނީ 34.7 ބިލިއަން ރުފިޔާގެ ބަޖެޓެކެވެ. އެބަޖެޓުގައި އާމްދަނީ އާއި ހިލޭ އެހީގެ ގޮތުގައި 17.8 ބިލިއަން ރުފިޔާ ލިބޭނެ ކަމަށް ލަފާކޮށްފައި ވެއެވެ. އަދި ހަރަދުވާނެ ކަމަށް ލަފާކޮށްފައި ވަނީ 33.3 ބިލިއަން ރުފިޔާ އެވެ. މިހެންވެ ކުރިން ހުށަހެޅި ބަޖެޓަކީ 15.5 ބިލިއަން ރުފިޔާއިން ޑެފިސިޓް ބަޖެޓެކެވެ.\nކޮވިޑް-19 އިގެ ހާލަތުގައި ހުށަހަޅާފައިވާ ބަޖެޓުގެ ހަރަދުތަކާއި މަޝްރޫއުތަކާ ގުޅޭގޮތުން މަޖިލިސް ކޮންޓްރޯލް ކުރާ ގިނަ މެންބަރުން ބަހުސްގެ މަރުހަލާގައި ކަންބޮޑުވުންފާޅުކޮށްފައިވަނިކޮށް، ގިނަ މަޝްރޫއުތަކެއް އިތުރުކޮށް މިނިވަން މުއައްސަސާތަކާއި ބައެއް ސަރުކާރު އޮފީސްތަކުގެ ބަޖެޓު ބޮޑުކޮށްދޭން ކޮމިޓީން ނިންމުމުން، އަންނަ އަހަރުގެ ޖުމްލަ ބަޖެޓު ވަނީ 34.9 ބިލިއަން ރުފިޔާ އަށް އިތުރުވެފައި އެވެ.\nބަޖެޓަށް ގެނެވުނު ބަދަލުތަކުގެ ތެރޭގައި އާމްދަނީގެ ގޮތުގައި ލިބޭނެކަމަށް ކުރިން ލަފާކޮށްފައިވާ އަދަދު 17.8 ބިލިޔަން ރުފިޔާ އިން 21.28 ބިލިޔަން ރުފިޔާ އަށް ވަނީ އިތުރުވެފައެވެ.\nކޮމިޓީން ގެނައި ބަދަލުތަކާއެކު، އަންނަ އަހަރުގެ ބަޖެޓު ޑެފިސިޓް 12.3 ބިލިއަން ރުފިޔާއަށް ވަނީ ތިރިވެފައި އެވެ.\nބަޖެޓު ދިރާސާ ކޮމިޓީން ނިންމި ގޮތަށް، އަންނަ އަހަރަށް ސަރުކާރުން ހުށަހަޅާފައިވާ ބަޖެޓު މިއަދު ފާސްކޮށްފައިވަނީ، މިއަދު ވޯޓުގައި ބައިވެރިވެވަޑައިގެންނެވި 68 މެންބަރުންގެ އަގުލަބިއްޔަތުންނެވެ. ބަޖެޓަށް ތާއީދު ކުރެވެންނެތްކަމަށް އިދިކޮޅު މެންބަރުން ތަކުރާރުކޮށް ވިދާޅުވި ނަމަވެސް، ބަޖެޓު ފާސްކުރަން ވޯޓެ ދެއްވާފައިނުވަނީ އެންމެ މެންބަރެކެވެ.


ދިވެހިން ރަހީނުކުރި ބިދޭސީންނާ މެދު ފިޔަވަޅު އެޅުމަށް މޫސަ ގޮވާލައްވައިފި – Dhen.mv\nދިވެހިން ރަހީނުކުރި ބިދޭސީންނާ މެދު ފިޔަވަޅު އެޅުމަށް މޫސަ ގޮވާލައްވައިފި\nJuly 3, 2020 - 11:29 pm\nބ. ބޮޑުފިނޮޅުގައި 12 ދިވެއްސަކު ރަހީނު ކުރުމުގައި ބައިވެރިވި ބިދޭސީންނާ މެދު ފިޔަވަޅު އެޅުމަށް ރައްޔިތުންގެ މަޖިލީހުގެ ކުރީގެ ނައިބު ރައީސް މޫސާ މަނިކު ގޮވާލައްވައިފިއެވެ.\nމިކަމާ ގުޅިގެން މޫސަ ކުރެއްވި ޓްވީޓެއްގައި ބަންގްލަދޭޝް މީހުން ކަމެއްކުރާއިރު ހަމައެންމެން ބައިވެރިވާނެ ކަމަށާއި، މައްސަލަ ބަލަންފަށާ ހިސާބުން ކަންކުރީ މަދުބަޔަކަށް ހަދާފައި ގިނަމީހުން ބޯދަމައިގަންނާނެ ކަމަށެވެ. އެހެން ކަމުން ސަރުކާރުން މިފަހަރު ބައްލަވަންވީ ފުރަތަމަ ބަންސްލަދޭޝް މީހުންގެ ކަންކަމުގެ ހައްލު ނޫން ކަމަށާއި، ދިވެހިންނަށް ދިން އަނިޔާ އާއި ގެއްލުން ކަމަށް އޭނާ ވިދާޅުވިއެވެ.\n"މުސާރަނުދީގެންވިޔަސް އެހެން ކަމަކުންވިޔަސް އިންސާނުން ރަހީނުކޮށް އަނިޔާކޮށްގެން ނުވާނެ." ރީކޯ މޫސަ ވިދާޅުވެފައިވެއެވެ.\nބަަންގާޅީންކަމެއްކުރާއިރު ހަމައެންމެން ބައިވެރިވާނެ އެންމެނަށް އެނގޭނެ. މައްސަބަލަންފަށާހިސާބުން ކަންކުރީ މަދުބަޔަކަށް ހަދާފަ ގިނަމީހުން ބޯދަމައިގަންނާނެ، ސަރުކާރުން މިފަހަރުބައްލަވަންވީ ފުރަތަމަ ބަންގާޅީންގެ ކަންކމުގެހައްލެއްނޫން ދިވެހިންނަށްދިންއަނިޔާއާއިގެއްލުން\n— Reekomoosa (@ReekoMoosa) July 3, 2020


Pulisic akee mihaaru ehen level eh: Lampard\nޕުލިސިޗް އަކީ މިހާރު އެހެން ލެވަލެއް: ލަމްޕާޑް\nޗެލްސީގެ ފޯވަޑް ކްރިސްޓިއަން ޕުލިސިޗްގެ ގޭމްގެ ފެންވަރު މިހާރު އެހެން ލެވަލަކަށް އުފުލިފައިވާކަމަށް ޗެލްސީގެ ކޯޗް ފްރޭންކް ލެމްޕާޑް ބުނެފި އެވެ.\nކްރިސްޓަލް ޕެލަސްގެ މައްޗަށް ޗެލްސީ މޮޅު ކޮށްދިނުމުގައި ޕުލިސިޗް ވަނީ މޮޅު ކުޅުމެއް ދައްކާފަ އެވެ. މެޗުގައި ޗެލްސީގެ ދެ ވަނަ ލަނޑު ކާމިޔާބު ކުރީ ޕުލިސިޗް އެވެ. ރޭ ލެސްޓާ ސިޓީ އާސެނަލް އަތުން މޮޅުވުމުން ޗެލްސީ ވަނީ ތިން ވަނަ އަށް ޖެހިލާފަ އެވެ.\nޕްރިމިއާ ލީގްގައި ފުރަތަމަ 11 ގައި ކުޅުނު 16 ވަނަ މެޗުން އެމެރިކާގެ ފޯވަޑް ވަނީ އަށް ލަނޑު ކާމިޔަބު ކޮށްފަ އެވެ. ރޭ ގައި ޖެހި ލަނޑަކީ ކޮރޯނާ ވައިރަހަށް ފަހު ލީގް އަލުން ފެށިފަހުން އޭނާ ކާމިޔާބު ކުރި ތިން ވަނަ ލަނޑެވެ.\nބުރޫޝިއާ ޑޯޓަމުންޑުން މި ސީޒަންގައި ޗެލްސީ އަށް ބަދަލުވި ޕުލިސިޗް އާ މެދު ޗެލްސީގެ ބައެއް ސަޕޯޓަރުން ސިފަ ކުރީ، ޗެލްސީގެ ކުރީގެ ފޯވަޑް އެޑެން ހަޒާޑަށް ނިސްބަތް ކޮށް ދެ ވަނަ ހަޒާޑްގެ ނަމުންނެވެ. އެހެންނަމަވެސް ޗެލްސީއަށް ބަދަލުވެ ސީޒަންގެ ކުރީކޮޅުގައި އޭނާ އަށް އަސްލު ކުޅުން ދައްކަން އުނދަގޫ ވެގެން ދިޔަ އެވެ.\n"އަހަރެން އެއްވެސް ލިމިޓެއް ޕުލިސިޗް އާ މެދު ކަނޑަނާޅަން، އަހަންނަށް އެނގޭ އޭނާގެ ހުނަރު ހުރީ ކިހާވަރަކަށް ކަން، އަހަރެން ބޭނުންވީި އޭނާ އަށް އެހީވާން ސަބަބަކީ މިއީ ވަރަށް ފިޒިކަލް ލީގެއް،" ލަމްޕާޑް ވާހަކަ ދެއްކި އެވެ.\n"އޭނާ ކުލަބާ ގުޅުނީ ބްރޭކެއް ނެތި އެހެންވެ އަހަރެމެން ތިބީ އޭނާ އާ މެދު ވަރަށް ފަރުވާތެރި ވެގެން، އޭނާ ގުޅުނު ތަނުން ފެށުން އަހަރެން މެނޭޖު ކުރީ ވަރަށް ފަރުވާތެރި ކަމާއެކު."\nލަމްޕާޑް ބުނީ، ޕުލިސިޗް ކުޅޭ މަގާމަށް ކުޅޭ ދުނިޔޭގެ ފެންވަރުގެ ކުޅުންތެރިން ލަނޑު ޖަހުމުގެ އިތުރަށް އެހެން ކުޅުންތެރިންނަށް ލަނޑު ޖަހަންވެސް ފުރުސަތު ތަނަވަސް ކޮށްދީ ޓީމު މޮޅުކޮށްދޭން އެހީތެރި ވެދޭ ކަމަށެވެ. ޕުލިސިޗް އަކީ ދުނިޔޭގެ ފެންވަރުގެ ކުޅުންތެރިޔެކޭ ސީދާ ނުބުނެ ލަމްޕާޑް ބުނީ ލީގް އަލުން ފެށިފަހުން ޕުލިސިޗްގެ ފަރާތުން ފެންނަނީ ތަފާތު ކުޅުމެއް ކަމަށެވެ\nމެޗުގައި ޗެލްސީގެ ފުރަތަމަ ލަނޑު ކާމިޔާބު ކުރީ އޮލިވާ ޖިރޫ އެވެ. ތިން ވަނަ ލަނޑު ކާމިޔާބު ކުރީ ޓަމީ އަބްރަހަމް އެވެ. ވިލްފްރެޑް ޒަހާ އާއި ކްރިސްޓިއަން ބެންޓޭކޭގެ ލަނޑުތަކުން ޕެލަސްއިން ވަނީ ނަތީޖާގެ ފަރަގު ކުޑަ ކޮށްފަ އެވެ.